
ΠΕΡΙΟΔΟΣ Κ΄- ΣΥΝΟΔΟΣ B΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ

                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 21 Μαΐου 2025, ημέρα Τετάρτη και ώρα 16.10΄, στην Αίθουσα, «Προέδρου Δημητρίου Γεωργ. Παπασπύρου» (150), συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προεδρεύοντος αυτής, κυρίου Απόστολου Βεσυρόπουλου, με θέμα ημερήσιας διάταξης: ««Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης»». 
Στη συνεδρίαση παρέστησαν ο Υφυπουργός Εξωτερικών, κ. Αναστάσιος (Τάσος) Χατζηβασιλείου, καθώς και αρμόδιοι υπηρεσιακοί παράγοντες.
Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Λαμπρούλης Γεώργιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Κωνσταντοπούλου Ζωή, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.
 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Κυρίες και κύριοι συνάδελφοι, κύριε Υπουργέ, καλησπέρα σας.
 Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης».  Είμαστε στη 4η συνεδρίαση της Επιτροπής στη β΄ ανάγνωση. 
Το λόγο έχει η κυρία Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ πολύ, κύριε Πρόεδρε. 
Είχα συμμετάσχει στην 1η συνεδρίαση και είχα θέσει κάποια θέματα σοβαρά και στον παριστάμενο Υφυπουργό. Τώρα είμαστε στην 4η συνεδρίαση και απ’ ότι πληροφορούμαι ο Υπουργός Εξωτερικών δεν παρέστη σε καμία από τις συνεδριάσεις, σήμερα βλέπω ότι δεν υπάρχει και Πρόεδρος της Επιτροπής, αντικαθίσταται με την ιδιότητα του Βουλευτή και την Πρόεδρο και τον Αντιπρόεδρο. Και πραγματικά, δεν καταλαβαίνω για ποιο λόγο επισπεύδονται διαδικασίες τόσο εντατικά την ώρα που ακόμα και η Κοινοβουλευτική Ομάδα της Νέας Δημοκρατίας, με τους 156 τυπικά Βουλευτές, δεν παρίσταται. Δεν παρίσταται η Πρόεδρος, δεν παρίσταται ο Αντιπρόεδρος- δεν ξέρω αν είναι και σε κάποια τιμωρία ο κ. Καιρίδης, μετά από αυτά που είπε- δεν παρίσταται ο Υπουργός και επισπεύδεται αυτή η διαδικασία.
 Επειδή την περασμένη εβδομάδα συνέβη και κάτι πολύ σοβαρό, δηλαδή ήρθε την Τρίτη το βράδυ τροπολογία αεροπλανική για το «πόθεν έσχες» σε σχέση με την συμμετοχή πολιτικών προσώπων και συγγενικών προσώπων σε διάφορες εταιρείες, συμπεριλαμβανομένων των εξωχώριων, θέλω να διευκρινισθεί. Πρώτον, για ποιο λόγο αυτή η διαδικασία η σημερινή έχει «στραγγαλισθεί», για να γίνει άρον άρον και να μπει αύριο στην Ολομέλεια, ενώ ο Κανονισμός δεν επιτρέπει τέτοιου είδους συμπτύξεις, το ξέρετε πολύ καλά. Δεύτερον, γιατί ενώ υπάρχει μια τέτοια συζήτηση εδώ στην Επιτροπή για πολύ συναφές αντικείμενο ήρθε τροπολογία για να εξυπηρετήσει κάποιο κυβερνητικό πρόσωπο, για να εξυπηρετήσει προφανέστατα πολιτική σκοπιμότητα, σε σχέση ακριβώς με το αντικείμενο της συζήτησης, χωρίς να τεθεί σε αυτήν εδώ την Επιτροπή και χωρίς να υπάρξουν εξηγήσεις. 
Επειδή εμείς δίνουμε έναν πραγματικό αγώνα  και δεν είμαστε της άποψης, που είναι άλλα κόμματα της αντιπολίτευσης ότι κουράστηκαν να το λένε, ότι λένε τα ίδια και τα ίδια εμείς θέλουμε να σταματήσουμε αυτήν την αδιαφανή νομοθέτηση. Δεν θα σταματήσουμε να παρεμβαίνουμε μέχρι να καταλάβει κάθε πολίτης πόση αδιαφάνεια ουσιαστικά επηρεάζει τη διαφθορά. 
Θέλω να έχω μια απάντηση. Πρώτον, από την Νέα Δημοκρατία- είστε και Γραμματέας της Κοινοβουλευτικής Ομάδας, οπότε μιας και κάθεστε εκεί μπορείτε να μου δώσετε την απάντηση- γιατί επισπεύδονται οι διαδικασίες την ώρα που δεν είναι ότι οι πρόεδροι των επιτροπών παρόντες; 
Δεύτερον, γιατί επισπεύδονται οι διαδικασίες χωρίς παρόντα Υπουργό; Ενώ μάλιστα ο Υπουργός βρίσκεται στη Νέα Υόρκη και στο Συμβούλιο Ασφαλείας του ΟΗΕ όπου θα έπρεπε να τίθενται άλλα ζητήματα εξωτερικής πολιτικής και τα ζητήματα της ειρήνης για τα οποία παρεμβαίνουν όλα τα κράτη και πάρα πολλές ευρωπαϊκές δυνάμεις. 
Τρίτον, γιατί αυτή η πονηρή –κουτοπόνηρη, εγώ θεωρώ, νομοθέτηση- να συνεδριάζει η Επιτροπή Εξωτερικών Υποθέσεων για αυτό το αντικείμενο για επενδύσεις, δηλαδή, και σχέσεις με εξωχώριες εταιρείες που θα έπρεπε να συνεδριάζει και η Επιτροπή Οικονομικών Υποθέσεων και η Επιτροπή Παραγωγής και Εμπορίου, τα είπαμε στην πρώτη συνεδρίαση και γιατί έγινε ενώ είναι ανοιχτή αυτή η διαδικασία, μια τροπολογία πονηρή της «νύχτας» για το πόθεν έσχες κυβερνητικών πολιτικών προσώπων εν γένει, αλλά εμείς επειδή δεν το φέραμε και επειδή δεν το θέλουμε και γενικώς δεν θέλουμε τέτοιου είδους ρυθμίσεις να εισάγονται στο νομικό στερέωμα, για ποιο λόγο κάνατε αυτή την πονηριά; Το κόμμα σας την έκανε, η κυβέρνησή σας την έκανε και εσείς τώρα, κύριε Χατζηβασιλείου ως Υφυπουργός, είστε υπεύθυνος να μας απαντήσετε. Τη γνωρίζατε αυτήν την τροπολογία; Την μάθατε εκ των υστέρων και πως τοποθετείστε σε σχέση με το νομοσχέδιο; 
Ευχαριστώ, κύριε Πρόεδρε. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Ευχαριστούμε.
Το λόγο έχει η κυρία Αναγνωστοπούλου.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε.
 Και εγώ κάτι διαδικαστικό, αλλά επί της ουσίας, θα ήθελα αφού δεν είναι ο Υπουργός Εξωτερικών εδώ, είναι ο Υφυπουργός και είμαστε στην Επιτροπή Εξωτερικών Υποθέσεων και Εθνικής Άμυνας, θέλω να ρωτήσω πριν αρχίσει η συνεδρίαση για τον Κανονισμό, για τη σύμβαση που έχουμε, θέλω να ρωτήσω. Γιατί η Ελλάδα είναι στις χώρες που καταψήφισαν αυτό που ψήφισαν 27 άλλες χώρες της Ευρώπης της Ευρωπαϊκής Ένωσης. Θέλω να μάθω ποιο είναι το σκεπτικό. Πρέπει να καταγραφεί, γιατί αύριο θα είμαστε όλοι και όλες υπεύθυνοι απέναντι στην ιστορία. Πως η Ελληνική Κυβέρνηση επέτρεψε αυτή την ντροπή στο όνομα όλων εμάς και της χώρας μας. 
Θέλω να ξεκινήσει έτσι η συνεδρίαση. Θέλω εξηγήσεις γιατί δεν είναι δυστυχώς ο Υπουργός, είναι ο Υφυπουργός.
Ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Ευχαριστούμε.
Το λόγο έχει ο κ. Μάντζιος.
ΔΗΜΗΤΡΙΟΣ ΜΑΝΤΖΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):  Ευχαριστώ πολύ, κύριε Πρόεδρε. 
Θα τοποθετούμουν στη σειρά μου, αλλά επειδή σωστά νομίζω, η κυρία Αναγνωστοπούλου και η Πρόεδρος η κυρία Κωνσταντοπούλου έθεσαν ορισμένα ζητήματα ευρύτερης εξωτερικής πολιτικής, τα οποία πράγματι καλό είναι να αποσαφηνιστούν ευθύς εξαρχής πριν την έναρξη της συνεδρίασης. 
Είναι οι τελευταίες ημέρες όπου παρατηρούμε ένα όψιμο, η αλήθεια είναι, αλλά αναγκαίο κύμα αντίδρασης από τις δημοκρατίες του κόσμου απέναντι στα εγκλήματα που διαπράττονται εις βάρος αμάχων Παλαιστινίων στη Γάζα. Και δυστυχώς για πολλοστή φορά σε αυτό το κύμα αντίδρασης η Ελληνική Κυβέρνηση είναι απούσα. 
Είναι η ολλανδική πρωτοβουλία στο Συμβούλιο Εξωτερικών Υποθέσεων που, δυστυχώς, δεν στηρίχτηκε από την ελληνική διπλωματία και είναι και κάτι ακόμα είναι και μια συμβολική εικόνα η οποία όμως είναι πρόδηλα προβληματική. Είναι ότι ο Έλληνας πρωθυπουργός προήδρευσε του Συμβουλίου Ασφαλείας του Οργανισμού Ηνωμένων Εθνών, κάθισε δίπλα στον άνθρωπο το Γενικό Γραμματέα του ΟΗΕ που έχει μιλήσει για γενοκτονία στη Γάζα και δεν βρήκε μία ή μισή κουβέντα να πει για αυτά που συζητά όλος ο πλανήτης. Για τους αμάχους, για τα νεκρά παιδιά, για τον εκτοπισμό, για την εκκαθάριση, την ισοπέδωση μιας ολόκληρης περιοχής. Και το ερώτημα είναι ο παριστάμενος Υφυπουργός ελλείψει του Υπουργού, τι έχει να πει για όλη αυτή την εικόνα; Πώς τη σχολιάζει; 
Γιατί βγήκε ο κυβερνητικός εκπρόσωπος πριν από λίγο, κύριε Πρόεδρε, κυρίες και κύριοι συνάδελφοι, να μας πει τί; 
Ότι τηρεί ισορροπημένη στάση. Προσέξτε, προσέξετε το λεκτικό, ισορροπημένη στάση. Και εγώ κοιτάζω τους ανθρώπους του Υπουργείου Εξωτερικών, ο κύριος Μαρινάκης δεν είναι στο Υπουργείο Εξωτερικών, είναι όμως νομικός και εκπροσωπεί την Κυβέρνηση. Όταν λες στον δημόσιο λόγο, εις επήκοων της διεθνούς κοινότητας, ότι η χώρα σου τηρεί ισορροπημένη στάση. 
Τι είναι η ισορροπία στις διεθνείς σχέσεις; 
Είναι εξωτερική πολιτική αρχών αυτό; 
Εγώ λέω ότι λέει αλήθεια ο κύριος Μαρινάκης. 
Εγώ λέω ναι, ότι αυτό κάνει η Κυβέρνηση και το λέμε καιρό τώρα, ότι τηρείτε ισορροπίες. 
Δεν έχετε μία στάση αρχών υπέρ της ειρήνης, της σταθερότητας, της διαφύλαξης της ανθρώπινης αξίας και της ανθρώπινης αξιοπρέπειας, της ανθρώπινης ζωής. Εδώ είναι ο ίδιος άνθρωπος ο οποίος πριν από μερικούς μήνες μας είπε ότι, απόφαση της διεθνούς δικαιοσύνης είναι εσφαλμένη και δεν πρέπει να εφαρμόζεται. Η ισορροπία, λοιπόν, δεν είναι θέση αρχών, είναι ντροπιαστική αυτή η διατύπωση μέσα στην ειλικρίνειά της και θα θέλαμε από το Υπουργείο Εξωτερικών, διά του Υφυπουργού του, να μας πει αν το εκφράζει αυτή η θέση του κυβερνητικού εκπροσώπου.
 Να κλείσω, λέγοντας ότι είναι πολλές οι φορές, κύριε Πρόεδρε, πολλές, πάμπολλες, που και εμείς και άλλα Κόμματα της Αντιπολίτευσης, έχουμε ζητήσει από την Κυβέρνηση να πάρει θέση. Είναι ντροπιαστική η αφωνία μας στο θέμα της Γάζας, από τα πρώτα ψηφίσματα της Γενικής Συνέλευσης του ΟΗΕ έως σήμερα. Είναι ντροπιαστικό να μη μιλάμε με τη γλώσσα της αλήθειας γι’ αυτό που συντελείται στη Γάζα και για την ανάγκη επανέναρξης ανθρωπιστικής βοήθειας και για την ανάγκη άμεσης κατάπαυσης της βίας και για την ανάγκη να προωθηθεί επιτέλους η λύση των δύο κρατών, με αναγνώριση παλαιστινιακού κράτους, όπως η Βουλή η δική μας, για παράδειγμα, με ομόφωνο ψήφισμά της από το 2015 έχει ζητήσει. 
Πώς εκφράζεται αυτός ο λαός, με αυτή την παρακαταθήκη την ιστορική και τη θεσμική, ο ελληνικός λαός, με τέτοιες βιωματικές εμπειρίες γενοκτονίας εις βάρος του, με ανοιχτή την πληγή της Κύπρου, μέσα από τη σιωπή της Κυβέρνησης; 
Εμείς, τελικά, σε ποια Ευρώπη ανήκουμε; 
Στην Ευρώπη των μικροϋπολογιστών και των συμφερόντων ή στην Ευρώπη των λαών και των ιδανικών; 
Σας ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Ευχαριστώ, κύριε συνάδελφε. 
Το λόγο έχει η κυρία Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Σας ευχαριστώ.
Η πρώτη είδηση σήμερα σε όλα τα μέσα ενημέρωσης, είναι αυτό που ανακοίνωσε ο Οργανισμός Ηνωμένων Εθνών, ότι τις επόμενες 48 ώρες κινδυνεύουν με θάνατο 14.000 μωρά, λόγω υποσιτισμού και έλλειψης φαρμάκων. Τραγικό. 
Ήδη το κράτος - δολοφόνος του Ισραήλ καταμετρά λουτρό αίματος, 61.000 νεκροί και 119.000 τραυματίες, στη συντριπτική πλειοψηφία αυτοί που δεν φταίνε, άμαχος πληθυσμός και κλιμακώνει την επίθεση στη Λωρίδα της Γάζας, με νέα επιχείρηση, με το όνομα «Άρμα του Γεδεών». 
Δε λειτουργεί κανένα νοσοκομείο, γιατί έχουν ισοπεδωθεί. Δεν επιτρέπουν οποιαδήποτε ανθρωπιστική βοήθεια, προκαλούν λιμό και προσπαθούν να διώξουν τους Παλαιστίνιους από τα σπίτια τους. Η θηριωδία τους δεν έχει όρια. Μάλιστα, προκλητικά και κυνικά, ο Ισραηλινός Πρωθυπουργός, χαρακτήρισε τη γενοκτονία των Παλαιστινίων, αμυντικό πόλεμο για την επιβίωση του Ισραήλ. 
Η στάση της Ελληνικής Κυβέρνησης. Αρνείται πεισματικά να καταδικάσει τα εγκλήματα κατά της ανθρωπότητας που διαπράττει η κυβέρνηση του Ισραήλ. Είναι καταφανώς σε απόλυτη αντίθεση με τα αισθήματα της μεγάλης πλειοψηφίας του ελληνικού λαού, που, εξ’ αρχής, έχει εκφράσει την αλληλεγγύη του στον παλαιστινιακό λαό και το δικαίωμά του να έχει τη δική του πατρίδα. 
Δεν πάει άλλο. Και το λέμε και σήμερα και τώρα, αλλά και με λαϊκές κινητοποιήσεις που οργανώνονται από φιλειρηνικές οργανώσεις, απαιτούμε άμεσα να ανοίξουν όλες οι ανθρωπιστικές οδοί, να αποσταλεί άμεσα βοήθεια, νερό, τρόφιμα, φάρμακα και γιατροί, για να αντιμετωπιστεί ο λιμός για τους βασανιζόμενους από την ισραηλινή βαρβαρότητα Παλαιστινίους. 
Το λέω, γιατί η στάση της Κυβέρνησης εκφράστηκε με δηλώσεις «κοροϊδία» και του κυρίου Γεραπετρίτη και να πω με την ευκαιρία ότι κατατέθηκε και Επίκαιρη Ερώτηση προς τον Πρωθυπουργό του Γενικού Γραμματέα του Κ.Κ.Ε., του συντρόφου Κουτσούμπα, δεδομένου και εδώ είναι η μεγάλη και τεράστια ευθύνη σας, ότι η Ελλάδα έχει την ειδική υποχρέωση ως μη μόνιμο μέλος Ασφαλείας του ΟΗΕ.
Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Σας ευχαριστούμε, κυρία συνάδελφε. Το λόγο έχει τώρα, για να κάνετε όχι την εισήγησή σας, αλλά για μία τοποθέτηση.
Το λόγο έχει ο κύριος Οικονόμου.
ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας): Όχι, κύριε Πρόεδρε, μία μικρή τοποθέτηση στο πλαίσιο αυτής της συζήτησης. 
Το έχουμε πει πάρα πολλές φορές και ως Νέα Δημοκρατία και ως Κυβέρνηση, ότι το αυτονόητο δικαίωμα του Ισραήλ στην άμυνα, ούτε υποστηρίζεται, αλλά εν πάση περιπτώσει σε καμία περίπτωση δεν δικαιολογεί τους μαζικούς θανάτους αμάχων ανθρώπων, κυρίως μικρών παιδιών, τις συνθήκες της λιμοκτονίας, τις συνθήκες της ανθρωπιστικής κρίσης, που συμβαίνουν στη Γάζα και παρακολουθεί η ανθρωπότητα. 
Αυτή η θέση δεν είναι τωρινή και την έχουμε υποστηρίξει από την πρώτη στιγμή, όπως από την πρώτη στιγμή έχουμε υποστηρίξει την ανάγκη εκεχειρίας, την ανάγκη ουσιαστικής ανθρωπιστικής βοήθειας. 
Ο ίδιος ο Πρωθυπουργός έχει πρωταγωνιστήσει και με τον Γάλλο Πρόεδρο και με τον Κύπριο Πρόεδρο και με ομολόγους του και στην Ευρωπαϊκή Ένωση αλλά και στη διεθνή κοινότητα, για ασφαλείς οδούς ανθρωπιστικής βοήθειας, ώστε να φτάνουν εκεί που πρέπει και να την λαμβάνουν οι άνθρωποι που την χρειάζονται, παρακάμπτοντας μία σειρά από εμπόδια.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»): Είναι σχεδόν 3 μήνες σε αποκλεισμό η Γάζα. 
Δεν το ξέρετε;
ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας): Δεύτερον, η ελληνική πολιτική ηγεσία και η ελληνική πολιτική κυβέρνηση, έχει καταστήσει σαφείς τις θέσεις της αυτές στους συνομιλητές της, τόσο στο Ισραήλ όσο και στην Παλαιστινιακή Αρχή, με την οποία συνομίλησε και ο Υπουργός Εξωτερικών, αλλά και με άλλα κράτη του αραβικού κόσμου, με τα οποία η επικοινωνία μας, οι σχέσεις μας, η επαφή μας, είναι διαρκής και εποικοδομητική. 
Παράλληλα, είμαι σίγουρος ότι Ελληνική Κυβέρνηση και δια της παρουσίας της ως μη μόνιμο μέλος στο Συμβούλιο Ασφαλείας, δια του κυρίου Γεραπετρίτη, εργάζεται και πολύ σύντομα ελπίζω και εύχομαι, να έχει διακριτή και ουσιαστική εισβολή και ως προς την εκεχειρία και ως προς τους τρόπους τερματισμού - αναγκαίου τερματισμού της ανθρωπιστικής κρίσης με τους θανάτους που βιώνουμε και που συγκλονίζουνε όλο τον κόσμο, όλη την παγκόσμια κοινότητα στη Γάζα. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Σας ευχαριστούμε, κύριε συνάδελφε. 
Εγώ να αναφερθώ μόνο σε ότι αφορά το Προεδρείο, τηρείται κατά γράμμα ο Κανονισμός της Βουλής, όταν κωλύεται ο ή η Πρόεδρος ή ο Αντιπρόεδρος της Επιτροπής, αντικαθίσταται από τον αρχαιότερο Βουλευτή και αυτό κάνουμε. 
Δεν ξέρω αν ο κύριος Υπουργός θέλει να απαντήσει τώρα ή μετά την ολοκλήρωση της συζήτησης, όταν θα πάρετε τον λόγο, κύριε Υπουργέ; 
Τώρα θέλετε; 
Ναι, ναι, μόνο κάπως σύντομα η διαδικασία, γιατί έχει περάσει μισή ώρα και δεν έχουμε ξεκινήσει ακόμη για το νομοσχέδιο. 
Το λόγο έχει ο Υφυπουργός.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Σας ευχαριστώ πολύ, κύριε Πρόεδρε. 
Πρώτα απ’ όλα, σε ό,τι αφορά την τροπολογία, στην οποία αναφέρθηκε η κ. Κωνσταντοπούλου, είναι μια τροπολογία, η οποία εκφεύγει της αρμοδιότητάς μου και εξ όσων γνωρίζω, ψηφίστηκε στο νομοσχέδιο του Υπουργείου Δικαιοσύνης την περασμένη Πέμπτη, αν δεν κάνω λάθος. Πρόκειται για ένα νομοσχέδιο που αφορά την Εθνική Σχολή Δικαστών και άλλα ζητήματα του Υπουργείου Δικαιοσύνης. Την προηγούμενη εβδομάδα, εν πάση περιπτώσει. 
Σε ό,τι αφορά το νομοσχέδιο το δικό μας, θα επαναλάβω ότι, κατά τον Οργανισμό του ΥΠΕΞ, η αρμοδιότητα ανήκει στο Υπουργείο Εξωτερικών. Άρα, η αρμόδια Επιτροπή για να συζητήσει το παρόν νομοσχέδιο είναι η Επιτροπή Εξωτερικών Υποθέσεων και Άμυνας. 
Άρα, πολύ σωστά βρισκόμαστε εδώ και δεν υπάρχει κάποιο λάθος στη διαδικασία.
Σε ότι αφορά τη Γάζα, να σας πω το εξής. Ο Υπουργός Εξωτερικών, ο κύριος Γεραπετρίτης,  αυτή τη στιγμή βρίσκεται στις Ηνωμένες Πολιτείες, όπως γνωρίζετε πάρα πολύ καλά, διότι η Ελλάδα προεδρεύει του Συμβουλίου Ασφαλείας. Μάλιστα, τη στιγμή αυτή προεδρεύει σε συζήτηση που αφορά τη Συρία και αύριο θα προεδρεύσει σε μία άλλη ενδιαφέρουσα συζήτηση, η οποία έχει να κάνει με την προστασία των αμάχων κατοίκων σε εμπόλεμες και ταραχώδεις περιοχές του πλανήτη. 
Η Ελλάδα, ως προεδρεύουσα χώρα του Συμβουλίου Ασφαλείας αυτή τη στιγμή αλλά και ο Υπουργός Εξωτερικών, έχει το βάρος και το στόχο να καταβάλει κάθε προσπάθεια, ούτως ώστε να επιτευχθεί μια λύση στο ζήτημα της Γάζας. 
Η Ελλάδα, λοιπόν και ο Υπουργός Εξωτερικών, με ευθύνη και με ενσυναίσθηση, αυτή τη στιγμή, εργάζονται προκειμένου να μπορέσουμε να βρούμε μία λύση στο πρόβλημα που έχουμε στη Γάζα. 
Ξέρετε πάρα πολύ καλά, κύριοι συνάδελφοι, ότι η θέση της Κυβέρνησης είναι ξεκάθαρη στο ζήτημα αυτό, το έχει άλλωστε ξεκαθαρίσει και ο Πρωθυπουργός πολλές φορές,  η Γάζα χρειάζεται άμεσα εκεχειρία και ταυτόχρονα να φτάσει αμέσως η ανθρωπιστική βοήθεια στους εκεί απελπισμένους ανθρώπους της Λωρίδας. 
Θα ήθελα να θυμίσω, κύριε Πρόεδρε, στους συναδέλφους, ότι και η Κυβέρνηση και το Υπουργείο Εξωτερικών έχουν αναλάβει πρωτοβουλίες για τη Γάζα σε ανύποπτο χρόνο, από το 2024 ακόμα, φιλοξενούμε στη χώρα παιδιά από τη Γάζα με δική μας πρωτοβουλία και κάθε φορά προσφέρουμε επιπλέον θέσεις, ούτως ώστε να υποδεχθούμε περισσότερα παιδιά από τη Λωρίδα της Γάζας, για να βοηθήσουμε τις οικογένειες που έχουν εκεί  ανάγκη.
Σταθερά ζητούμε ενεργοποίηση κάθε μηχανισμού σχετικού με την ανθρωπιστική κρίση και δίνουμε και εμείς ως χώρα ανθρωπιστική βοήθεια στους κατοίκους της Γάζας, οι οποίοι χρειάζονται προφανώς τη βοήθειά μας. Θα κλείσω υπενθυμίζοντας ότι για την Ελλάδα είναι αδήριτη ανάγκη η κατάπαυση του πυρός, να ξεκινήσουν οι συζητήσεις για τη λύση δύο κρατών στη Μέση Ανατολή στα όρια του 1967. Ναι, στο δικαίωμα του Ισραήλ για αυτοάμυνα, όμως ναι και στον σεβασμό του Διεθνούς Ανθρωπιστικού Δικαίου και προφανώς, διαφωνούμε με οποιονδήποτε ταυτίζει τους τρομοκράτες της Χαμάς με τον παλαιστινιακό λαό συλλήβδην.
 Ευχαριστώ.
 ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟ Υ(Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κύριε Πρόεδρε, έθεσα μια  συγκεκριμένη ερώτηση, γιατί η Ελλάδα καταψήφισε την απόφαση για αναθεώρηση των εμπορικών σχέσεων Ευρωπαϊκής Ένωσης Ισραήλ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Κυρία συνάδελφε, ήταν κατανοητή η ερώτησή σας. Ο Υπουργός απάντησε, όπως απάντησε. Θα μπούμε στη συζήτηση του νομοσχεδίου, θα πάρετε τον λόγο, ξαναρωτήστε, αν θέλετε πάλι, και ο Υπουργός έχει τον λόγο στο τέλος να απαντήσει σε αυτά που νομίζει ότι δεν απάντησε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθέριας -Ζωή Κωνσταντοπούλου): Κύριε Πρόεδρε, παρακαλώ για ένα λεπτό. 
Κύριε Υφυπουργέ, πρώτα από όλα οι κάτοικοι της Γάζας δεν είναι απλώς κάτοικοι της Γάζας, είναι Παλαιστίνιοι για τους οποίους υπάρχει Απόφαση του Διεθνούς Δικαστηρίου της Χάγης, ότι μέχρι τον Σεπτέμβριο το Ισραήλ πρέπει να έχει άρει την παράνομη κατοχή. Το Ισραήλ, αντί να άρει την παράνομη κατοχή, προσπαθεί να εκκαθαρίσει τους Παλαιστινίους και διαπράττει γενοκτονία, δεν διαπράττει κακά πράγματα που δεν μας αρέσουν, διαπράττει διεθνή εγκλήματα για τα οποία ο Πρωθυπουργός του Ισραήλ, ο κύριος Νετανιάχου, με τον οποίον εναγκαλίζεται ο κ. Μητσοτάκης, είναι καταζητούμενος από το Διεθνές Ποινικό Δικαστήριο. Συνεπώς, εδώ σας ζητάει ένα σημαντικό κομμάτι της αντιπολίτευσης και χαίρομαι που γίνεται από περισσότερα κόμματα αυτό Εμείς, από τον Οκτώβριο του 2023, θέτουμε με επίκαιρες ερωτήσεις στον Πρωθυπουργό και επίκαιρες ερωτήσεις στον Υπουργό Εξωτερικών και συνεχείς δικές μου παρεμβάσεις και συναντήσεις με τον Υπουργό Εξωτερικών στην ενημέρωση και στο Συμβούλιο Εξωτερικής Πολιτικής, θέτουμε αυτό το θέμα. Τον Γενάρη του 2025 ο κ. Γεραπετρίτης είπε ότι τον Μάιο, που θα προεδρεύει η Ελλάδα στο Συμβούλιο Ασφαλείας του ΟΗΕ, θα πάρει πρωτοβουλίες για τα άμαχα παιδιά θύματα των εγκλημάτων πολέμου και είμαστε στον Μάιο του 2025, ο  ΟΗΕ θέτει επείγουσα έκκληση ότι εντός των επόμενων 24 πλέον ωρών γιατί 48 ήταν χθες, εντός των επόμενων 24 ωρών κινδυνεύουν 14.000 παιδιά να πεθάνουν από λιμό, δηλαδή από αποκλεισμό, δεν υπάρχει τροφή για μωρά. Υπάρχουν 14.000 με 15.000 παιδιά κάτω των 5 ετών που είναι θύματα. Υπάρχει στοχοποίηση των παιδιών τα οποία βρίσκονται πυροβολημένα  στο κεφάλι και στην καρδιά. Αυτά όλα δεν μπορεί να τα ωραιοποιούμε και επειδή ο «κύριος» Τασούλας έκανε το ατόπημα τον Οκτώβριο του 2023 να φωτίσει τη Βουλή με την σημαία του κράτους του Ισραήλ και εντεύθεν η ελληνική κυβέρνηση δεν έχει πάρει θέση εναντίον μιας κυβέρνησης, όχι του λαού. Ήμουν με τον εμβληματικό σκηνοθέτη που είναι Ισραηλινοαμερικανός, τον Ούντι Αλόνι, στο Μνημείο Ολοκαυτώματος πριν από λίγες μέρες και είπε, όχι στο όνομά μου η γενοκτονία, είναι εγγονός θυμάτων στο Άουσβιτς. Δεν μπορεί να υπάρχει αυτή η σιωπή. 
Αυτά τα οποία είπατε, θα εργαζόμαστε για την εκεχειρία, εργαζόμαστε.
Δεν είναι δεν είναι καιρικό φαινόμενο η εκεχειρία. Υπάρχει μια κυβέρνηση με την οποία η δική μας κυβέρνηση, εσείς δηλαδή, συναλλάσσεστε,  έχετε ανοιχτές σχέσεις,  συμπράττετε και κάνετε και συνάπτετε συμφωνίες, υπάρχει μια κυβέρνηση η  όποια εγκληματεί  και η οποία ελέγχεται από το Ανώτατο Όργανο της Διεθνούς Ποινικής Δικαιοσύνης που είναι το Διεθνές Ποινικό Δικαστήριο. Δεν είναι, λοιπόν, ώρα ούτε για συνθήματα ούτε για υπεκφυγές ούτε για επαμφοτερίζουσα στις τοποθετήσεις, τι θα πει ναι στην αυτοάμυνα; Είναι σε άμυνα αυτή τη στιγμή το Ισραήλ; Δέχεται από κάπου επίθεση και είναι σε άμυνα; Έχουν εξοντωθεί παιδιά, γυναίκες, άμαχοι, γέροντες, νοσηλευτές, γιατροί, έχουν βομβαρδιστεί όλα τα νοσοκομεία και έχουν δολοφονηθεί εργαζόμενοι των ανθρωπιστικών οργανώσεων και του ΟΗΕ και ο Γενικός Γραμματέας του ΟΗΕ έχει κάνει την πιο δραματική έκκληση, όπως και όλες οι οργανώσεις του ΟΗΕ. Το Συμβούλιο Ασφαλείας του ΟΗΕ, του οποίου προεδρεύει η Ελλάδα αυτό τον μήνα και στο οποίο εκπροσωπείται από τον Πρωθυπουργό αυτές τις μέρες και τον κ. Γεραπετρίτη, τον προϊστάμενο σας Υπουργό, είναι το αρμόδιο όργανο για τη διεθνή ειρήνη και ασφάλεια. Πώς μπορεί να σιωπούμε και πώς μπορεί να μην απαντάτε και στα υπόλοιπα ερωτήματα;
 Ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Τον λόγο έχει ο κ. Χατζηβασιλείου.
 ΑΝΑΣΤΑΣΙΟ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Επαναλαμβάνω, πρώτα από όλα κυρία Κωνσταντοπούλου, ξανά θυμίζω ότι, ο Υπουργός, κ. Γεραπετρίτης,  με πρωτοβουλία δική του αύριο, προεδρεύει σε μία εξαιρετικά ενδιαφέρουσα συζήτηση που έχει να κάνει με την προστασία των αμάχων σε εμπόλεμες ζώνες. Είναι μια ελληνική πρωτοβουλία την οποία δεν μπορεί να υποβαθμίσει κανείς. Δεύτερον, επαναλαμβάνω ότι, επειδή η Ελλάδα σήμερα προεδρεύει στο Συμβούλιο Ασφαλείας, έχει ως ύψιστη προτεραιότητά της έναν πιθανό συμβιβασμό, μια λύση στο ζήτημα της Γάζας και αυτή τη στιγμή αυτή είναι η προτεραιότητά μας και θεωρώ ότι πολύ σωστά ο Υπουργός και η κυβέρνηση κινούνται προς την κατεύθυνση αυτή με την ιδιότητα του έντιμου συνομιλητή που η Ελλάδα ευτυχώς και υπερηφάνως διαθέτει. 
 Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής):  Ευχαριστούμε, κ. Υφυπουργέ.
Θα ξεκινήσουμε τώρα τη συζήτηση για το νομοσχέδιο.
 Τον λόγο έχει ο Εισηγητής της Πλειοψηφίας, κ. Ιωάννης Οικονόμου.
  ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας): Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι,  την ώρα που εμείς συζητάμε σε αυτή την Επιτροπή ένα νομοσχέδιο που θεσπίζει έναν μηχανισμό και προσδιορίζει μέτρα για την προστασία της δημόσιας τάξης και της ασφάλειας από τη σκοπιά των επενδύσεων από φυσικά πρόσωπα ή νομικά πρόσωπα που ελέγχονται από ξένες χώρες, στην Ευρώπη βρίσκεται σε εξέλιξη η συζήτηση για το πρόγραμμα  “Safe Carry Arm” και μοιραία ο προβληματισμός και η συζήτηση φθάνει στο ποια κράτη θα συμμετάσχουν σε αυτά, άρα ενδεχομένως και στον ρόλο της Τουρκίας. Είναι η ώρα να αναρωτηθούμε συνολικά, να αναρωτηθεί η Ευρώπη συνολικά, αν η Τουρκία είναι ένα κράτος που έχει περισσότερα κοινά πράγματα αξιακά, αν μοιράζεται τους ίδιους προσανατολισμούς και τις ίδιες πεποιθήσεις για το κράτος δικαίου με την Ευρώπη ή έχει περισσότερα κοινά τέτοια στοιχεία με άλλα κράτη του παγκόσμιου πολιτικού συστήματος. 
Είναι η ώρα να αναλογιστούμε ότι η Τουρκία είναι ένα κράτος το οποίο διατηρεί στρατό κατοχής στην Κύπρο, έχει ενεργή απειλή πολέμου έναντι της Ελλάδας σε περίπτωση που ασκήσουμε τα νόμιμα κυριαρχικά μας δικαιώματα στο Αιγαίο. Είναι ένα κράτος το οποίο ανέχεται, πολλές φορές υποθάλπει, άλλες φορές λένε διάφοροι ότι υποστηρίζει, ισλαμιστικές τρομοκρατικές οργανώσεις σε όλο τον κόσμο. Όλα αυτά τι δείχνουν; Δείχνουν ότι η Ευρώπη και το ΝΑΤΟ δεν πρέπει να αντιμετωπίσουν την Τουρκία ούτε ευκαιριακά, ούτε και με αφέλεια και σε περίπτωση που η Τουρκία δεν ξεκαθαρίσει βασικά πράγματα που συμβαδίζουν με το ευρωπαϊκό δίκαιο, αν δεν ξεκαθαρίσει, πρώτα και πάνω από όλα, ότι είναι διατεθειμένη να ζήσει εντός των συνόρων της η πόρτα της κοινής ευρωπαϊκής άμυνας και ασφάλειας για την Τουρκία δεν θα πρέπει να ανοίξει.
Σε ό τι αφορά το νομοσχέδιο, κύριε Πρόεδρε, όλο το προηγούμενο διάστημα κατά τη συζήτηση του νομοσχεδίου υπήρξε μια, θα έλεγα, ευρύτερη συμφωνία στο ότι το νομοσχέδιο αυτό είναι απαραίτητο, είναι απαραίτητος ο μηχανισμός, είναι απαραίτητα τα μέτρα που προσδιορίζονται, είναι  απαραίτητη η εναρμόνιση του θεσμικού πλαισίου στη χώρα μας με αυτό που υπάρχει στην υπόλοιπη Ευρώπη. Στην παραδοχή αυτή συμφώνησαν τα περισσότερα κόμματα και νομίζω ότι αυτό δημιουργεί τις προϋποθέσεις για να τύχει και το νομοσχέδιο μιας ευρύτερης συναίνεσης αύριο στην Ολομέλεια και οι φορείς αντιμετώπισαν θετικά το νομοσχέδιο με τις επιμέρους παρατηρήσεις που έκαναν και με τις ανησυχίες που εξέφρασαν, κυρίως σε ότι αφορά την εφαρμογή του. 
Επειδή συζητήσαμε ενδελεχώς το νομοσχέδιο το προηγούμενο διάστημα, θα περιοριστώ σε τέσσερις πέντε βασικές παρατηρήσεις που προέκυψαν και από τη συζήτηση και που αφορούν και βασικά κομμάτια του νομοσχεδίου. 
Πρώτα από όλα να ξεκαθαρίσουμε ότι ο Κανονισμός πάνω στον οποίον βασίζεται το νομοσχέδιο δεν υποδεικνύει τομείς, δεν υποδεικνύει δηλαδή που θα εφαρμοστεί, ο Κανονισμός υποδεικνύει και προτείνει παράγοντες που πρέπει να συνεκτιμώνται για τη θέσπιση του ελέγχου και τον προσδιορισμό των μέτρων. 
Συγκεκριμένα μάλιστα στην παράγραφο 8, αναφέρει ο Κανονισμός «Το πλαίσιο για τον έλεγχο των άμεσων ξένων επενδύσεων και για τη συνεργασία θα πρέπει να παρέχει στα κράτη μέλη και στην Επιτροπή τα μέσα για να αντιμετωπίσουν τους κινδύνους για την ασφάλεια ή τη δημόσια τάξη κατά τρόπο ολοκληρωμένο, καθώς και τη δυνατότητα προσαρμογής στις μεταβαλλόμενες συνθήκες, ενώ παράλληλα θα πρέπει να διασφαλίζει την ευελιξία που απαιτείται για να μπορούν τα κράτη μέλη να ελέγχουν τις άμεσες ξένες επενδύσεις για λόγους ασφαλείας και δημοσίας τάξεως συνυπολογίζοντας τις ιδιαιτερότητες της κατάστασής τους και τις εθνικές ιδιαιτερότητες».  
Η Απόφαση, λέει  ο Κανονισμός, περί του αν θα συσταθεί μηχανισμός ελέγχου ή αν θα διενεργηθεί έλεγχος συγκεκριμένης άμεσης ξένης επένδυσης παραμένει στην αποκλειστική ευθύνη του ενδιαφερόμενου κράτους - μέλους. 
Σε αυτή τη συνθήκη ανταποκρίνεται το νομοσχέδιο που το Υπουργείο Εξωτερικών φέρνει στην Ελληνική Βουλή -συζητήσαμε στην Επιτροπή και αύριο πηγαίνει στην Ολομέλεια- με την πρόβλεψη μάλιστα της τροποποίησης του πεδίου εφαρμογής για να προστίθενται καινούργια πράγματα, καινούργιοι τομείς, καινούργια αντικείμενα, στο πλαίσιο βέβαια πάντοτε του παρόντος Κανονισμού. Το λέω αυτό διότι, διατυπώθηκαν κάποιες ανησυχίες και ενστάσεις, νομίζω από την Νέα Αριστερά, κατά τη διάρκεια της συζήτησης της Επιτροπής. Δεν θα είναι αυθαίρετη η προσθήκη των πεδίων, θα είναι πάντοτε στο πλαίσιο και στο πνεύμα του Κανονισμού είτε αυτού που έχουμε τώρα είτε αυτού που βρίσκεται υπό διαμόρφωση αυτή την ώρα και που αναμένεται να ολοκληρωθεί στα δύο επόμενα χρόνια. 
Παρατήρηση δεύτερη. Ο μηχανισμός, κύριε Πρόεδρε, κυρίες και κύριοι συνάδελφοι, δεν αφορά γενικώς και αορίστως ελέγχους. Δηλαδή, δεν θεσπίζουμε έναν μηχανισμό ούτε προσδιορίζουμε μέτρα που θα ελέγχει μια άμεση ξένη επένδυση από τρίτες χώρες ή από επενδυτές από τρίτες χώρες σε ό,τι αφορά π.χ. την τήρηση της περιβαλλοντικής νομοθεσίας, ή  την εργατική νομοθεσία ή αν τηρείται το δίκαιο του ανταγωνισμού. Δεν υποκαθιστά αυτός ο  μηχανισμός ελέγχου  άλλες αδειοδοτικές αρχές ή άλλες αρχές της ελληνικής πολιτείας που θα ελέγχουν τις επενδύσεις ή που ελέγχουν ήδη τις επενδύσεις για μια σειρά από άλλα πράγματα. Ελέγχει για ασφάλεια και δημόσια τάξη βάσει συγκεκριμένης φιλοσοφίας  όπως αναφέρθηκε προηγουμένως και όπως περιγράφεται αναλυτικά στο νομοσχέδιο με βάση τον Κανονισμό. 
Παρατήρηση τρίτη. Είναι έτσι δομημένος ο μηχανισμός που θεσπίζεται και οι διαδικασίες, ούτως ώστε κανείς να μην μπορεί να τον αγνοήσει. Το πλαίσιο, ο έλεγχος, περιλαμβάνει κυρώσεις και πρόστιμα ακόμη και για εκείνους που θα αγνοήσουν την υποχρέωση να υποβάλλουν φάκελο ή θα αρνηθούν την προσθήκη στοιχείων στον αυτεπάγγελτο έλεγχο. Δεν είναι το ύψος των προστίμων τέτοιο που μπορεί κάποιος να πει, δεν έγινε και τίποτα θα πληρώσω 5.000 ή 50.000 -γιατί ακούστηκε κι αυτό στην Επιτροπή- και άρα δεν θα προσκομίσω έγγραφα και θα πάω παρακάτω. Διότι όσο παρακάτω πάει τόσο μεγαλώνει το πρόστιμο και φτάνει τελικώς, εάν επιμένει να υλοποιεί μια επένδυση, πράγμα φυσικά δύσκολο, αλλά εν πάση περιπτώσει, αν επιμένει να υλοποιεί μια επένδυση χωρίς να ανταποκρίνεται στις υποχρεώσεις του ελέγχου, φτάνει το πρόστιμο στο διπλάσιο του ύψους της επένδυσης. Θα έλεγα καθόλου ευτελές και καθόλου μικρό για να το αγνοήσει κανείς και να προχωρήσει. Φυσικά προβλέπονται και οι αντίστοιχες κυρώσεις μετριασμού, περιορισμού, αναστροφής, απαγόρευσης στην ουσία ή κατάργησης της επένδυσης σε περίπτωση που αποφανθεί ότι αυτή αποτελεί κίνδυνο για τη δημόσια τάξη και την ασφάλεια.
Παρατήρηση τέταρτη. Προβλέπονται μια σειρά από πρόνοιες στη διαδικασία ελέγχου του μηχανισμού έτσι ώστε ο έλεγχος να είναι εξονυχιστικός. Να αποφύγουμε δηλαδή διάφορα τερτίπια μέσα από τα οποία μπορεί το φυσικό πρόσωπο, η κρατική αρχή, η κυβέρνηση τρίτης χώρας, που δυνητικά σκέφτεται να επενδύσει σε ένα τομέα και να προκαλέσει ζητήματα σε ό,τι αφορά τη δημόσια τάξη και την ασφάλεια στη χώρα μας, να ξεφύγει ή εν πάση περιπτώσει να κρυφτεί κάτω από διάφορα αδιαφανή ή αφανή σχήματα. Γι΄ αυτό προβλέπει ο νόμος εξονυχιστικό έλεγχο μέχρι φυσικού προσώπου, ακόμα ακόμα και συμμετοχής ή ελέγχου από αυτά τα φυσικά πρόσωπα σε οργανισμούς και ινστιτούτα, που έμμεσα θα φαίνεται ότι συμμετέχουν στις επενδύσεις αυτές. 
Παρατήρηση Πέμπτη. Συμπεριλαμβάνονται σε αυτή την πρώτη φάση του καινούργιου μηχανισμού και των μέτρων που προσδιορίζονται μια σειρά από κρίσιμοι τομείς. Μιλάμε για την ενέργεια, μιλάμε για υποδομές που συνδέονται με την ενέργεια, μιλάμε για μεταφορές, μιλάμε για ψηφιακές υποδομές, για υποθαλάσσιες, λιμενικές υποδομές, μιλάμε για τουριστικές υποδομές στις παραμεθόριες περιοχές. 
Να πω εδώ ότι αυτό το ζήτημα το ανέδειξαν, είναι μέρος του προβληματισμού που έθεσαν, συνάδελφοι της Νέας Δημοκρατίας πριν από περίπου ένα, ενάμιση μήνα για τις αγοραπωλησίες ακινήτων στη Θράκη. Όσα από αυτά κατευθύνονται προς την τουριστική αξιοποίηση προφανώς και εμπίπτουν στο πεδίο εφαρμογής του Κανονισμού. Είμαι σίγουρος ότι η Κυβέρνηση θα επεξεργαστεί και περαιτέρω μέτρα για να ελέγξει αυτό το κρίσιμο θέμα που έχουν αναδείξει οι συνάδελφοι της Νέας Δημοκρατίας και όχι μόνο και άλλοι φορείς της Θράκης. 
Θέλω να πω δυο λόγια, κύριε Πρόεδρε, για τις πολύ χρήσιμες απόψεις των φορέων που ακούστηκαν στη 2η  συνεδρίαση της Επιτροπής μας, αλλά και συναδέλφων από τα κόμματα της αντιπολίτευσης. Ακούστηκε η άποψη περί της ανάγκης προσδιορισμού μιας διαδικασίας προσφυγής ή ένδικων μέσων απέναντι σε απορριπτικές  προφανώς αποφάσεις της Επιτροπής. Να πω ότι, μέσα από τις εξουσιοδοτικές διατάξεις του άρθρου 16, δίνεται η δυνατότητα να προσδιοριστούν τα μέτρα αυτά. Να προσδιοριστεί, δηλαδή, ο τρόπος με τον οποίον κάποιος μπορεί να καταθέσει αίτηση θεραπείας ή εν πάση περιπτώσει  ένσταση ή να προσβάλει την απόφαση της Επιτροπής. Βεβαίως, δεν αναιρείται το γεγονός ότι εξακολουθούν να παραμένουν στο θεσμικό μας πλαίσιο μέτρα και δυνατότητες εκείνου που θεωρεί ότι θίγεται να προσφύγει κατά της απόφασης αυτού του οργάνου που του επέβαλε τη συγκεκριμένη άποψη. 
Δεύτερον, ακούστηκε και είχε μία λογική -νομίζω ακούστηκε από το ΠΑΣΟΚ και από κάποιους φορείς-  η ανάγκη μιας πλατφόρμας λογοδοσίας, μιας πλατφόρμας ανακοινώσεων εν πάση περιπτώσει, είτε των εταιρειών που ελέγχονται ή των αποτελεσμάτων του ελέγχου. Ο Κανονισμός και ο νόμος έρχεται να καλύψει την ανάγκη αυτή μέσω της έκθεσης που θα προσκομίζει κάθε χρόνο η Β1 Διεύθυνση από τα στοιχεία που θα παίρνει από τη Διυπουργική Επιτροπή στην Ευρωπαϊκή Επιτροπή. Προφανώς η έκθεση αυτή θα είναι προσβάσιμη σε όποιον θέλει να ελέγξει και να βγάζει τα δικά του συμπεράσματα για τις εταιρείες που ελέγχθησαν, για αυτές που απορρίφθηκαν, για τους τομείς που ελέχθησαν. Να λάβουμε υπόψη μας εδώ ότι μιλάμε για έναν πολύ συγκεκριμένο έλεγχο. Δεν μιλάμε γενικώς και αορίστως για οποιονδήποτε έλεγχο που ενδεχομένως συμπεριλαμβάνει κάποια ευαίσθητα δεδομένα που δεν θα ήταν σκόπιμο να εκτεθούν στο δημόσιο βίο και να έχει πρόσβαση οποιοσδήποτε. Θεωρώ λοιπόν ότι η λογοδοσία στον βαθμό που μπορούμε να μην εκθέτουμε ευαίσθητα δεδομένα βάσει της έκθεσης που θα κοινοποιείται στην Ευρωπαϊκή Επιτροπή καλύπτεται με την πρόνοια αυτή που και ο Κανονισμός και ο νόμος ενσωματώνει. 
Τέλος, σε ό,τι αφορά την πρόταση για συμμετοχή και των κοινωνικών εταίρων, νομίζω ότι είναι μια σωστή πρόταση και θα καλούσα την Κυβέρνηση με μια νομοτεχνική βελτίωση, με μια προσθήκη στο άρθρο 8 στην παράγραφο 7, όπου έτσι κι αλλιώς η Διυπουργική Επιτροπή θα δέχεται τις απόψεις πραγματογνωμόνων, να συμπεριλάβει και να ορίσει ότι θα μπορούν να συμμετέχουν και να καταθέτουν και απόψεις οι κοινωνικοί εταίροι, οι αντίστοιχοι αρμόδιοι κάθε φορά, προκειμένου να συμμετέχουν σε αυτή την διαδικασία.
Τελειώνοντας, κύριε Πρόεδρε, θέλω να πω ότι συζητώντας αυτό το νομοσχέδιο συζητήσαμε πάρα πολύ για τις επενδύσεις. Έτσι κι αλλιώς συνδέεται με τις επενδύσεις. Εγώ θέλω να ξεκαθαρίσω ότι η Κυβέρνηση, η Νέα Δημοκρατία είναι μια παράταξη που πιστεύει στη δυναμική που μπορούν να δώσουν οι επενδύσεις, ξένες και ντόπιες, στην οικονομία, στην κοινωνική συνοχή, στην ευημερία, στην ανάπτυξη. Υπηρετούμε αυτή τη λογική. Υπηρετούμε αυτή τη στρατηγική. Δύο μεγάλες εμβληματικές ξένες επενδύσεις,  μία της Deutche Telekom στον ΟΤΕ και μία της Cosco στο Λιμάνι του Πειραιά, έχουν τη σφραγίδα της παράταξής μας και νομίζω ότι η θετική τους επίδραση στην ελληνική οικονομία και στους τομείς αυτούς από κανέναν καλόπιστο δεν μπορεί να αμφισβητηθεί σήμερα. Αυτή την προτεραιότητα υπηρετούμε  από το 2019 όταν παραλάβαμε μια χώρα και μια οικονομία τελείως εκτός ορατότητας επενδύσεων και με μια σειρά από πολιτικές, συγκεκριμένες πολιτικές, μείωσης φόρων, μείωσης γραφειοκρατίας, εξυγίανσης του τραπεζικού συστήματος, αξιοποίησης του RRF, ψηφιοποίησης, καταφέραμε και βάλαμε την Ελλάδα ξανά στον επενδυτικό χάρτη. Αυτά δεν είναι λόγια, έχουν συγκεκριμένους αριθμούς από πίσω. Έχουμε τις υψηλότερες επενδύσεις της τελευταίας εικοσαετίας αλλά δεν είναι μόνο αυτό. Έχουμε μείωση της ανεργίας. Οι ξένες και ντόπιες επενδύσεις έφεραν θέσεις εργασίας και η ανεργία έπεσε στο 9%. Έχουμε γενικότερα μια διεθνοποίηση της ελληνικής οικονομίας. Οι ελληνικές εξαγωγές τα δύο τελευταία χρόνια είναι περί τα 50, 52 δισεκατομμύρια ευρώ, πολύ ψηλά βήματα. Ελληνικές επιχειρήσεις επενδύουν στο εξωτερικό, ξαναμπήκαν σε αυτή την τροχιά με επενδύσεις της τάξεως των 4 και 4,5 δισεκατομμυρίων ευρώ, 350.000 άνθρωποι γύρισαν από το εξωτερικό για να δουλέψουν στις εταιρείες που δημιουργήθηκαν μέσα από αυτές τις επενδύσεις.
 Φυσικά, τώρα που η χώρα επέστρεψε στον επενδυτικό χάρτη, τώρα που ξαναποκτήσαμε την επενδυτική βαθμίδα, τώρα που οι οίκοι αξιολόγησης συνεχώς αναβαθμίζουν την ελληνική οικονομία, για μας ο πήχης μπαίνει ακόμη ψηλότερα. Φυσικά θέλουμε ακόμα περισσότερες και σημαντικότερες παραγωγικές επενδύσεις και σε άλλους κλάδους. Θέλουμε συγχωνεύσεις ελληνικών εταιρειών. Θέλουμε να δημιουργήσουμε εθνικούς πρωταθλητές έτσι ώστε να ενισχύσουμε ακόμη περισσότερο την ανταγωνιστικότητα αλλά και την εξωστρέφεια και την παραγωγικότητα της ελληνικής οικονομίας. Αυτός είναι ο τρόπος για να καταφέρουμε να αυξήσουμε τους μισθούς και τις αποδοχές των εργαζομένων. 
Όλα αυτά όμως, κύριε Πρόεδρε, κυρίες και κύριοι συνάδελφοι, απαιτούν ένα γόνιμο υπέδαφος για να καρποφορήσουν και αυτό το γόνιμο υπέδαφος δεν έρχεται ούτε με τα λόγια ούτε με τους αφορισμούς ούτε με τις διαπιστώσεις. Έρχεται με συγκεκριμένες πολιτικές σαν κι αυτές που με συνέπεια, που με ακολουθία, που με σχεδιασμό ακολουθούμε, διαμορφώνουμε και βεβαίως διαφοροποιούμε ανάλογα με την ένταση και το ύψος του στόχου που θέλουμε να κατακτήσουμε. 
Καταληκτικά, κύριε Πρόεδρε και αφού πω, ότι, δυστυχώς, δεν θα μπορέσω να υποστηρίξω αύριο το νομοσχέδιο στην Ολομέλεια γιατί πρέπει να παρίσταμαι με την ιδιότητά μου ως μέλους του Συμβουλίου της Ευρώπης στη συνεδρίαση της Μόνιμης Πολιτικής Επιτροπής στη Μάλτα, θα υποστηρίξει το νομοσχέδιο από τη Νέα Δημοκρατία ο  καλός συνάδελφος ο κ. Κωνσταντινίδης, πρόκειται για ένα νομοσχέδιο το οποίο υπηρετεί αφενός μεν την επιμονή μας να προσελκύουμε επενδύσεις, να κάνουμε την Ελλάδα ακόμη μεγαλύτερο ελκυστικό επενδυτικό προορισμό και σε άλλους τομείς, περισσότερες παραγωγικές επενδύσεις, συνεχίζοντας την πορεία όλου του προηγούμενου διαστήματος. Ταυτόχρονα, όμως, επειδή ζούμε σε έναν κόσμο που παράγει συνεχώς γεωπολιτική αστάθεια, που οι απειλές δεν έχουν μονοδιάστατη υφή αλλά έχουν πολλαπλές μορφές, θεσπίζουμε διαδικασίες και μηχανισμούς ελέγχου σε ό,τι αφορά την ασφάλεια και τη δημόσια τάξη, εναρμονίζοντας το θεσμικό πλαίσιο με αυτό που υπάρχει στην υπόλοιπη Ένωση. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Και εμείς σας ευχαριστούμε κύριε συνάδελφε. 
Το λόγο έχει  ο Εισηγητής της Μειοψηφίας, ο κ. Δημήτριος Μάντζος . 
    ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας): Eυχαριστώ πολύ κύριε Πρόεδρε. Κύριε Υφυπουργέ, είμαι υποχρεωμένος να επιμείνω σε ένα ερώτημα το οποίο δεν απαντήθηκε, εάν και κατά πόσον η δήλωση του κυβερνητικού εκπροσώπου, ότι τηρεί η κυβέρνηση μια ισορροπημένη πολιτική απέναντι στην τραγωδία της Γάζας και στα εγκλήματα τα οποία συντελούνται εις βάρος του Παλαιστινιακού λαού, είναι μία δήλωση, η οποία βρίσκει σύμφωνη την πολιτική ηγεσία και εκφράζει την πολιτική ηγεσία του Υπουργείου των Εξωτερικών. Αναμένω στην ομιλία σας, την απάντησή σας επί αυτού του ερωτήματος. 
Επίσης, εισαγωγικά, κάτι το οποίο δεν περίμενα να ειπωθεί, αλλά μιας και ειπώθηκε από τον Εισηγητή της Πλειοψηφίας, άνοιξε το ζήτημα της συμμετοχής της Τουρκίας στην αμυντική αρχιτεκτονική της Ευρωπαϊκής Ένωσης. Είναι η δεύτερη φορά, αν δεν με απατά η μνήμη μου, που πολιτικός εκπρόσωπος της Νέας Δημοκρατίας, μετά τον Υπουργό Άμυνας, τώρα και ο Εισηγητής της Πλειοψηφίας σε αυτό το σχέδιο νόμου, διατυπώνει μία άποψη σε σχέση με την προβληματική συμμετοχή της Τουρκίας στην αμυντική τεχνική της Ευρωπαϊκής Ένωσης, ως ενός κράτους, τρίτου κράτους, το οποίο δεν δέχεται το ευρωπαϊκό κεκτημένο και δεν μοιράζεται τις αρχές και τις αξίες της Ευρωπαϊκής Ένωσης, ώστε να συμμετέχει στην ευρωπαϊκή πολιτική άμυνας. 
Νομίζω ότι, αυτό είναι σε απόσταση από αυτό το οποίο, τουλάχιστον, έχουμε συνηθίσει να ακούμε από το Υπουργείο Εξωτερικών και τον ίδιο τον Πρωθυπουργό. Οπότε το δεύτερο αίτημά μου, εκτός ημερησίας διατάξεως, είναι αν αυτή η θέση του Εισηγητή της Πλειοψηφίας και του Υπουργού Άμυνας, εάν δεν με απατά η μνήμη μου, την τελευταία συνεδρίαση της Επιτροπής και της Ολομέλειας πάνω σε αυτό, εάν είναι μία νέα εκδοχή της Νέας Δημοκρατίας. Τελικά, ποια είναι η κυρίαρχη εκδοχή της Νέας Δημοκρατίας και τι πιστεύει η Νέα Δημοκρατία, σε σχέση με τη σχέση της Τουρκίας με την ευρωπαϊκή πολιτική άμυνας και την αρχιτεκτονική τη νέα, την  υπό διαμόρφωση, στην Ευρωπαϊκή Ένωση. 
Κύριε Πρόεδρε, κυρίες και κύριοι συνάδελφοι, όσον αφορά στο σχέδιο νόμου, έχουμε εξ αρχής πει ότι κάθε ευθυγράμμιση με κανονισμό της Ευρωπαϊκής Ένωσης προφανώς είναι αναγκαία, ιδίως όταν αφορά σε έλεγχο άμεσων ξένων επενδύσεων, σε ιδιαίτερα ευαίσθητες ή και ευαίσθητες πτυχές της οικονομικής ζωής. Είναι ένας κανονισμός, ο οποίος βεβαίως πρέπει να πούμε, για πολλοστή φορά, ισχύει από τις 11 Οκτωβρίου του 2020. Είναι περίπου 4 – 4,5 τα έτη καθυστέρησης στην εναρμόνιση ευθυγράμμιση της εθνικής νομοθεσίας με έναν κανονισμό, ο οποίος έχει  βέβαια, όπως γνωρίζουμε οι  νομικοί,  γενική και άμεση ισχύ. Ωστόσο, ήταν αναγκαίο και έστω με μεγάλη καθυστέρηση, πρέπει να υπάρξει μια διαδικασία και ένα όργανο ελέγχου άμεσων ξένων επενδύσεων σε σειρά τομέων. 
Όμως, πρέπει, για πολλοστή φορά επαναλαμβάνω, να επισημανθεί η καθυστέρηση, η οποία έχει ως αποτέλεσμα να δημιουργείται εις βάρος της χώρας μας η εικόνα ενός κράτους μέλους της Ευρωπαϊκής Ένωσης, το οποίο νομοθετεί σήμερα με όρους χθες, την ώρα που η Ευρωπαϊκή Ένωση έχει, ήδη, προχωρήσει στη συζήτηση, με όρους αύριο, γιατί αναθεωρείται αυτός ο κανονισμός. Το Ευρωπαϊκό Κοινοβούλιο ψήφισε θετικά υπέρ της αναθεώρησης αυτού του κανονισμού, για πιο σφιχτό πλαίσιο συνεργασίας μεταξύ των κρατών μελών, για ακόμα ευρύτερους ελέγχους και σε άλλους τομείς πολιτικής, όπως ιδίως τα μέσα μαζικής ενημέρωσης και η επικοινωνία. 
Ζούμε σε μια εποχή υβριδικών επιθέσεων. Το έχουμε δει και από την πλευρά της Ρωσίας στο παρελθόν. Ακούμε όμως και δηλώσεις ολιγαρχών του πλούτου και της πληροφόρησης και του διαδικτύου και από την άλλη όχθη του ατλαντικού, επικίνδυνες για την ευρωπαϊκή δημοκρατία. Θεωρούμε, λοιπόν, ότι οι τομείς αυτοί, η επικοινωνία, τα προσωπικά δεδομένα, αλλά και άλλοι τομείς, όπως οι υποδομές οι μεταφορικές, οι λιμενικές,  οι υδάτινοι πόροι, η ενέργεια και η συνάρτησή της με τον αγροδιατροφικό τομέα, είναι ζητήματα τα οποία θα έπρεπε να είναι στο επίκεντρο των ελέγχων που νομοθετούμε. Θα καταλήξω σε αυτό. 
Δεν θέλω να μακρηγορήσω και να επαναλάβω ζητήματα, τα οποία και στις προηγούμενες επιτροπές θέσαμε, αλλά και αύριο θα θέσουμε στην Ολομέλεια της Βουλής και ο Εισηγητής και ο κοινοβουλευτικός εκπρόσωπος και οι ομιλητές μας, σε σχέση με την ποιοτική και ποσοτική κατανομή των άμεσων ξένων επενδύσεων στην Ελλάδα. Κατά πόσον, πράγματι, υπάρχει πρόοδος και η όποια αύξηση είναι πραγματική και όχι στηριζόμενη, όπως λέμε εμείς, στη μoνοκαλλιέργεια του real estate και του τουρισμού. Είναι μία μονοκαλλιέργεια η οποία, δυστυχώς, τα τελευταία πολλά χρόνια, στηρίχτηκε και στην προνομιακή λειτουργία του θεσμού της Golden Visa, υπέρ  πολιτών προερχόμενων από τρίτες χώρες, αλλά και στην έλλειψη ρύθμισης της  βραχυχρόνιας μίσθωσης. 
Οι άμεσες ξένες επενδύσεις στην Ελλάδα, δυστυχώς, δεν είναι παραγωγικές. Δεν είναι αυτές οι οποίες δημιουργούν θέσεις εργασίας, παράγουν πλούτο, δίκαια παραγόμενο, προσφέρουν καινοτομία, τεχνογνωσία και αφήνουν προστιθέμενη αξία, εν τέλει, στην πατρίδα μας και στο λαό μας. Δεν είναι αυτές οι επενδύσεις που χρειαζόμαστε. Εμείς ως ΠΑΣΟΚ - Κίνημα Αλλαγής, επιμένουμε στην ανάγκη αλλαγής του επενδυτικού μίγματος. Δεν μπορούμε να δεχόμαστε ότι τα πηγαίνουμε καλά στις άμεσες ξένες επενδύσεις, επειδή στατιστικά προσμετρούμε στις άμεσες ξένες επενδύσεις, όπως συμβαίνει και διεθνώς, τις επενδύσεις στα ακίνητα. Δεν θεωρούμε ότι οι επενδύσεις εξαγορών ακινήτων, μάλιστα μέσω επενδυτικών ταμείων, των λεγόμενων funds, αυτό είναι ένα προνομιακό και παραγωγικό για τη χώρα μας μοντέλο οικονομικής πολιτικής. Επ αυτού, όμως, περισσότερα και αύριο στην Ολομέλεια και για τη λειτουργία της Golden Visa πάνω σε αυτό τον τομέα.
Άλλωστε, καμία ξένη επένδυση δεν μπορεί να αναπληρώσει ή και να μειώσει την ανάγκη δημόσιων επενδύσεων, σε τομείς κρίσιμους για την εθνική οικονομία. Μακριά από εμάς η έννοια του προστατευτισμού ή της κεντρικής, προφανώς, χάραξης και της κατεύθυνσης της οικονομικής πολιτικής. Γνωρίζουμε πού βρισκόμαστε και πώς λειτουργεί η αγορά. Ωστόσο, είναι σαφές ότι υπάρχουν τομείς, όπως η αμυντική βιομηχανία, η ασφάλεια, η έρευνα, η καινοτομία, η παιδεία μας, όπου οι δημόσιες επενδύσεις έπρεπε να είναι ο κανόνας και να κατευθύνονται εκεί. Υπάρχουν γι’ αυτό κατευθύνσεις πια σε ευρωπαϊκό επίπεδο, αρκεί κανείς να διαβάσει, έστω και διαγώνια, τις εκθέσεις  Λέτα και Ντράγκι πάνω στο ζήτημα αυτό. 
Ιδιαίτερα σημαντικός στο θέμα αυτό είναι  ο τομέας της ενέργειας. Ο τομέας της ενέργειας, στα μάτια τα δικά μας, θα έπρεπε να είναι προνομιακός τομέας παραγωγής αξίας για τη χώρα μας και τις ελληνικές επιχειρήσεις, τους συνεταιρισμούς, τις ενεργειακές κοινότητες, που δυστυχώς δεν υπάρχουν και είναι αδύναμες να συνδεθούν ακόμη και στο δίκτυο και όχι να είναι βορά ξένων κεφαλαίων τρίτων χωρών, ούτε καν ευρωπαϊκών χωρών, τρίτων χωρών, εις βάρος και του αγροδιατροφικού τομέα, εις βάρος των παραγωγικών γαιών  της χώρας μας, ελλείψει του χωροταξικού. Διότι αυτή τη στιγμή, μια μικρή πίτα δεν μεγαλώνει, ώστε να μικρύνουν  τα κομμάτια της. 
Η μικρή ενεργειακή πίτα παραμένει μικρή, με μεγάλα κομμάτια για τους μεγάλους παίκτες της αγοράς. Οι μικροί δεν έχουν συμμετοχή σε αυτήν την πίτα της αγοράς και η γη η καλλιεργήσιμη, κατά πρότυπο τρόπο μάλιστα καλλιεργήσιμη, αυτή τη στιγμή απειλείται ευθέως από τα ενεργειακά πρότζεκτ μεγάλων ομίλων. Αυτό είναι το ακριβώς αντίθετο από την ενεργειακή δημοκρατία την οποία, τουλάχιστον, εμείς πιστεύουμε και προωθούμε.
Στο θέμα των τομέων ελέγχου, πολλά μπορούν να ειπωθούν και για το θέμα των λιμενικών υποδομών, κατά πόσον η καθυστέρηση στην υιοθέτηση αυτού του κανονισμού και αυτού του μηχανισμού ελέγχου ήταν κρίσιμη.  Όσον αφορά στα  πρότζεκτ, τα οποία υπήρξαν στο παρελθόν και για λιμενικές εγκαταστάσεις, τα τελευταία χρόνια, υπάρχει και ένα δημοσίευμα της Καθημερινής -είμαι βέβαιος ότι το έχετε δει κύριε Υφυπουργέ- σε σχέση με τη διασύνδεση που επιχειρείται ανάμεσα και στο σχέδιο νόμου το οποίο συζητούμε σήμερα και σε σχέδια, τουλάχιστον σε  δημοσιογραφικό επίπεδο, εκτιθέμενα από τρίτες χώρες, Ηνωμένες Πολιτείες Αμερικής, σε σχέση με λιμενικές εγκαταστάσεις της χώρας. Θα θέλαμε την άποψή σας γι’ αυτό και κατά πόσον οι λιμενικές εγκαταστάσεις πρέπει να καταλαμβάνονται από αυτόν  τον μηχανισμό ελέγχου.
Καταλήγοντας, σιγά σιγά στις παρατηρήσεις, έχω ήδη πει αρκετά για το πεδίο εφαρμογής και τους τομείς ελέγχου. Θεωρούμε ότι επειδή ακριβώς τα asset deals, οι συναλλαγές εξαγοράς παγίων στοιχείων, δηλαδή άμεσα των ακινήτων κυρίως, δεν είναι στο πεδίο εφαρμογής της νομοθεσίας την οποία εισάγετε και εισηγείστε στη Βουλή, παρά μόνο με τις συναλλαγές  συμμετοχών share deals σε  επιχειρήσεις, αν εξαιρέσει κανείς αυτό που αναφέρεται τα καταλύματα σε παραμεθόριες περιοχές, φρονούμε ότι πρέπει να υπάρξουν μηχανισμοί ελέγχου, ακόμα περισσότερων συναλλαγών επί ακινήτων. Μπορούμε να εισάγουμε, αλλάζοντας το παράρτημα στο νομοσχέδιο, τον έλεγχο των επενδύσεων σε εταιρείες που διαχειρίζονται ακίνητα. Να παραμείνει, δηλαδή, ο έλεγχος σε συναλλαγές συμμετοχών και όχι συναλλαγές επί παγίων, αλλά να είναι σε εταιρείες οι οποίες διαχειρίζονται ακίνητα, ώστε να υπάρχει ένας έμμεσος έστω, αλλά αποτελεσματικός έλεγχος σε αυτήν την κατεύθυνση.
Βέλτιστες πρακτικές υπάρχουν από άλλα κράτη μέλη. Ανέφερα αυτά τα οποία και  η οικονομική κοινωνική επιτροπή της Ελλάδος βρήκε και μας έθεσε στη διάθεσή μας με την έκθεσή της, την Ισπανία για τις τηλεπικοινωνίες, το νερό, την ενέργεια, την ασφάλεια των τροφίμων. Τομείς οικονομικής δραστηριότητας, οι οποίοι ασχολούνται και έχουν επίδραση πάνω σε ευαίσθητες πληροφορίες ή και προσωπικά δεδομένα προσωπικού χαρακτήρα, μέσα ενημέρωσης, σύμφωνα με τη σύγχρονη τάση της Ευρωπαϊκής Επιτροπής και του Ευρωπαϊκού Κοινοβουλίου και όλα τα άλλα που μπορούμε να βρούμε σε βέλτιστες πρακτικές. Θα κάνουμε συζήτηση επ αυτού και αύριο στην Ολομέλεια, έστω την ύστατη στιγμή, να προσθέσουμε στο παράρτημα αυτής της νομοθετικής πρωτοβουλίας και άλλους τομείς ελέγχου.                     





                                                                                    

Και να κλείσω με ζητήματα, τα οποία ετέθησαν και από άλλους συναδέλφους, από άλλα Κόμματα της Αντιπολίτευσης και είναι βάσιμα, σε σχέση με την αποδοτικότητα και τη διαφάνεια της ίδιας της λειτουργίας του ελέγχου. Διότι εδώ υπάρχουν ζητήματα, τα οποία προκύπτουν και αναφύονται και από την απώλεια οποιασδήποτε αιτιολόγησης της απόφασης της αρμόδιας αρχής και της δημοσιοποίησης αυτής της αιτιολόγησης. Δεν δημοσιεύονται οι εκθέσεις της Διυπουργικής. Άκουσα τον Εισηγητή της Πλειοψηφίας να λέει ότι αυτό κάμπτεται από την Έκθεση αλλά αυτή η Έκθεση δεν δημοσιεύεται, δεν δημιουργείται ένα προηγούμενο, ένα εργαλείο πολιτικής για την Πολιτεία μας, ούτε ένα μέσο λογοδοσίας υπάρχει εδώ, δεν δημοσιεύεται αυτή η Έκθεση. 
Υπάρχουν εκτεταμένες νομοθετικές εξουσιοδοτήσεις για Υπουργικές Αποφάσεις, ακόμα και το καίριο σημείο της εισαγωγής νέων τομέων ελέγχου και αυτό είναι πάρα πολύ σοβαρό. Εμείς θεωρούμε ότι η Βουλή πρέπει να έχει λόγο σε αυτό και να μην είναι στους Υπουργούς αυτή η αρμοδιότητα και φυσικά, δεν προβλέπεται κάποια προσφυγή ή επανεξέταση από δευτεροβάθμιο όργανο υπέρ των υποψηφίων επενδυτών.
 Δεν υπάρχει η διασφάλιση του ελάχιστου της διοικητικής επιβάρυνσης που επιβάλλει ο Παγκόσμιος Οργανισμός Εμπορίου και ο ΟΟΣΑ για τις μικρομεσαίες, κυρίως επιχειρήσεις αλλά υπάρχει πολύ σοβαρή επιβάρυνση των υποψήφιων επενδυτών. 
Και κλείνω φυσικά με την πολύ σοβαρή ανησυχία. Μένει να αποδειχθεί το αντίθετο και ευχόμαστε γι αυτό, της επαρκούς στελέχωσης και της επάρκειας αρμοδιοτήτων της Β1 Διεύθυνσης του Υπουργείου Εξωτερικών, διότι αυτό το ακούσαμε και από τους Φορείς. Επαναφέρω το αίτημα να υπάρξει συμπερίληψη των φορέων και των κοινωνικών εταίρων ως αρωγών σ’ αυτή την προσπάθεια που θα καταβάλει η Β1 Διεύθυνση, να διαχειρίζεται τους φακέλους των υποψηφίων επενδυτών, ώστε να υπάρχει ανταπόκριση της Δημόσιας Διοίκησης του Κράτους μας και στο γνήσιο επενδυτικό ενδιαφέρον αλλά και πραγματική προστασία του εθνικού συμφέροντος σε αυτούς τους κρίσιμους τομείς.
 Επαναλαμβάνοντας, την τελική μου φράση, για πολλοστή φορά, την πάγια άποψη της Επιτροπής μας ότι επιτέλους στον επόμενο Προϋπολογισμό πρέπει να υπάρξει στήριξη της χρηματοδότησης του Υπουργείου Εξωτερικών. Απέναντι σε αυτό, πολύ κρίσιμο και επισφαλές γεωπολιτικό διεθνές περιβάλλον. Νομίζω ότι είναι η ελάχιστη ευθύνη της Κυβέρνησης, της Πολιτείας, απέναντι στην Ελληνική Διπλωματία.
 Σας ευχαριστώ πολύ, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Και εμείς σας ευχαριστούμε.
Τον λόγο έχει η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Ειρήνη (Ρένα) Δούρου.
ΕΙΡΗΝΗ (ΡΕΝΑ) ΔΟΥΡΟΥ (Εισηγήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):  Ευχαριστώ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, πρώτον, για όσους και όσες φέρουμε κάρτα μέλους κόμματος και δεν είμαστε αιρετοί στο Ελληνικό Κοινοβούλιο, προσκαίρως ή με ευκαιριακά πολιτικά σχήματα ή κομματικούς μηχανισμούς, νομίζω ότι πρέπει να συνομολογήσουμε ότι ήταν συγκινητική η προσπάθεια που έκανε ο Υπουργός σήμερα να δικαιολογήσει τα αδικαιολόγητα, κατ’ εμέ και αυτά που και εμείς στο «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ» αποδίδουμε στην Ηγεσία του Υπουργείου Εξωτερικών και στον ίδιο τον Έλληνα Πρωθυπουργό περί ανυπαρξίας πολυδιάστατης ενεργητικής φιλελληνικής εξωτερικής πολιτικής της Κυβέρνησης και μάλιστα σε μια περίοδο που η Χώρα μας ασκεί την Προεδρία του Συμβουλίου Ασφαλείας του ΟΗΕ.
Δεύτερον. Κύριε Υπουργέ, σας κατανοώ αλλά θα σας πω ότι, δυστυχώς η Ηγεσία του Υπουργείου και ο Έλληνας Πρωθυπουργός «καθ’ έξιν» είναι «υπότροποι» και αυτό δεν είναι ένα βερμπαλιστικό σχήμα. Να σας δώσω χαρακτηριστικά παραδείγματα. Έχουμε τον πρώτο Έλληνα Πρωθυπουργό που όταν μίλησε στη Γενική Συνέλευση του ΟΗΕ δεν έκανε αναφορά για το «Κυπριακό». Έχουμε την χτεσινή του, προχθεσινή του, λαμβάνοντας υπόψιν τη διαφορά ώρας με τη Νέα Υόρκη, παρέμβαση, όπου σε αυτό το συγκείμενο, το γεωστρατηγικό, το διεθνές, δεν είπε κουβέντα, όταν είχε την τιμή να παρέμβει και έμεινε στα ζητήματα θαλάσσιας ασφάλειας γενικά. Και αναρωτιέμαι, η Χώρα μας μόνο αυτά τα ζητήματα έχει; Όταν ακόμη υπάρχει το CASUS BELLI με την Τουρκία και με όλα όσα έγιναν στην Κάσο και με όλα όσα έγιναν με το καλώδιο;
Τρίτον.  Όταν ήρθε το Διεθνές Ποινικό Δικαστήριο και είπε όσα ορθά λέμε εμείς στο «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ» για τον κ. Νετανιάχου, σε ερώτηση προσωπική και σε ερωτήσεις του «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ» δεν είδαμε τι πραγματικά πιστεύει ο κύριος Υπουργός και ο Έλληνας Πρωθυπουργός για το Διεθνές Ποινικό Δικαστήριο. 
Τέταρτον.  Όταν πάλι σε ερώτηση εντός της αιθούσης της Ελληνικής Ολομέλειας ζήτησα από τον Υπουργό Εξωτερικών να βοηθήσει και με νοσοκομειακό υλικό και με τη μετακίνηση παιδιών ανήλικων τραυματισθέντων. Πέρασαν τέσσερις μήνες για να πάμε στο Συμβούλιο Εξωτερικής Πολιτικής να μας πει κάτι για κάποια παιδιά που θα έρθουν μέσω Ρουμανίας και πιστέψτε με, εάν πάτε να συζητήσετε τόσο με τον Πρέσβη της Παλαιστίνης όσο και με την Παλαιστινιακή Παροικία εδώ αυτά, τα οποία σήμερα, τα είπατε γενικά και αόριστα, δεν τεκμαίρονται. Επομένως, καταλαβαίνω, φέρετε κάρτα μέλους της «ΝΕΑΣ ΔΗΜΟΚΡΑΤΙΑΣ» αλλά κρατήστε αποστάσεις από την Ηγεσία του Υπουργείου Εξωτερικών και από τον Έλληνα Πρωθυπουργό, γιατί σας έδωσα μόνο τέσσερα παραδείγματα ενώ θα μπορούσα να σας αθροίσω πολλά ακόμα, διότι αναρωτιέται και ο εκπρόσωπος του «ΠΑΣΟΚ» για τον Κυβερνητικό εκπρόσωπο. Κοιτάξτε, όπως λέει και η αγαπημένη, σε κάποιους από εμάς, όχι σε όλους, «Ομάδα Αλήθειας». Η σωστή πλευρά της Ιστορίας για κάποιους κυβερνητικούς είναι συγκεκριμένη. Αν λοιπόν ξεχνάμε την ανοικτή πληγή του «Κυπριακού» και την ξεχνάμε ακόμα και στη Συνέλευση του ΟΗΕ, γιατί να μην σταθούν, από εκείνη την πλευρά, που και ο ΟΗΕ και το Διεθνές Ποινικό Δικαστήριο χαρακτηρίζει ως «Γενοκτονία» και «ανθρωπογενή-ανθρωπιστική καταστροφή, που συντελείται μπροστά στα μάτια μας.». 
Να καλωσορίσω με τεράστια καθυστέρηση βέβαια, την ερώτηση που έκανε το «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» αλλά θα δείτε, εάν θα πάρω απάντηση, εάν θα πάρουμε απάντηση, στην έγκυρη ερώτηση που καταθέσαμε μετά τους επτά πρωθυπουργούς με το σχετικό κείμενο, που τώρα που μιλάμε και τώρα που κατέθεσε και το «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» έχουν φτάσει εικοσιτέσσερις οι κυβερνήσεις για να δείτε ότι με πολλή προσοχή χρησιμοποίησα το «καθ’ έξιν» και το «υπότροποι».
Και καλώ λοιπόν τους συναδέλφους ανεξαρτήτως κόμματος, που παρίστανται εδώ σήμερα, στην Επιτροπή Εξωτερικών και Άμυνας, αντί να περιοριστούν σε παρεμβάσεις και ενδεχομένως να «κόψουν» το βίντεο και να το «τρέξουμε» στα σόσιαλ μίντια. Στις 19.30’ να ανταποκριθούν στο κάλεσμα της Παλαιστινιακής Παροικίας. Εδώ έξω από το Σύνταγμα, διότι ούτε με τα σόσιαλ μίντια, ούτε με τα post, ούτε με τις παρεμβάσεις εντός των Επιτροπών σε κάποιους Κανονισμούς λύνονται τα ζητήματα. Ο «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ» θα είναι εκεί.
 Για να δούμε τώρα για αυτό που μας έχει οδηγήσει στην τέταρτη συνεδρίαση της Επιτροπής μας σχετικά με τον Κανονισμό. Κύριε Υπουργέ, γνωρίζετε ότι το «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ» θεωρεί, διατρανώνει, εδώ και πάρα πολύ καιρό ότι η Χώρα έχει ανάγκη Άμεσων Ξένων Επενδύσεων και όχι απλά REAL ESTATE ούτε διαφόρων περίεργων που οδηγούν στον GENTRIFICATION σημαντικών και ιστορικών περιοχών εδώ στην Αθήνα. Αλλά αυτό που θέλει όρους ασφάλειας, αποτελεσματικότητας, παραγωγικότητας.
 Γνωρίζετε επίσης, κύριε Υπουργέ ότι δεν λειτουργήσαμε με «κομματικές παρωπίδες», σε βάρος των συμφερόντων της Χώρας μας και γι’ αυτό δεν θα είχαμε πρόβλημα να ψηφίσουμε ένα νομοσχέδιο που θα κινείται προς αυτή την κατεύθυνση.
 Μετά από τρεις συνεδριάσεις και θεωρώ ότι έχετε υπόψη σας και τις τρεις παρεμβάσεις μου, καθώς και όσα είπαν οι Φορείς. Οφείλω σήμερα εδώ και τα υπόλοιπα αύριο στην Ολομέλεια, όπου θα αντικατασταθώ από τον κύριο Χρήστο Γιαννούλη, γιατί σοβαρά κοινοβουλευτικά καθήκοντα δεν μου επιτρέπουν να είμαι και αύριο εδώ. 
Θα μου επιτρέψετε να μοιραστώ μαζί σας πέντε παρατηρήσεις που υπομνηματίζουν τον λόγο για τον οποίο στις τρεις προηγούμενες Επιτροπές επιφυλάχθηκα εκ μέρους του «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ».
Η πρώτη, κύριε Υπουργέ, επιμένω, είναι ότι υφίσταται σοβαρό ζήτημα σχετικά με το χρονικό σημείο στο οποίο γίνεται ο έλεγχος των Άμεσων Ξένων Επενδύσεων. 
Ο έλεγχος θα γίνεται αρχικά κατά το στάδιο της διαγωνιστικής διαδικασίας ή όταν θα έχει αναδειχθεί προτιμητέος επενδυτής και άρα θα είναι πολύ πιο συγκεκριμένος;
	Η δεύτερη παρατήρηση, κύριε Υπουργέ, η οποία, όπως τόνισα και στην προηγούμενη συνεδρίαση ήρθε και από φορείς, δεν υπάρχει ρητή, ξαναλέω, αναφορά, τις προθέσεις σας δεν έχω κανένα λόγο και, μάλιστα, τις δικές σας προθέσεις συγκεκριμένα να τις αμφισβητήσω, αλλά δεν υπάρχει ρητή αναφορά για τη δυνατότητα που μπορεί να παρέχεται στους ξένους επενδυτές να ασκήσουν ένδικα μέσα κατά των αποφάσεων ελεγκτικής αρχής. Και αυτή η παράλειψη αφήνει ένα κενό νόμου, το οποίο, ενδεχομένως, οι υποψήφιοι ξένοι επενδυτές να αξιοποιήσουν προκειμένου να προσφύγουν ενώπιον ευρωπαϊκών δικαιοδοτικών οργάνων, ενώ προτιμότερο θα ήταν να προσφύγουν εναντίον ελληνικών οργάνων. Αυτό, ελπίζω να έχετε στην 4η συνεδρίαση την απάντηση, μας απασχόλησε και με τους φορείς.
Η τρίτη παρατήρηση, έχει να κάνει με τα μέτρα μετριασμού στο άρθρο 10, που θα καλέσω και εσάς και τους συνεργάτες σας, σε σχέση με την 3η συνεδρίαση να είστε λίγο πιο ακριβείς και συνεκτικοί. Δηλαδή, για το πότε μπορούν να ληφθούν και αν θα αποσκοπούν στην αποτροπή πράξεων που βλάπτουν τα προστατευόμενα αγαθά της δημόσιας ασφάλειας και τάξης, διότι συνομολογείτε, συνομολογούμε, είναι σαφές, ότι σε ένα περιβάλλον πόλωσης και ιδεολογικής χειραγώγησης αυτό το εργαλείο μπορεί να λειτουργήσει είτε ως μέσο αποκλεισμού επενδύσεων είτε ως μέσο προώθησης συγκεκριμένων επενδύσεων. Και λυπάμαι πολύ, έχουμε πολλά κακά παραδείγματα πρόσφατα και από την έναρξη της περιόδου διακυβέρνησης από μεριάς της ΝΔ.
Παρατήρηση τέταρτη. Παρόλο που προσωπικά δεσμεύτηκα στην προηγούμενη συνεδρίαση, εξηγώντας στους φορείς ότι σε αυτή την Επιτροπή υπάρχει μια ομοφωνία και μια ομοθυμία όσον αφορά τις Διευθύνσεις του Υπουργείου Εξωτερικών και στην παρούσα είναι συγκεκριμένη αυτή που μας ενδιαφέρει και είναι επιφορτισμένη, σύμφωνα με τα άρθρα 7 και 8 με τη λειτουργία του συστήματος ελέγχου των επενδύσεων. Όπως μας είπατε και εσείς θα κάνουν ένα είδος συντονισμού, σε ερώτηση άλλου συναδέλφου βουλευτή.
Δεν τους αποδίδουμε την επιλογή, αλλά την ίδια στιγμή, ενώ το λέμε αυτό, ενώ το εξηγήσαμε και στους φορείς, δεν μας είπατε και δεν ακούσαμε, ως οφείλετε, ποια θα είναι εκείνα τα συγκεκριμένα μέτρα με τα οποία η συγκεκριμένη Διεύθυνση θα υποστηριχθεί τόσο σε ανθρώπινο δυναμικό όσο και σε επίπεδο τεχνογνωσίας για να ανταπεξέλθει στις δύσκολες αυτές συνθήκες. Ξαναλέω, μη μου απαντήσετε ότι θα κάνει μόνο τον συντονισμό, όπως απαντήσατε σε άλλον συνάδελφο, διότι γνωρίζετε από την πείρα σας, γνωρίζουμε από την πείρα, ότι ακόμα και η συλλογή των φακέλων δεν είναι μια απλή ιστορία.
Παρατήρηση πέμπτη, κύριε Υπουργέ και τελευταία και ίσως η κυριότερη, αθροίστε και όσα ήδη έχουν ακουστεί, είναι οι διατάξεις στο παράρτημα σχετικά με την διενέργεια ελέγχου για την ενέργεια, δηλαδή για τις επενδύσεις που αφορούν τον τομέα ενέργειας, για τις μεταφορές, για τις ψηφιακές υποδομές, όταν το ποσοστό της ξένης εταιρείας θα αγγίξει το 25% και το 10% για άμεσες ξένες επενδύσεις σε παραμεθόριες περιοχές. Μην απαντήσετε, αν έχετε την καλοσύνη, με όρους πατριωτισμού και ότι, όπως είπατε και στην 3η συνεδρίαση, έχετε γνώση για την οικονομική και εμπορική δραστηριότητα τουρκικών συμφερόντων εταιρειών στην ευαίσθητη, εθνικά, περιοχή της Θράκης. Το ζήτημα είναι αν μπορείτε με έναν απτό τρόπο να αθροίσετε στην απάντησή σας ποια θα είναι αυτή η διασφαλιστική δικλείδα.
Διότι, εδώ έχουμε να κάνουμε τομείς άμυνας, κυβερνοασφάλειας, τεχνητή νοημοσύνη, λιμενικές και τουριστικές υποδομές και υποθαλάσσιες υποδομές. Άρα επειδή είναι η κρισιμότητα αυτών των τομέων, αλλά και λόγω των υβριδικών απειλών που υφίσταται, πλέον, και στον τομέα των στρατηγικών επενδύσεων, θεωρούμε ότι αυτό το ποσοστό θα έπρεπε να πέσει τουλάχιστον στο μισό και να ενισχυθούν περαιτέρω οι έλεγχοι. Αν μπορείτε, σε αυτό, θα ήθελα τη γνώμη σας. Διότι, ενδεικτικά, ο τομέας άμυνας, ασφάλειας και ναυτιλίας θα πρέπει να διέπεται από ένα πιο ενισχυμένο πλαίσιο ελέγχου προκειμένου να αποτραπούν οι γεωπολιτικοί κίνδυνοι, οι οποίοι θα δημιουργούσαν ζητήματα που άπτονται της εθνικής μας ασφάλειας και, τουλάχιστον, με το ένα παράδειγμα που σας έδωσα από μεριάς Έλληνα Πρωθυπουργού και ηγεσίας του Υπουργείου Εξωτερικών, δεν έχουμε, δεν έχω, τα εχέγγυα. Σας ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Εμείς σας ευχαριστούμε, κυρία συνάδελφε. Συνεχίζουμε με την κυρία Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Θα μου επιτρέψετε να ξεκινήσω με ένα σχολιασμό, γιατί ακόμα μια φορά σε αυτή την αίθουσα αρνηθήκατε πεισματικά να καταδικάσετε τη θηριωδία, τα εγκλήματα κατά της ανθρωπότητας, του Ισραήλ και αναφερθήκατε γενικά και αόριστα σε μια λύση που θα βρεθεί στο πρόβλημα που έχει η Γάζα, λες και το φτιάξε μόνη της. Και τι κάνετε, πρακτικά; Ενισχύετε τη συνεργασία με το κράτος-δολοφόνο και μας επαναλαμβάνεται ότι το Ισραήλ έχει δικαίωμα στην αυτοάμυνα. Ποια αυτοάμυνα εδώ και τρεις μήνες; Να σφάζει γυναικόπαιδα; Είναι βαριές οι ευθύνες και σε αντίθεση με την πλειοψηφία των συναισθημάτων του ελληνικού λαού μονίμως είσαστε στη λάθος πλευρά της ιστορίας.
Τώρα, σε ότι αφορά το νομοσχέδιο. Η αλήθεια είναι ότι οι εξελίξεις είναι όχι μόνο γρήγορες, αλλά και αποκαλυπτικές και αφορούν και τον παρόντα Κανονισμό, όπως αφορούν και την επιλογή σας να τον ενσωματώσετε τώρα στο ελληνικό δίκαιο. Σας χρειάζεται αφενός γιατί ο καινούργιος Κανονισμός που ακολουθεί, μέχρι να πάρει την τελική του μορφή και να υλοποιηθεί, χρειάζεται χρόνο και μας το είπατε, βεβαίως, και αφετέρου υπάρχει δυνατότητα, την οποία αξιοποιείτε, της προσαρμογής στις νέες απαιτήσεις αυτού του Κανονισμού που συζητάμε, αφού σε πολλά άρθρα του δίνεται η ευχέρεια να διατυπωθούν έτσι όπως επιθυμεί η αστική τάξη του κάθε κράτους-μέλους.
Ωστόσο, δεν μπορούμε να μην παρατηρήσουμε ότι, στις επιλογές σας είναι να μη συμπεριλάβετε τη γη και τα ακίνητα που τα περιέχει ο Κανονισμός της Ευρωπαϊκής Ένωσης στην αρχική του μορφή και δεν έχει αλλάξει με τροποποίηση. Μιλάω για την επίσημη εφημερίδα της Ευρωπαϊκής Ένωσης και το 791. Είναι το άρθρο 4 παράγραφος α΄. Ταυτόχρονα η κυβέρνηση επιλέγει να προσθέσει τις λιμενικές υποδομές στο παράρτημα που αφορά τις άμεσες ξένες επενδύσεις σε ιδιαιτέρως ευαίσθητους τομείς. Πράγματι ο έλεγχος των λιμανιών είναι ένα από τα κύρια μέτωπα που συγκρούονται τα ιμπεριαλιστικά κέντρα. Αφορά άμεσα τη χώρα μας γιατί αποτελεί πύλη προς τις αγορές της Ευρώπης .
Μάλιστα στην τέταρτη ετήσια έκθεση της Κομισιόν για τις άμεσες ξένες επενδύσεις, με στοιχεία του 2023, 18 κράτη-μέλη της Ευρωπαϊκής Ένωσης κοινοποίησαν 488 συναλλαγές προς έλεγχο, όπου η προέλευση του επενδυτή εξακολουθεί να αποτελεί ένα από τα πιο σημαντικά κριτήρια για την αξιολόγηση του κινδύνου. Είναι χαρακτηριστικό ότι η Γερμανία εξέδωσε ή απείλησε με απαγορεύσεις συναλλαγών που προέρχονται από την Κίνα και τη Ρωσία. Επίσης υπήρξε μερική απαγόρευση επένδυσης της κινεζικής COSCO Shipping Group σε τερματικό σταθμό εμπορευματοκιβωτίων στο Λιμάνι του Αμβούργου. Εγκρίθηκε η απόκτηση ποσοστού κάτω από το 25% αντί για 35%.
Τι αποδεικνύεται, λοιπόν; Σύμφωνα και με τα δημοσιεύματα ότι στα ελληνικά λιμάνια, λόγω της σημαντικής γεωπολιτικής σημασίας, ο ανταγωνισμός έχει ενταθεί στον υπέρτατο βαθμό. Όχι σε όφελος του ελληνικού λαού και των αναγκών του, με εργαζομένους μέσα στο λιμάνι να έχουν μόνιμη και σταθερή δουλειά, με δικαιώματα, με προστασία της υγείας και της ασφάλειας τους, για ασφαλή και σύγχρονα πλοία και μεταφορές, για φθηνότερα προϊόντα και υπηρεσίες που να καλύπτουν τις ανάγκες του λαού στα νησιά και όλη την Ελλάδα, για φθηνό εισιτήριο και σταθερή σύνδεση των νησιών με την ηπειρωτική Ελλάδα και τόσα άλλα.




Ο ανταγωνισμός ΗΠΑ-Κίνας για τα Ελληνικά Λιμάνια είναι σφοδρός. Δημοσιοποιείται, λοιπόν ότι η κυβέρνηση Τραμπ προωθεί να τεθούν υπό αμερικανικό έλεγχο ως πύλες εισόδου προς την Ευρώπη τα Ελληνικά Λιμάνια και κυρίως Θεσσαλονίκη, Πειραιά και Βόλου. Μάλιστα, περιγράφουν, ότι η νέα Πρέσβης των ΗΠΑ στην Αθήνα, όπως και ο Επιτετραμμένος, καταφθάνουν με πολύ συγκεκριμένη εντολή, να κρατήσουν την Ελλάδα μακριά από την επιρροή αντίπαλων ιμπεριαλιστικών κέντρων, να περιοριστεί άμεσα η κινεζική επιρροή και να στηθούν αναχώματα στην επέκτασή της, σε σημείο μάλιστα, που να ασκηθούν πιέσεις, προκειμένου να δημιουργηθούν συνθήκες ακόμα και αποχώρησης της COSCO από το Λιμάνι του Πειραιά, προκειμένου να μειωθεί η επιρροή της Κίνας στην περιοχή. Ένας τρόπος για να γίνει αυτό είναι ο έλεγχος των ελληνικών λιμανιών από την αμερικανική κυβέρνηση. Θα μου πείτε, εδώ ζητάει να αγοράσει τη Γροιλανδία και να ενσωματώσει τον Καναδά στις Ηνωμένες Πολιτείες Αμερικής, τώρα για τα Λιμάνια της Ελλάδας; 
Βέβαια, απέναντι στους ιμπεριαλιστικούς σχεδιασμούς και ανταγωνισμούς, για εμάς, απάντηση είναι Λιμάνια που να αποτελούν περιουσία του λαού, για την ικανοποίηση των αναγκών του, με σύγχρονες υποδομές και αξιοποίηση των τεχνολογικών δυνατοτήτων, σε όφελος της λαϊκής ευημερίας. Ωστόσο, θέλω να θυμίσω, ότι το θέμα αυτό, με έναν τρόπο σας τέθηκε, κύριε Υφυπουργέ και στη προηγούμενη συνεδρίαση της Επιτροπής, από την κυρία Αναγνωστοπούλου. Αποφύγατε, όμως, να το διαψεύσετε, απλά αρνηθήκατε ουσιαστικά να απαντήσετε, με την αιτιολογία και χρησιμοποιώντας τα λόγια σας από τα πρακτικά, το ΥΠΕΞ δεν μπορεί να τοποθετηθεί στο πλαίσιο της παρούσας συζήτησης, έτσι είπατε, για ένα ζήτημα το οποίο θίγει με τον τρόπο αυτό, γιατί αυτό, αντιλαμβάνεστε, είναι πολυπαραγοντικό και δεν αφορά μόνο στο Υπουργείο Εξωτερικών. Άρα, ούτε το επιβεβαιώσατε ούτε το διαψεύσατε. 
Επίσης, είναι γνωστός ο ανταγωνισμός Κίνας-Ινδίας και του εμπορικού δρόμου Ινδίας-Μέσης Ανατολής-Ευρώπης, που περνάει και από κάποιο από τα Ελληνικά Λιμάνια, Θεσσαλονίκης ή Βόλου. Και τα αναφέρω αυτά ως παραδείγματα, που αναδεικνύουν την εμπλοκή της χώρας στους οξυμένους ανταγωνισμούς και πως εξυπηρετεί και ο παρών Κανονισμός που συζητάμε. Το να ενσωματώνετε στην εθνική νομοθεσία και τον επικαιροποιείται, προκειμένου να εξυπηρετήσετε την επιθετική πολιτική των ευρωπαϊκών μονοπωλίων απέναντι στους ανταγωνιστές τους, σε μια περίοδο που οι ανταγωνισμοί της Ε.Ε. με άλλα ιμπεριαλιστικά κέντρα απογειώνονται, ενώ αναπτύσσεται και η πολεμική προετοιμασία για την αντιμετώπισή τους ακόμα και με στρατιωτικά μέσα. Το επικαιροποιημένο πλαίσιο αποσκοπεί να παράσχει στην Ε.Ε. και τους μονοπωλιακούς ομίλους καλύτερα εργαλεία και για τη προστασία κρίσιμων περιουσιακών στοιχείων, τεχνολογιών και υποδομών, από ξένες επενδύσεις που θα μπορούσαν να απειλήσουν τη δημόσια τάξη και την ασφάλεια. 
Ωστόσο, κλείνοντας, θέλω να σας ρωτήσω, ότι στην εξαγορά της ιταλικής Piaggio από τουρκικά συμφέροντα, έτσι όπως μας είπατε και σαν παράδειγμα στην προηγούμενη συζήτηση στην Επιτροπή, η Ελλάδα έθεσε τις παρατηρήσεις της, όμως τι απέγινε, υπάρχει αναμονή, υπάρχει ακύρωση; Ολοκληρώνω, καταψηφίσαμε επί της αρχής, όπως καταλαβαίνετε, καταψηφίζουμε και τα άρθρα. 
Ευχαριστώ. 
Στο σημείο αυτό έγινε η β΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Λαμπρούλης Γεώργιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Κωνσταντοπούλου Ζωή, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Το λόγο έχει ο κ. Φωτόπουλος. 
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):  Σας ευχαριστώ, κύριε Πρόεδρε. Όλοι συμφωνούμε, ότι η ανάγκη ελέγχου των ξένων άμεσων επενδύσεων είναι κρίσιμη για τη προστασία της εθνικής ασφάλειας, της δημόσιας τάξης και των στρατηγικών συμφερόντων μιας χώρας, ειδικά σήμερα που διάγουμε μια περίοδο σημαντικών διεθνών ανακατατάξεων. Άλλωστε, η Ε.Ε. και πολλές χώρες παγκοσμίως, έχουν θεσπίσει μηχανισμούς ελέγχου για να διασφαλίσουν ότι οι ξένες άμεσες επενδύσεις δεν θα θέσουν σε κίνδυνο κρίσιμους τομείς. 
Το νέο σχέδιο νόμου για την εφαρμογή του κανονισμού 452 του 2019, περιέχει δομικές και θεσμικές αδυναμίες, που καθιστούν τον μηχανισμό ελέγχου εύθραυστο, αδιαφανή και δυνητικά επικίνδυνο. Το άρθρο 8 του νομοσχεδίου, ορίζει, πως η αρμόδια Διυπουργική Επιτροπή αν δεν απαντήσει εντός 60 ημερών, η επένδυση θεωρείται εγκεκριμένη. Αυτό, αντί να δημιουργεί ένα αξιόπιστο πλέγμα ασφαλείας, χτίζει ένα θεσμικό παράθυρο, πως αν καθυστερήσουμε να εξετάσουμε μια υπόθεση, η επένδυση θα εγκρίνεται σιωπηλά. Σε κρίσιμες περιόδους, όπως αυτές που ζούμε, γεωπολιτικών ανακατατάξεων, το ρίσκο αυτό είναι πολλαπλασιαστικό. 
Στο ίδιο άρθρο, κατά την αναλυτική περιγραφή της διαδικασίας ελέγχου των άμεσων ξένων επενδύσεων, θα πρέπει να προστεθεί η δυνατότητα προσφυγής σε ένα ανεξάρτητο δικαιοδοτικό όργανο για λόγους διασφάλισης της δημοκρατικής νομιμοποίησης, όπως προβλέπεται στο άρθρο 3 παράγραφος 5 του Κανονισμού. Επίσης, η αρμόδια Διυπουργική Επιτροπή λειτουργεί δίχως θεσμική ανεξαρτησία, χωρίς υποχρέωση δημοσιότητας και χωρίς κοινοβουλευτικό έλεγχο. Ένα τόσο κρίσιμο όργανο θα μπορεί να εγκρίνει ή να απορρίπτει επενδύσεις στρατηγικής σημασίας χωρίς κανείς να γνωρίζει το πώς και το γιατί. 
Στο άρθρο 12, θα θέλαμε, πέρα από την υποβολή της ετήσιας έκθεσης προς την Ευρωπαϊκή Επιτροπή, να προβλεφθεί η ετήσια έκθεση να κατατίθεται και στο Ελληνικό Κοινοβούλιο. 
Στο άρθρο 13, προβλέπεται, ότι συνέπεια της απαγόρευσης αναστροφής ή επιβολής μέτρων μετριασμού άμεσων ξένων επενδύσεων, είναι η ακυρότητα των σχετικών συναλλαγών. Ακούσαμε, όμως, τον προβληματισμό των φορέων για τη δυσκολία της εφαρμογής αυτής της διάταξης ως προς το δυσχερές ζήτημα της αναστροφής σχετικά με την κρισιμότητα της αποκατάστασης της εταιρικής δομής σε περίπτωση ακυρωθείσας μεταβίβασης. Θεωρούμε επιβεβλημένη τη συμπληρωματική πρόβλεψη για την αποκατάσταση της εταιρικής νομιμότητας. Είναι αξιοσημείωτο το γεγονός, ότι το ζήτημα της αναδρομικότητας, το οποίο επισημάναμε ήδη από την πρώτη συνεδρίαση της Επιτροπής, απασχολεί τους φορείς που κλήθηκαν να καταθέσουν τις απόψεις τους, συνδέοντάς το με τις μη αναστρέψιμες συνέπειες της αναστροφής της επένδυσης. 
Σχετικά με το άρθρο 15, οι διοικητικές κυρώσεις για τις περιπτώσεις μη συμμόρφωσης προς το άρθρο 13, χρήζουν αναδιαμόρφωσης των ποσών προς τα πάνω, προκειμένου να αποτελέσουν αποτρεπτικό κίνητρο. Αξίζει να σημειωθεί, έχει ακουστεί και από άλλον, ότι σε άλλες χώρες το πρόστιμο φτάνει έως και το διπλάσιο του επενδετηθέντος ποσού. Θα πρέπει να βρούμε ένα χρυσό σημείο ισορροπίας μεταξύ της ποινής χάδι όπως είναι αυτή τη στιγμή και των αποδοτικών ως προς την επένδυση ποινών. Το παράρτημα στη παρούσα μορφή του, προσφέρει μεν ένα λειτουργικό σημείο εκκίνησης, ωστόσο δεν ανταποκρίνεται στις σύγχρονες ανάγκες γεωοικονομικής άμυνας της χώρας. Απαιτείται επικαιροποίηση, τεχνολογική εξειδίκευση και μεγαλύτερη νομική ακρίβεια, ώστε να αποτρέπονται σοβαρές παρακάμψεις του μηχανισμού, να διασφαλίζεται η συμβατότητα με τις ευρωπαϊκές πρακτικές και να ενισχύεται η αποτελεσματικότητα της προστασίας της εθνικής ασφάλειας με προβλεψιμότητα και διαφάνεια. 
Για τους λόγους αυτούς, προτείνουμε να ενισχυθεί η στρατηγική συμβατότητα του παραρτήματος του σχεδίου νόμου με τις προτεραιότητες της Ε.Ε., όπως αυτές διατυπώνονται στην Πλατφόρμα STEP του 2023. Αυτό διασφαλίζει τη δυναμική εναρμόνιση με τις τεχνολογικές και τις γεωοικονομικές εξελίξεις. Η ενσωμάτωση των τεχνολογικών της STEP στο ελληνικό παράρτημα, αφενός ευθυγραμμίζει το εθνικό δίκαιο με τις στρατηγικές προτεραιότητες της Ε.Ε., αφετέρου διασφαλίζει την επιλεξιμότητα της χώρας για ευρωπαϊκή τεχνική και οικονομική υποστήριξη στο τομέα των κρίσιμων τεχνολογιών. Πιο συγκεκριμένα, στον τομέα της ψηφιακής υποδομής προτείνουμε να υπαχθούν οι υποδομές αποκεντρωμένης υπολογιστικής ισχύος σε στρατηγικά δίκτυα, πλατφόρμες διαχείρισης ψηφιακών ταυτοτήτων και διαλειτουργικότητας του δημοσίου με τεχνολογίες κατανεμημένου καθολικού, blockchain δηλαδή και υποδομές υψηλής υπολογιστικής ισχύος σε Ερευνητικά ή Εθνικά Κέντρα. Ο έλεγχος των ξένων επενδύσεων είναι απαραίτητο εργαλείο γεωπολιτικής επιβίωσης, αρκεί να χρησιμοποιείται με σοβαρότητα και όχι με προχειρότητα. 
Σας ευχαριστώ, κύριε Πρόεδρε.  
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Το λόγο έχει η κυρία Αναγνωστοπούλου.
 ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ κύριε Πρόεδρε. Κύριε Υφυπουργέ. Θα επανέλθω στην αρχική μου ερώτηση, θέτοντας στο επίκεντρο ένα δημοσίευμα από εφημερίδα της Ισραηλινής Δεξιάς σήμερα, στο οποίο αναφέρεται, ότι σύμφωνα με πληροφορίες του Ισραηλινού ΥΠΕΞ υπάρχουν ανησυχίες για την πολιτική του Ισραήλ. Και μάλιστα εκφράζεται πια έντονα ότι το Ισραήλ, δεν έχει καμία θέση στην επόμενη μέρα, γιατί σκορπίζει το θάνατο και την καταστροφή. Και ότι πολλοί φοβούνται, σύμφωνα με το δημοσίευμα της εφημερίδας της Ισραηλινής Δεξιάς ότι κανένα κράτος, δεν θα θέλει πια να ταυτιστεί με το Ισραήλ. 
Επιμένω στην ερώτηση. Η Ελλάδα, γιατί στην απόφαση για Αναθεώρηση της Εμπορικής Συνεργασίας, ανάμεσα στην Ευρωπαϊκή Ένωση και στο Ισραήλ. Σας παίρνω την πιο ελαφριά εκδοχή πίεσης προς το Ισραήλ που ήταν αυτή η απόφαση της Αναθεώρησης με πρωτοβουλία της Ολλανδίας που θα έπρεπε να είναι πρωτοβουλία της Ελλάδας. Η Ελλάδα δεν ψήφισε. Η Ελλάδα καταψήφισε, επικαλούμενη το timing. 
Ποιο είναι το timing  κ. Υφυπουργέ; Αγαπητέ κύριε Χατζηβασιλείου; 
Εχω το δικαίωμα να το λέω αυτό ως άνθρωπο που σας είχα φοιτητή επί πάρα πολλά χρόνια. 
Ποιο είναι αυτό το timing που επιτρέπει στη Χώρα μας να μην βλέπει αυτά που συμβαίνουν; 
Το δεύτερο, αναφέρθηκε νομίζω και από τον κύριο Μάντζο. Ότι ο Κυβερνητικός εκπρόσωπος, μας είπε ότι έχουμε μια ισορροπημένη πολιτική και ότι είμαστε πυλώνας σταθερότητας και ειρήνης, νομίζω το είπατε και εσείς. Έχουμε μία καταστροφή που συντελείται μπροστά στα μάτια μας, μία γενοκτονία. 
Δεν γίνεται η Ελλάδα, δεν γίνεται, να πάρει αυτή την ντροπιαστική κηλίδα στην ιστορία της. Δεν γίνεται. Θα προχωρήσω όμως ένα βήμα ακόμα παραπέρα γι’ αυτό έχω ζητήσει επανειλημμένα, τη Συνεδρίαση της Επιτροπής Εξωτερικών Υποθέσεων και Εθνικής Άμυνας παρουσία και των δύο Υπουργών και των Υφυπουργών θα έλεγα, για να ξαναδούμε την Εθνική στρατηγική της Χώρας μας. 
Γιατί η στρατηγική που έχουμε από το 2010 και μετά, μέχρι σήμερα, μας έχουν φτάσει να είμαστε, να θεωρούμε τη Σύνδεση της Συμμαχία με το Ισραήλ, Εθνικά συμφέρουσα. Ενώ δείχνει μία μαύρη κηλίδα στην ιστορία μας. 
Το δεύτερο κύριε Υφυπουργέ. Δεν μας έχει σώσει μέχρι στιγμής αυτή η Εθνική στρατηγική από κανένα πρόβλημα με την Τουρκία. Ίσα-ίσα άκουσα και τους συναδέλφους, αλλά δεν προχώρησαν τη σκέψη τους λίγο παραπάνω. Ίσα- ίσα αυτό που βλέπουμε, είναι να είναι ενισχυμένη η Τουρκία, να μπαίνει τώρα και υπό την πίεση του ΝΑΤΟ στην Ευρωπαϊκή Άμυνα και στο περίφημο ReArm,  για το οποίο επίσης, δεν λέμε τίποτα και να εγκλωβίζονται είμαστε η Χώρα μας, με μία χώρα και με μία κυβέρνηση, έναν Νετανιάχου, ο οποίος έχει καταγγελθεί ως εγκληματίας πολέμου. 
Αυτό δεν γίνεται, δεν γίνεται για τη Χώρα μας. Θα το βροντοφωνάξουμε με όλο τον τρόπο και αγαπητέ κύριε Χατζηβασιλείου, όλοι μας, πολίτες, Βουλευτές, Υπουργοί, φτάνουν κάποιες οριακές στιγμές που συνομιλούμε με την συνείδησή μας. Και σ αυτή τη συνομιλία πρέπει να έρθουμε στο ύψος των περιστάσεων και το περιμένω και από τους Βουλευτές και τους Βουλεύτριες της ΝΕΑΣ ΔΗΜΟΚΡΑΤΙΑΣ και πρέπει να γίνει αυτή η συζήτηση εθνικής στρατηγικής, επιτέλους. 
Γιατί ταυτιζόμαστε με ένα κράτος  και δεν κάνουμε ένα βήμα. Αυτά που είπατε και τα έχουμε ακούσει και από τον κ. Γεραπετρίτη, ότι δίνουμε θέσεις στα νοσοκομεία για παιδιά, αφού έχουν καταστραφεί πρώτα; 
Αφού έχουν φτάσει στην ολοκληρωτική καταστροφή; 
Όταν εμείς θα πρέπει να απολογηθούμε για 14.000 χιλιάδες μωρά που είναι στο κατώφλι του θανάτου, θα τους προσφέρουμε μετά θέση στα νοσοκομεία; 
Που κι αυτό δεν αληθεύει, αλλά τέλος πάντων. Σας καλώ κυρίες και κύριοι, να πάρουμε μία απόφαση. Ότι αυτό που λέει ακόμα και η εφημερίδα της Ισραηλινής Δεξιάς, ότι έχουμε το Ισραήλ, σπέρνει μόνο θάνατο και καταστροφή, δεν το λέμε εμείς, η Ισραηλινή Δεξιά το λέει εφημερίδα. 
Δεν λέω για τον πρώην πρωθυπουργό, δεν λέω για την κόρη του Όζ, του μεγάλου συγγραφέα που έγραψε σήμερα. Πώς να μιλήσεις για τα παιδιά, όταν αφήνεις να σκοτώνει το κράτος σου τα παιδιά. Όταν υψώνονται φωνές από παντού, δεν είναι, λοιπόν, μια εμμονή. Ούτε εγώ θα αρχίσω να λέω πόσες ερωτήσεις κάναμε προχτές, έκανα στην κυρία Παπαδοπούλου, σαν να ήμουν «Μάντης» για την ανθρωπιστική βοήθεια, για το Στόλο της Ελευθερίας που χτυπήθηκε σε Διεθνή ύδατα από το Ισραήλ. 
Δεν είπε κύριε Χατζηβασιλείου ο Πρωθυπουργός εχθές στον ΟΗΕ, στο Συμβούλιο Ασφαλείας μία λέξη για αυτό. Πως ένα κράτος, χτυπάει Διεθνή Ανθρωπιστική Αποστολή σε Διεθνή ύδατα; 
Ποια ασφάλεια στις θάλασσες; 
Η ασφάλεια στις θάλασσες είναι μόνο αν κινούν οι εφοπλιστές τα εμπορεύματά τους με ελευθερία; 
Ή όταν κινούνται στα Διεθνή ύδατα, να χτυπηθεί Ανθρωπιστική βοήθεια; 
Γι’ αυτό φτάσαμε σε αυτό το χάλι. Είμαστε, λοιπόν, στην ώρα μηδέν. Το Ισραήλ με τον Νετανιάχου πάει για την τελική λύση. Δεν θα το ανεχτούμε και πρέπει πια, αν θέλετε και επικαλείστε ενότητα, για μία φορά σε αυτό το θέμα, οφείλουμε έχουμε χρέος, να μη κηλιδώσουμε την ιστορία αυτού του τόπου. Είναι υποχρέωσή μας. Όλα τα άλλα, είναι μισές κουβέντες, μετριοπαθείς μέτριες κουβεντούλες σε ένα μεγάλο έγκλημα. 
Θα έρθω τώρα στο νομοσχέδιο, για το οποίο για να είμαι ειλικρινής δεν είναι ιδιαίτερη διάθεση μου σήμερα, να μιλήσω έστω κι αν είναι η τέταρτη Ανάγνωση, θα είμαι πάρα πολύ σύντομη. 
Θα πω, λοιπόν ότι το πρώτο ερώτημα, η πρώτη παρατήρηση, γιατί διαβάζοντας πολύ προσεκτικά την Επιτροπή αυτό που σας υπέβαλε στις ερωτήσεις σας. Η Οικονομική και Κοινωνική Επιτροπή, πρώτον έχουμε ένα καινούργιο κανονισμό που εξετάζει το Ευρωπαϊκό Κοινοβούλιο και μάλιστα, έναν καινούργιο κανονισμό που θέλει να κάνει, ακόμα πιο σφιχτές τις διαδικασίες για τις άμεσες ξένες επενδύσεις. Και εκεί έχουμε κυρίως σε ότι αφορά τους Ελεγκτικούς Μηχανισμούς, στα πεδία όπου αναπτύσσονται οι ξένες Επενδύσεις κλπ. 
Γιατί δεν περιμέναμε  αυτόν τον Κανονισμό; 
Αφού θα είναι βελτιωμένος και αφού λέει με αυτό που μελετάμε σήμερα προς ενσωμάτωση, έχουν παρουσιαστεί προβλήματα στην εφαρμογή του; 
Γιατί δεν περιμέναμε, είναι η πρώτη απορία; 
Δεν θα επανέλθω σε αυτά που έχω πει πάλι από την Οικονομική και Κοινωνική Επιτροπή. 
Ο Κανονισμός που έχουμε μπροστά μας και με τον τρόπο που ενσωματώνεται, έχει διάφορα προβλήματα, είναι πολύ χαλαρός κανονισμός, δηλαδή, αν λάβουμε υπόψη μας ότι στα χρόνια που έχουμε αύξηση των επενδύσεων, η αύξηση αυτή των επενδύσεων είναι στο μεγαλύτερο ποσοστό της ιστορία estate… Εχω τον πίνακα εδώ που τον έχετε και εσείς ασφαλώς και δείχνει αυτή την τεράστια καμπύλη και την αύξηση προς τα πάνω, των επενδύσεων στα όρια Real Estate… που είναι το μεγάλο πρόβλημα αυτής της Χώρας; 

Όπως και άλλων χωρών, αλλά τις δικιάς μας είναι εκρηκτικό πια. Είναι η στέγαση, είναι ότι δεν έχουμε κατοικίες, κλπ. λόγω golden… .. BRB… FANS… αυτή την υπερ δραστηριοποίηση των ξένων επενδυτών, στα   Real Estate… 

Άρα, αυτό είναι ένα πρόβλημα που θα έπρεπε να έχει προβλεφθεί στην ενσωμάτωση του κανονισμού αν θέλουμε πράγματι, να έχουμε κάποιο - κάποιο λόγο σε αυτές τις επενδύσεις, να έχουμε μια Εθνική Στρατηγική εν ολίγης. 
Επίσης, από την Οικονομική και Κοινωνική Επιτροπή, λέει ότι στο παράρτημα δεν θα θέσω τώρα πάλι, δεν θα κουράσω την Επιτροπή, λέγοντας τα ίδια, για το πώς, ποιοι είναι οι μηχανισμοί και οι θεσμοί ελέγχου η Β1. Έχουμε μιλήσει πάρα πολύ για την Επιτροπή που δημιουργείται στο Υπουργείο Εξωτερικών και για την άνεση που έχει ο Υπουργός Εξωτερικών, να μιλήσει, να εγκρίνει επενδύσεις, αν δεν έχει μέσα σε 60 μέρες ή να αλλάξει και στο παράρτημα κατά το δοκούν. 
 Λέει λοιπόν, η Κοινωνική και Οικονομική, η Οικονομική και Κοινωνική Επιτροπή, ότι εκτός από τις άλλες επενδύσεις που ασκεί ο έλεγχος μεταφορών ενέργειας, ψηφιακής υποδομής, εθνικής ασφάλειας και λοιπά, θα έπρεπε να διευρυνθεί, όπως έχουν πράξει άλλα  κράτη μέλη, ώστε να περιλαμβάνει και άλλους κρίσιμους τομείς. Για παράδειγμα στην Ισπανία, ελεγχόμενες ξένες άμεσες επενδύσεις, περιλαμβάνουν αυτές που δραστηριοποιούνται στον τομέα των μέσων ενημέρωσης, μας το  γράφει και η ΕΣΗΕΑ αυτό. Σε τεχνολογίες, που αναπτύσσονται στο πλαίσιο έργων ή προγραμμάτων ιδιαίτερου ενδιαφέροντος, τα οποία περιλαμβάνουν εκείνα που έχουν λάβει δημόσια χρηματοδότηση από την (Ε.Ε) ή την Ισπανία, στη συγκεκριμένη περίπτωση από την Ελλάδα, είναι κρίσιμης σημασίας αυτά τα θέματα. Τεχνολογίας, στους τομείς της ενέργειας του νερού, των τηλεπικοινωνιών, των χρηματοπιστωτικών και ασφαλιστικούς τομείς υγεία, μεταφορές, ασφάλεια τροφίμων, ευαίσθητων πληροφοριών, βάσεων δεδομένων, που σχετίζονται με την παροχή βασικών υπηρεσιών ή τομέων όπου απαιτείται εκτίμηση αντικτύπου για την προστασία δεδομένων, καθώς και άλλους τομείς. 
Εδώ όμως, η κρίσιμη παρατήρηση που κάνει στις γενικές προτάσεις η Επιτροπή αυτή, είναι ότι αυτό που θα έπρεπε να κάνει η χώρα είναι να προσελκύει σε σταθερή βάση επενδύσεις υψηλής προστιθέμενης αξίας που συμβάλλουν στην βιώσιμη ανάπτυξη, την αύξηση της παραγωγικότητας και τη μεταφορά τεχνολογίας. 
Κλείνω, γιατί νομίζω, καθυστέρησα. Το έχουμε πει και από τις προηγούμενες Επιτροπές, το λέω και τώρα. Η Επιτροπή αυτή η Οικονομική και Κοινωνική, υπογραμμίζει την ανάγκη για τη θεσμοθέτηση και αξιοποίηση μηχανισμών συμμετοχής των κοινωνικών εταίρων και των οργανώσεων της κοινωνίας των πολιτών στην πολιτική και τον έλεγχο των ξένων άμεσων επενδύσεων.  Τόσο σε επίπεδο Ευρωπαϊκής Ένωσης, όσο και σε Εθνικό επίπεδο, διασφαλίζοντας τη διαφάνεια και την ενσωμάτωση στη διαδικασία αξιολόγησης.
 Αυτά είναι κρίσιμα θέματα και η ενσωμάτωση έτσι όπως γίνεται, της Οδηγίας του Κανονισμού, δεν περιλαμβάνει τίποτα από όλα αυτά.  Δεν το λέμε μόνο εμείς και δεν είδα να έχει γίνει καμία διόρθωση από την πρώτη Επιτροπή, που επισημάναμε μέχρι και σήμερα  αυτά τα κρίσιμα σημεία.
 Κλείνω, λέγοντας ότι, η Δημοκρατία και η Διαφάνεια και στις άμεσες ξένες επενδύσεις, είναι υψίστης σημασίας. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Και εμείς ευχαριστούμε, κύριε συνάδελφε. Το λόγο έχει ο  κ. Τάσος Οικονομόπουλος, Ειδικός Αγορητής της Κ. Ο. «Δημοκρατικό Πατριωτικό Κίνημα  “Νίκη” » .
ΤΑΣΟΣ ΟΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):  Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι.
 Είδαμε στις προηγούμενες συνεδριάσεις, τη Δευτέρα κυρίως, μία γενικά θετική γνώμη των φορέων επί της αρχής για το νομοσχέδιο και επίσης και μεγάλου μέρους της αντιπολίτευσης. Επί της αρχής, δηλαδή, αν θεωρούμε ότι χρειάζεται τέτοιος έλεγχος, είναι αυτονόητο ότι συμφωνούμε και εμείς και μάλιστα θεωρούμε ότι άργησε αυτή η ευθυγράμμιση. Όμως πρέπει να διαλύσουμε μερικές αυταπάτες σε παρερμηνείες, γιατί από τις τοποθετήσεις που προηγήθηκαν, φάνηκε ότι υπάρχουν αρκετές τέτοιες και μεταξύ μας και  τους φορείς, αλλά πρωτίστως και στην Κυβέρνηση.
 Κατά πρώτον. Ο κάθε κανονισμός, δεν απαιτεί ενσωμάτωση, αλλά είναι άμεσα εφαρμοστέος. Όμως ο εν λόγω Κανονισμός, αφέθηκε αόριστος σε διάφορα σημεία προκειμένου, να προσαρμοστεί μέσω εφαρμοστικών νόμων κάθε κράτους μέλους και να προσαρμοστεί από το κράτος μέλος στο δίκαιο του. Γι’ αυτό και ορισμένες φορές ακούστηκε να λέγεται ότι πρόκειται, για ενσωμάτωση. 
 Επίσης, όπως είπε ο κύριος Υπουργός, σε δεύτερη συνεδρίαση, δεν είναι υποχρεωτική η δημιουργία μηχανισμού, λόγω του κανονισμού και ότι η Κυβέρνηση το κάνει για ασφάλεια δικαίου. Συμφωνούμε στο πρώτο, αλλά αμφιβάλλουμε για το δεύτερο, αν μπορεί να επιτευχθεί με το παρόν νομοσχέδιο.
 Η έννοια της ασφάλειας επειδή είναι πολύπλευρη, επάγεται και πολύπλευρους κινδύνους και αυτοί, δεν μπορούν να αντιμετωπιστούν με την ίδια μεθοδολογία και με τα ίδια μέσα. Πρέπει να δούμε τη γενική εικόνα και μετά να ασχοληθούμε με τις λεπτομέρειες. Η γενική εικόνα είναι πως το μεγαλύτερο πρόβλημα παρουσιάζεται  στις άμεσες επενδύσεις που έφτασε στο 40% στα ακίνητα, οι άμεσες ξένες επενδύσεις, όπως μάθαμε από τον Εκπρόσωπο της Τράπεζας της Ελλάδος. Όλες γνωρίζουμε ότι ήταν αποτέλεσμα της Golden Visa  κυρίως, αλλά όχι μόνο αυτής. Η μία πλευρά αφορά την κινεζική επιχειρηματικότητα. Υπάρχει και το Airbnb και άλλα αίτια γεωπολιτικής υφής, όπως η αγορά ακινήτων σε συνοριακές περιοχές λιμανιών ή άλλων εγκαταστάσεων από τουρκικών συμφερόντων εταιρείες.
 Σύμφωνα με το παράρτημα το πρώτο μέρος στη διατύπωση για τον προσδιορισμό των ευαίσθητων τομέων έχει ως εξής: Η άμεση ξένη επένδυση ελέγχεται για λόγους ασφάλειας ή  δημόσιας τάξης, όταν αφορά σε υποδομές, περιουσιακά στοιχεία, αγαθά, υπηρεσίες, που είναι απαραίτητα για την παροχή βασικών υπηρεσιών στους τομείς της ενέργειας, των μεταφορών, της ψηφιακής υποδομής και το ποσοστό συμμετοχής στην επιχείρηση στόχο, να έρχεται σε ποσοστό 25%, τουλάχιστον. Η διατύπωση αυτή, απαιτεί νέα νομοθέτηση για αποσαφήνιση, διότι δεν υπάρχει όριο ως προς τα περιουσιακά στοιχεία, τα αγαθά και τις υπηρεσίες, πάνω από το οποίο αυτά θεωρούνται απαραίτητα, για την παροχή βασικών υπηρεσιών ενέργειας, μεταφορών, ψηφιακής υποδομής.
 Δηλαδή και μια κλειδαριά που είναι απαραίτητη αν προμηθεύσει κανείς σε μια εταιρεία που ανήκει σε αυτούς τους τομείς θα ελέγχεται;
 Με τη διατύπωση αυτή, δεν αποκλείεται επειδή και η κλειδαριά των λίγων ευρώ, ίσως είναι απαραίτητη, για τη φύλαξη των εγκαταστάσεων. Λείπει λοιπόν ο ποσοτικός προσδιορισμός του απαραίτητου, που θα μπορούσε να τεθεί ως ποσοστό προμηθειών, παραδείγματος χάρη, 30% και τα λοιπά.    Αν δεν δεχθεί τέτοιος προσδιορισμός, είναι αδύνατη η εφαρμογή του κανονισμού και κάθε ηλεκτρικού μέτρου.
 Στο δεύτερο μέρος του ίδιου παραρτήματος, προσδιορίζονται ιδιαίτερα ευαίσθητοι τομείς, αλλά και πάλι, υπάρχει το ίδιο κενό. Ελέγχει τη συμμετοχή όταν το ποσοστό συμμετοχής στην επιχείρηση στόχο, ανέρχεται σε ποσοστό 10% τουλάχιστον και η δραστηριότητα της επιχείρησης στόχο αφορά σε.
 Πρώτον. Υποδομές, περιουσιακά στοιχεία, τεχνολογίες, αγαθά ή υπηρεσίες συμπεριλαμβανομένων των υπηρεσιών Έρευνας και Ανάπτυξης στους τομείς, Άμυνας και Εθνικής ασφάλειας, συμπεριλαμβανομένων των ειδών που παρατίθενται στο παράρτημα 1 του Κανονισμού 2021/821 εξοπλισμού, που καλύπτεται από την κοινή θέση 2008/944, που διέπουν τον έλεγχο των εξαγωγών Στρατιωτικής Τεχνολογίας και Εξοπλισμού, κοινός Στρατιωτικός κατάλογος της Ευρωπαϊκής Ένωσης, Κυβερνοασφάλειας, Τεχνητής Νοημοσύνης. 
Δεύτερον. Λιμενικές υποδομές.
Τρίτων.  Κρίσιμες υποθαλάσσιες υποδομές.
Τέταρτον. Τουριστικές υποδομές σε παραμεθόριες περιοχές. Δηλαδή, στη δεύτερη περίπτωση, η ίδια η επιχείρηση παρέχει τα ανωτέρω και δεν είναι απλά ένας κρίκος σε μια αλυσίδα. Εδώ και πάλι δεν υπάρχει ποσοτικός προσδιορισμός της παροχής. Δηλαδή, έως ότου υποθέσουμε ότι μία τουρκική επιχείρηση που θέλει να παρέχει drown  για στρατιωτικούς σκοπούς, πρέπει να ελεγχθεί ή όχι;
 Πρέπει να αποκλειστεί από διαγωνισμούς ή όχι;
 Και ως προς τι θα ελεγχθεί, αφού θα είναι εμφανώς τουρκικών συμφερόντων;
 Και αν είναι κινεζικών ή  ρωσικών συμφερόντων, θα αποκλειστεί λόγω εμπάργκο;
 Νομίζουμε πως δεν υπάρχει σαφής εικόνα της πηγής του κινδύνου, από τον τρόπο που διατυπώνεται στο άρθρο, διότι μπλέκονται ως μη όφειλαν πεδία διαφορετικών τομέων πολιτικής με διαφορετικά ζητούμενα ή διακινδυνεύσεις. 
Στο μεν οικονομικό πεδίο οφείλουμε να έχουμε κανόνες ποσοτικούς που να ελέγχουν την ιδιοκτησία των επιχειρήσεων, που έχουν σημαντικό οικονομικό μέγεθος και εμπλέκονται στους ανωτέρω τομείς. Όχι κάθε επιχείρηση, ούτε κάθε επένδυση, έστω και άμεση. Πρέπει να υφίσταται και όριο ποσοτικό και όρο αναλογίας συμμετοχής. Δεν πρέπει να μας νοιάζει σε μια μικρή εταιρεία αν έχει ακόμη και το 100% κάποιος επενδυτής τρίτης χώρας, ούτε αν προμηθευτούμε κάτι ποιοτικά ανώτερο από τρίτη χώρα, εάν δεν εξαρτόμαστε από τον προμηθευτή αποκλειστικά. Η Τεχνητή Νοημοσύνη, σύντομα, θα υπάρχει παντού και δε μπορεί να την βλέπουμε ως κάτι «εξωτικό» και να φοβόμαστε κάθε σχετική επένδυση. 
Ομοίως και για την Κυβερνοασφάλεια πρέπει να διαχωριστούν τα πεδία και να αποκεντρωθεί ο έλεγχος για τις χαμηλού επιπέδου διακινδυνεύσεις στα άλλα Υπουργεία που κανονικά ανήκει - Οικονομικών, Περιβάλλοντος, Ψηφιακής Διακυβέρνησης κ.λπ.. Οι δε έλεγχοι να μην είναι δειγματοληπτικοί, αλλά σαρωτικοί με ηλεκτρονικά μέσα και αυτεπάγγελτοι με έμφαση στις μεγαλύτερες επιχειρήσεις και σε προμηθευτές αποκλειστικούς ή και σε ολιγοπώλια, διότι, αλλιώς, θα αυτοπαγιδευτεί το Υπουργείο Εξωτερικών σε μια ατέρμονη διαδικασία ανούσιων ελέγχων ή ανούσιων αναφορών χιλιάδων μικροεπιχειρήσεων τρίτων χωρών και δε θα μπορεί να ελέγξει τις, όντως, επικίνδυνες επενδύσεις που θα είναι και οι μεγαλύτερες. 
Το να περιλαμβάνονται οι λιμένες σε όλη την επικράτεια στο ίδιο άρθρο με τις τουριστικές υποδομές παραμεθόριων περιοχών, δείχνει ασάφεια στον προσδιορισμό του κινδύνου. Ο κίνδυνος είναι για άλλα λιμάνια οικονομικός και για άλλα γεωστρατηγικός. Μήπως ξεχνούμε ότι, εμείς, οι ίδιοι μέσω μνημονιακών μηχανισμών ξεπουλήσαμε στους πάντες τα πάντα και λιμάνια και αεροδρόμια κ.λπ.; Τώρα, θα γίνει, αναδρομικά, έλεγχος και αναστροφή της πώλησης ή μήπως θα πληρώσουμε και ποινές; Διότι αν γίνει, θα πληρώσουμε, επειδή παραβιάζουμε τα συναλλακτικά ήθη. 
Οι τουριστικές υποδομές σε παραμεθόριες περιοχές είναι εξίσου κίνδυνος με την εξαγωγή στρατιωτικής τεχνολογίας. Γιατί να μην υπάρχει αντίστοιχος έλεγχος, όταν ο επενδυτής είναι από χώρα εντός Ευρωπαϊκής Ένωσης; Σημασία δεν έχει ο εμφανιζόμενος, αλλά αυτός που ασκεί τον πραγματικό έλεγχο. 
Η ίδια η Ευρωπαϊκή Ένωση, μάλλον, τείνει σε ένα ιδιότυπο είδος προστατευτισμού, προκειμένου να διαφυλάξει τα συμφέροντά της. Εμείς, θα πρέπει να την ακολουθήσουμε, αλλά πρέπει να το κάνουμε ορθολογικά, χωρίς να βλάψουμε τα συμφέροντα της χώρας μας και χωρίς να υποχρεωθούμε σε υπέρμετρα βάρη ή θυσίες. Χρειάζονται πολλές βελτιώσεις ακόμη και, κυρίως, αποσαφηνίσεις, για να γίνει επωφελές το νομοσχέδιο. Με την υπάρχουσα δομή και διατυπώσεις είναι αδύνατο να υλοποιηθεί επαρκώς και να επιφέρει κάποιο σημαντικό αποτέλεσμα. 
Η ορθή πρακτική κατά τη γνώμη μας θα ήταν να αποκεντρωθούν οι έλεγχοι στις αρμόδιες υπηρεσίες και η αρμόδια Διεύθυνση του Υπουργείου Εξωτερικών να ενημερώνεται βάσει κανόνων και χαρακτηριστικών της κάθε περίπτωσης, αν κάποια εμπίπτει στις αρμοδιότητές της. Δηλαδή, να ενισχυθούν όλες οι ελεγκτικές αρχές των διαφόρων Υπουργείων, ώστε να προβαίνουν στους κατά βάση ελέγχους και μετά να ενημερώνουν το ΥΠ.ΕΞ. για τα περαιτέρω. Για ειδικότερους ελέγχους, αν κάποιες επιχειρήσεις έχουν ενδείξεις βάσει ορίων κατωφλίου, τα οποία πρέπει να θεσπιστούν, οπότε τότε θα λειτουργήσει συντονιστικά μεταξύ υπηρεσιών, για να επιτευχθεί πολύπλευρος έλεγχος που θα είναι και ποιοτικότερος. 
Επιφυλασσόμαστε σχετικά με τα λοιπά ζητήματα για την Ολομέλεια. 
Ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Ευχαριστούμε και εμείς, κύριε συνάδελφε. 
Το λόγο έχει ο Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κ. Πρόεδρε. 
Είχα σκοπό να αφιερώσω τη σημερινή ομιλία μου, ολοκληρωτικά, στο νομοσχέδιο, αλλά μετά από τη συζήτηση και, ιδιαιτέρως, τις απαντήσεις του κ. Υφυπουργού στην αρχή της συνεδρίασης αυτής αναφορικά με την κρίση στη Γάζα, αποφάσισα να εστιάσω, κυρίως, σε αυτό το ζήτημα. 
Κύριε Υφυπουργέ, υπάρχει αυτή τη στιγμή μια διεθνής κατακραυγή, για αυτά που συμβαίνουν στη Γάζα. Υπάρχει προειδοποίηση του ΟΗΕ για επικείμενο θάνατο από λιμό 14.000 μωρών και έρχεστε, εσείς, και μας λέτε σε απάντηση των διαμαρτυριών εκ μέρους της Αντιπολίτευσης ότι «το Ισραήλ έχει το δικαίωμα στην αυτοάμυνα». Σε ποιο κόσμο ζείτε; Δεν έχετε καμία αίσθηση ανθρωπιάς; Δεν έχετε καμία αίσθηση ηθικής; Καταλαβαίνετε τι λέτε; Αυτό έχετε να πείτε στις διεθνείς ανθρωπιστικές οργανώσεις, οι οποίες βομβαρδίζονται από το Ισραήλ; Ότι «κρατάμε μία ισορροπημένη θέση», αυτό είπατε και εσείς και ο κ. Μαρινάκης; 
Κύριε Υφυπουργέ, υπάρχει ένα πολύ σοβαρό πρόβλημα και ηθικής, αλλά και αξιοπιστίας της Ελληνικής Εξωτερικής Πολιτικής. 24 κράτη από τη Δύση, εκ των οποίων 21 από την Ευρωπαϊκή Ένωση και η Βρετανία από την Ευρώπη, έχουν υπογράψει ένα κείμενο καταδίκης της πολιτικής της Κυβέρνησης Νετανιάχου, αναφορικά με την απαγόρευση διέλευσης ανθρωπιστικής βοήθειας στη Γάζα και η Ελληνική Κυβέρνηση δε θέλει ούτε και αυτό να υπογράψει. Δε σας λέμε «καταδικάστε τη γενοκτονία». Δε σας λέμε κάντε δήλωση για το ότι «πρέπει ο κ. Νετανιάχου να πάει να παραδοθεί στο Διεθνές Ποινικό Δικαστήριο, από το οποίο καταζητείται». Σας λέμε να υπογράψετε, έστω και «για τα μάτια», αυτή την καταδίκη της απαγόρευσης διέλευσης ανθρωπιστικής βοήθειας κι, εσείς, ούτε αυτό δεν κάνετε. Αυτό είναι ντροπή και πρέπει να εξηγήσετε πιο πειστικά, γιατί δεν κάνετε κάτι τέτοιο και πρέπει να πάψετε να κοροϊδεύετε και το λαό και να κοροϊδεύετε και τα Κόμματα της Αντιπολίτευσης. 
Δεκαοκτώ μήνες, από τον Οκτώβριο μέχρι σήμερα, η ΠΛΕΥΣΗ ΕΛΕΥΘΕΡΙΑΣ έχει κάνει αλλεπάλληλες επίκαιρες ερωτήσεις, έχει θέσει το θέμα δεκάδες, εκατοντάδες, πλέον, φορές στην Ολομέλεια της Βουλής και κάθε φορά ξέρετε τι λέει η Κυβέρνηση; Λέει «κρατάμε ίσες αποστάσεις, ισορροπημένη στάση», λέει «μας ενδιαφέρει να υποστηρίξουμε την ανθρωπιστική βοήθεια στη Γάζα». Τον Οκτώβριο και Νοέμβριο ο κ. Γεραπετρίτης πήρε και μια πρωτοβουλία, η οποία δεν οδήγησε πουθενά και έκτοτε δεν έχει κάνει τίποτα η Κυβέρνηση, για να καταδικάσει τον απαράδεκτο, τον εγκληματικό τρόπο, με τον οποίο η Κυβέρνηση Νετανιάχου συμπεριφέρεται απέναντι σε ανθρωπιστικές οργανώσεις στη Γάζα. 
Ο Πρόεδρος της Ισραηλινής Αντιπολίτευσης, ο κ. Γκολάν, έκανε μια δήλωση πριν από μερικές ώρες και είπε ότι η Κυβέρνηση Νετανιάχου - με την οποία ο Έλληνας Πρωθυπουργός έχει άριστες σχέσεις και με τον κ. Νετανιάχου εναγκαλίζεται, κιόλας, μπροστά στις κάμερες - έχει ως χόμπι να σκοτώνει μωρά παιδιά. Αυτό λέει ο Αρχηγός της μετριοπαθούς Αντιπολίτευσης στο Ισραήλ κι εσείς δεν έχετε την παραμικρή αίσθηση ευθύνης, να βγείτε, να κάνετε μια δήλωση για την πολιτική του Ισραήλ αναφορικά με τις ανθρωπιστικές οργανώσεις. 
Η κατάσταση έχει φτάσει στο απροχώρητο. Οι ευθύνες της Ελλάδας ως μη μόνιμο μέλος του Συμβουλίου Ασφαλείας του ΟΗΕ είναι μεγάλες και δε χρησιμοποιείτε αυτή τη θέση, για να κάνετε οτιδήποτε που να έχει σχέση με την ειρήνευση στην περιοχή, με την προστασία των αμάχων. Το μόνο που έχετε να λέτε είναι ότι «το Ισραήλ έχει δικαίωμα στην αυτοάμυνα». 
Ο κ. Μαρινάκης, όταν ρωτήθηκε, είπε ότι «η Ελλάδα δε μεροληπτεί». Προσυπογράφετε, εσείς, αυτή τη στάση. «Δε μεροληπτεί» ανάμεσα σε ποιον; Ανάμεσα στους κατακτητές και στους κατακτημένους; Αυτή είναι η θέση της Ελληνικής Κυβέρνησης; Ανάμεσα σε αυτούς που διαπράττουν γενοκτονία και στα θύματα της γενοκτονίας η Κυβέρνηση δε μεροληπτεί; Αυτή είναι ισορροπημένη στάση; Ανάμεσα σε αυτούς που καταζητούνται από το Διεθνές Ποινικό Δικαστήριο, τη σύσταση του οποίου η Ελληνική Κυβέρνηση τότε, όταν συστάθηκε, υπέγραψε και υποστήριξε, αυτούς που καταζητούνται από το Διεθνές Ποινικό Δικαστήριο και στα θύματα αυτών που διαπράττουν - κατά το Διεθνές Ποινικό Δικαστήριο - εγκλήματα κατά της ανθρωπότητας η Κυβέρνηση δε μεροληπτεί; Αυτή είναι η στάση σας;
 Και έρχεται ο κύριος Μαρινάκης και λέει ότι «έχουμε συμμαχία με το Ισραήλ». Με το Ισραήλ, κύριε Υφυπουργέ, δεν έχουμε συμμαχία έχουμε πλέον μια σχέση εξάρτησης. Το Ισραήλ έχει πολύ μεγάλη επιρροή πάνω στην ελληνική εξωτερική πολιτική και σας κλείνει το στόμα και δεν ξέρουμε από πού σας κρατάει για να σας κλείνει το στόμα και δεν τολμάτε να πείτε κουβέντα για την ανθρωπιστική καταστροφή που λαμβάνει χώρα 18 μήνες τώρα στη Γάζα. 
Ξέρουμε πάντως, ότι όταν γίνονται εκθέσεις για την πώληση όπλων το Ισραήλ έχει την πρώτη συμμετοχή με 33 συμμετοχές στην Αθήνα στις αρχές του Μαΐου και οι Ηνωμένες Πολιτείες ο μεγαλύτερος κατασκευαστής όπλων και ο στενότερος παραδοσιακά σύμμαχος της χώρας είχε 27 συμμετοχές. Καταλαβαίνετε πόσο βαθιά έχει μπει το Ισραήλ στην αμυντική πολιτική της χώρας και βεβαίως, ο κόσμος που μας βλέπει καταλαβαίνει πόσο πολύ επηρεάζει τη διαμόρφωση της ελληνικής εξωτερικής πολιτικής. 
Θα σας πω και κάτι άλλο. Η χώρα μας θα έπρεπε να είχε πάρει μέτρα για να σταματήσει την οικονομική διείσδυση του Ισραήλ. Η Ολλανδική Προεδρία στην Ευρωπαϊκή Ένωση πρότεινε να διακοπεί η εμπορική σχέση της Ευρωπαϊκής Ένωσης με το Ισραήλ ακριβώς όπως λέει η κυρία Κωνσταντοπούλου, αυτό που προτείνουμε εμείς εδώ και παραπάνω από ένα χρόνο- τι στάση θα πάρετε ως προς αυτό; Θα το μποϊκοτάρετε και αυτό; Γιατί ξέρετε να κάνετε τους ευρωπαϊστές εδώ και να πουλάτε ευρωπαϊσμό για αυτούς που δεν σας παρακολουθούν, ενώ στην πραγματικότητα αποκλίνετε συνεχώς από το ευρωπαϊκό κεκτημένο και από την συναίνεση στην Ευρωπαϊκή Ένωση, όπως συμβαίνει και στην περίπτωση των 24 χωρών που ψήφισαν κατά της πολιτικής του Ισραήλ αναφορικά με την ανθρωπιστική βοήθεια στη γάζα. Και τώρα, βεβαίως, περιμένουμε ότι η κυβέρνηση θα φέρει ένσταση ενώ θα έπρεπε να συμφωνήσει με την πρόταση της Ολλανδικής Προεδρίας. 
Οι ισραηλινές επιχειρήσεις έχουν διεισδύσει πολύ στην ελληνική οικονομία και κλείνοντας, κύριε Πρόεδρε, θα αναφερθώ σε δύο πράγματα που έχουν σχέση με το νομοσχέδιο. Το πρώτο, σχετίζεται με το γεγονός ότι το Ισραήλ είναι η έκτη μεγαλύτερη χώρα σε ξένες επενδύσεις στην Ελλάδα στο real estate αυτά, είναι σύμφωνα με τα στοιχεία που έχει παρουσιάσει η συνοδευτική έκθεση στο νομοσχέδιο που συζητάμε τώρα. Και βεβαίως, το νομοσχέδιο αυτό αποκλείει όπως σας επισημάναμε στην 3η συνεδρίαση αυτό που προβλέπει ο Ευρωπαϊκός Κανονισμός, δηλαδή, τι; Το να συμπεριληφθεί η επένδυση σε ακίνητα και σε γη ως ζήτημα εθνικής ασφάλειας. 
Το νομοσχέδιο αυτό αφορά τις πολυεθνικές που επενδύουν σε τομείς που είναι κρίσιμοι για την εθνική ασφάλεια και έχετε βγάλει τις επενδύσεις από τη γη και το real estate μέσα από το νομοσχέδιο ενώ είναι ευρωπαϊκός Κανονισμός. Και αν τον εφαρμόσετε που λέτε ότι ο Κανονισμός δίνει τη δυνατότητα στην κυβέρνηση να τον εφαρμόσει και να φτιάξει εθνικό μηχανισμό ή όχι αν είναι να κάνετε εθνικό μηχανισμό κάντε τον, τουλάχιστον, σωστά. Όχι επειδή σας δίνεται η επιλογή θα κάνετε έναν εθνικό μηχανισμό ελέγχου της διείσδυσης των ξένων επιχειρήσεων όπου θέλετε εσείς. Να το κάνετε σύμφωνα με τον Κανονισμό αλλά δεν θέλετε. 
Και, βεβαίως, για τον κόσμο που μας παρακολουθεί το 40% των ξένων επενδύσεων στη χώρα για το ‘24 σύμφωνα με στοιχεία της τράπεζας της Ελλάδας τα οποία συνοδεύουν το νομοσχέδιο είναι στο real estate και αυτό αποτελεί ένα ζήτημα ασφάλειας για τη χώρα βεβαίως. Και δεν είναι μόνο οι επενδύσεις σε παραμεθόριες περιοχές είναι οι επενδύσεις γενικώς. Και ξέρετε γιατί; Διότι τα ενοίκια στην Ελλάδα είναι πανάκριβα. Πρόσφατη μελέτη στην Ευρωπαϊκή Ένωση επεσήμανε ότι το ποσοστό του μέσου Έλληνα που δίνεται για το ενοίκιο είναι τριπλάσιο αυτό της Ευρωπαϊκής Ένωσης. Αυτό αποτελεί ζήτημα ασφάλειας και αποτελεί ζήτημα κοινωνικής ασφάλειας συγκεκριμένα. Λοιπόν, θα περιμέναμε και σας το λέμε ξεκάθαρα, αν ψηφιστεί αυτό το νομοσχέδιο και αν είχαμε εμείς ευθύνη θα βάζαμε μέσα τις επενδύσεις στο real estate και θα χρησιμοποιούσαμε τις διατάξεις αυτού του νομοσχεδίου και ιδίως τον μηχανισμό που προβλέπει για την Ελλάδα, τον εθνικό μηχανισμό δηλαδή και τον ευρωπαϊκό μηχανισμό για να αποκλείσουμε τις επενδύσεις του Ισραήλ στο real estate στην Ελλάδα. Αυτό θα κάναμε.
 Φοβάμαι, όμως, ότι έχετε πάρει τον Κανονισμό τον έχετε προσαρμόσει στα δικά σας μέτρα για να υποστηρίξετε κάποιες επενδύσεις τις οποίες θέλετε και θα πρέπει πραγματικά ο κόσμος να καταλάβει, πάλι με στοιχεία που συνοδεύουν το νομοσχέδιο, ότι η αλλαγή στο παραγωγικό μοντέλο που συμβαίνει στη χώρα με τις άμεσες ξένες επενδύσεις είναι ότι κλίνουμε, πλέον, στο να έχουμε περισσότερες επενδύσεις είναι περίπου μισό- μισό από την Ασία. Η Ασία αρχίζει πλέον και πλησιάζει πάρα πολύ την Ευρωπαϊκή Ένωση και την Ευρώπη σε ξένες επενδύσεις στην Ελλάδα. Και βεβαίως στο Ισραήλ είναι μία ασιατική χώρα αλλά είναι και άλλες χώρες από την Ασία που μπαίνουν και μπαίνουν κυρίως στο real estate. 
Οι ενστάσεις μας για τον τρόπο με τον οποίο έχετε ενσωματώσει τον Κανονισμό αυτό είναι έντονες, τις διατυπώσαμε σε προηγούμενες συνεδριάσεις και αύριο στην Ολομέλεια θα τις διατυπώσουμε ξανά με την ίδια έμφαση.
 Ευχαριστώ, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Ευχαριστούμε, τον κ. Καζαμία.
Το λόγο έχει ο κ. Ζερβέας.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):  Ευχαριστώ κύριε Πρόεδρε.
 Κύριε Υφυπουργέ, κυρίες και κύριοι Βουλευτές. Το παρόν σχέδιο νόμου επιχειρεί ευθυγραμμίσει το Εθνικό Δίκαιο με το Ενωσιακό Δίκαιο και εκτός του ότι έρχεται πολύ καθυστερημένα, πέντε χρόνια μετά έρχεται και με ελλείψεις. Ελλείψεις τις οποίες επισημάναμε και στις προηγούμενες συνεδριάσεις της Επιτροπής μας και απ’ ότι βλέπω δεν υιοθετείτε, εμείς πάντως θα τις επαναλάβουμε, γιατί θεωρούμε ότι πρέπει να προστεθούν στο παρόν νομοσχέδιο. 
Κατ’ αρχάς, θα αρχίσουμε την επιλεχθείσα αοριστία «για τους λόγους ασφάλειας και δημοσίας τάξεως που θα ελέγχονται οι άμεσες ξένες επενδύσεις στην Ελλάδα». Είναι μια πάρα πολύ γενική αναφορά και ο εκάστοτε Υπουργός Εξωτερικών μπορεί να την ερμηνεύσει όπως αυτός επιθυμεί. Και μάλιστα είναι πάρα πολύ περίεργο ότι δεν υπάρχει ένα συγκεκριμένο πλαίσιο κατά τη στιγμή που ο ίδιος Ευρωπαϊκός Κανονισμός εμμέσως προτρέπει τα εξής: «ότι είναι σκόπιμο να προβλεφθεί ένας κατάλογος παραγόντων που θα μπορεί να λαμβάνονται υπόψη όταν αποφασίζεται αν μια άμεση ξένη επένδυση είναι πιθανόν να θίξει την ασφάλεια ή τη δημόσια τάξη. Ο κατάλογος των παραγόντων που μπορεί να θεωρηθεί ότι θίγουν την ασφάλεια ή τη δημόσια τάξη θα πρέπει να παραμείνει ενδεικτικός». Επομένως, δίνεται η δυνατότητα στον εθνικό νομοθέτη να υποβάλει έναν κατάλογο στον οποίο θα δείχνονται οι λόγοι για τους οποίους μία επένδυση μπορεί να είναι κίνδυνος για την ασφάλεια ή τη δημόσια τάξη. 
Πάμε τώρα στην παρατήρηση της Οικονομικής και Κοινωνικής Επιτροπής της Ελλάδος. Εκεί «κρούεται ο κώδωνας του κινδύνου» για την αγορά ακινήτων στη Θράκη, και βεβαίως, δεν είναι μόνο η Οικονομική και Κοινωνική Επιτροπή της Ελλάδος που έχει ανησυχία για αυτή την εξέλιξη, είναι και οι βουλευτές της συμπολίτευσης οι οποίοι έκαναν Ερώτηση για το εν λόγω θέμα. Μάλιστα, συμμερίζεται η ΟΚΕ και τις ανησυχίες αξιωματούχων της τοπικής αυτοδιοίκησης του Έβρου οι οποίοι έκαναν λόγο για ένα αθόρυβο εποικισμό. 
Πρότασή μας, λοιπόν, είναι να προστεθεί μια παράγραφος στο εν λόγω νομοσχέδιο αναφέρει η οποία να αναφέρει ότι απαγορεύεται η οποιαδήποτε άμεση επένδυση ή αγορά ακινήτων και γαιών σε παραμεθόριες περιοχές η οποία προέρχεται από ξένη χώρα ή πολίτη ξένης χώρας που απειλεί με πόλεμο την Ελληνική Δημοκρατία σε περίπτωση άσκησης των κυριαρχικών της δικαιωμάτων ή σχετίζεται με χρηματοδότηση τρομοκρατικών οργανώσεων. 
Θα πάω σε ένα άλλο ζήτημα, το οποίο σχετίζεται με τις ήδη υπάρχουσες τουρκικές επενδύσεις στη χώρα μας. Χαρακτηριστικά θα αναφέρω την επένδυση του ομίλου KOC στη Μυτιλήνη, που κατέχει την εκμετάλλευση της Μαρίνας της Μυτιλήνης για τα επόμενα 40 χρόνια. Θα αναφερθώ στις τουρκικές εταιρείες AKFEN HOLDING, που όπως υποστηρίζεται έχουν επενδύσει 20 εκατ. ευρώ για τουριστική ανάπτυξη στη Χίο. Επίσης η AKFEN HOLDING, η LIMAK HOLDING και η YILDIRIM HOLDING, έχουν επενδύσει στην ενέργεια σε νησιά. Για εμάς, όμως, το μείζον ζήτημα είναι η λειτουργία της ZIRAAR BANKASI. Η συγκεκριμένη αυτή τουρκική τράπεζα διατηρεί υποκαταστήματα σε Αθήνα, Κομοτηνή και Ξάνθη. Υπάρχουν λοιπόν καταγγελίες, δεν γνωρίζω αν ευσταθούν, αλλά υπάρχουν πάντως, ότι δεν έχει δημοσιεύσει ισολογισμό από το 2020 και υπάρχουν ισχυρισμοί, ότι διευκολύνει την απόκτηση ακινήτων στη Θράκη με δάνεια χαμηλού επιτοκίου και μάλιστα καταλαβαίνετε σε ποιους απευθύνεται. Απευθύνεται  σε κύκλους οι οποίοι δεν διάκεινται θετικά ως προς την Ελλάδα στην περιοχή της Θράκης. Πρέπει  να δείτε με τη ZIRAAR BANKASI τι γίνεται. Είναι πάρα πολύ σημαντικό αυτό το ζήτημα. 
Ως προς τη δυνατότητα κατοχής του 10% επιχειρήσεων που δραστηριοποιούνται σε ιδιαιτέρως ευαίσθητους τομείς όπως η άμυνα, η εθνική ασφάλεια, η  κυβερνοασφάλεια, η  τεχνητή νοημοσύνη και άλλα. Θεωρούμε ότι δεν πρέπει να υπάρχει αυτή η δυνατότητα ούτε για 10%, γιατί όταν κάποιος κατέχει το 10% έχει πρόσβαση σε κρίσιμες για τη λειτουργία των επιχειρήσεων αυτών πληροφορίες. Επομένως πρέπει να αποσυρθεί.
Όσον αφορά τη διαδικασία για το αν μία άμεση ξένη επένδυση θα πάρει τελικά άδεια ή όχι, θεωρούμε ότι πριν λάβει την όποια απόφαση ο εκάστοτε Υπουργός Εξωτερικών θα πρέπει πρώτα να περνάει όλη τη διαδικασία από την αρμόδια Επιτροπή Εθνικής Άμυνας και Εξωτερικών η οποία θα έχει το δικό της συμβουλευτικό ρόλο. Μπορεί να επισημανθεί κάτι το οποίο δεν επισήμαναν οι ελεγκτικοί φορείς. Θεωρούμε ότι πρέπει να υπάρχει έλεγχος από την αρμόδια Επιτροπή, όπως, επίσης, θεωρούμε, κάτι το οποίο ζήτησαν και οι φορείς, ότι πρέπει να υπάρχει και συμμετοχή των κοινωνικών εταίρων συμβουλευτικά, βεβαίως, αλλά πρέπει να υφίσταται αυτή η δυνατότητα. 
Τέλος, μέσα στον Κανονισμό αναφέρονται και άλλοι τομείς που υπάγονται στους ευαίσθητους ή ιδιαιτέρως ευαίσθητους τους οποίους όμως δεν βλέπουμε να υπάρχουν στο παρόν νομοσχέδιο. Πραγματικά απορούμε για ποιους λόγους γιατί είναι τομείς πολύ σημαντικοί. Είναι οι τομείς της ύδρευσης, των πρώτων υλών, της επεξεργασίας και αποθήκευσης δεδομένων, της επισιτιστικής ασφάλειας και των μέσων ενημέρωσης. Προτείνουμε να εντάξετε και αυτούς τους τομείς στο εν λόγω νομοσχέδιο. Θεωρούμε ότι είναι κάτι απαραίτητο. Σας ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Και εμείς ευχαριστούμε κύριε συνάδελφε. 
Θα περάσουμε στον κατάλογο των ομιλητών που έχουν γραφτεί με πρώτη ομιλήτρια την Πρόεδρο της Πλεύσης Ελευθερίας, την κυρία Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):  Ευχαριστώ κύριε Πρόεδρε.
Κύριε Υφυπουργέ, δεν ξέρω με πόσο ένταση πρέπει να σας απευθυνθούμε, γιατί προσωπικά με σοκάρει η απάντησή σας. Ο ΟΗΕ,  ο Οργανισμός Ηνωμένων Εθνών, κρούει τον κώδωνα του κινδύνου ότι σε 24 ώρες - χτες ήταν σε 48 ώρες και έχουν περάσει οι μισές - κινδυνεύουν να πεθάνουν από λιμό, από την πείνα, επειδή δεν φτάνει η ανθρωπιστική βοήθεια στη Γάζα,  14.000 βρέφη, μωρά και μικρά παιδιά. Και η απάντηση σας είναι ότι αύριο κάνει εκδήλωση ο κ. Γεραπετρίτης για τα θύματα πολέμου; Αύριο θα έχουν περάσει αυτές οι 24 ώρες και θα έχετε ευθύνη για περισσότερα ακόμη θύματα μωρά παιδιά. Λέτε να περιμένουμε την εκδήλωση δηλαδή; Την ώρα που έχει ξεσηκωθεί ολόκληρη η διεθνής κοινότητα, ολόκληρος ο καλλιτεχνικός κόσμος, το διεθνές στερέωμα. Έχετε πάρει είδηση τι γίνεται; 
Βγήκαν πρώτοι μπροστά οι φοιτητές, από την αρχή της κλιμάκωσης της γενοκτονίας, σε όλο τον κόσμο και οι φοιτητές των πιο έγκριτων διεθνών πανεπιστημίων και αμερικανικών πανεπιστημίων βγαίνουν αυτή τη στιγμή απέναντι στις διοικήσεις των πανεπιστημίων τους, λέγοντας, δεν θέλουμε τα χρήματα του πανεπιστημίου που έρχονται από τα δίδακτρα μας να χρησιμοποιούνται για την χρηματοδότηση γενοκτονίας και διεθνών εγκλημάτων. Βγαίνουν οι καλλιτέχνες μαζικά, βραβευμένοι καλλιτέχνες από όλον τον κόσμο και εμβληματικές μορφές της τέχνης και Έλληνες καλλιτέχνες και ο Γιώργος Λάνθιμος και άνθρωποι οι οποίοι τυγχάνουν διεθνούς αναγνώρισης. Ήτα κύριο θέμα στο Φεστιβάλ των Καννών τα θύματα πολέμου. Βγαίνουν πια πιεζόμενοι οι ηγέτες 7 χωρών, εδώ και τρεις μέρες, 7 χωρών της Ευρώπης ευρύτερα και όχι μόνον της Ευρωπαϊκής Ένωσης, από προχθές και από εχθές με κοινή τους δήλωση Γαλλία, Ηνωμένο Βασίλειο, Καναδάς και άλλες χώρες και πλέον σήμερα 24 χώρες και καλούν το Ισραήλ να αναλάβει την ευθύνη του. Διότι έχει επιβάλει εμπάργκο, αποκλεισμό, στην ανθρωπιστική βοήθεια και αυτό οδηγεί στο θάνατο τους ανθρώπους που έχουν επιβιώσει των βομβαρδισμών, που έχουν επιβιώσει των επιδρομών, που έχουν επιβιώσει κάθε είδους στοχοποίησης. Τους οδηγεί στον θάνατο διά της λιμοκτονίας, διά του λιμού. Και τι μας λέτε; Ότι οργανώνετε εκδήλωση αύριο; Γιατί σιωπάτε; 
Πιστεύω ότι είχατε τον χρόνο, από την αρχή της συνεδρίασης στις 16.00 που το θέσαμε πρώτοι και το έθεσε όλη η αντιπολίτευση,  όχι όλη εντάξει. Δεν είναι τυχαίο ότι οι αρνητές του Ολοκαυτώματος και οι νοσταλγοί του Χίτλερ στηρίζουν τον Νετανιάχου στη γενοκτονία. Δεν είναι τυχαίο ούτε εντός κυβέρνησης, ούτε εκτός κυβέρνησης. Δεν είναι τυχαίο, ότι οι μόνοι που μιλάνε υπέρ του κράτους του Ισραήλ είναι οι Υπουργοί της Κυβέρνησης και κάποιοι ειδικότερα με τον κύριο Γεωργιάδη, τον αρνητή του Ολοκαυτώματος πρώτο πρώτο και το ίδιο κάνουν και οι Σπαρτιάτες. Δεν είναι τυχαία αυτά τα πράγματα. Δεν είναι τυχαίο ότι οι δυνάμεις εκείνες που αρνούνται την ισότητα όλων των ανθρώπων, οι δυνάμεις εκείνες που αρνούνται την αξιοπρέπεια όλων των ανθρώπων, είναι εκείνες οι δυνάμεις που σήμερα στηρίζουν τον υπόδικο και καταζητούμενο για διεθνή εγκλήματα Νετανιάχου.
 Η συνεδρίαση η σημερινή γίνεται λίγη ώρα πριν τη μεγάλη ελπίζω συγκέντρωση που θα γίνει στο Σύνταγμα και εμείς θα είμαστε εκεί. Το κάλεσμα είναι από την Παλαιστινιακή Κοινότητα, από τις Παλαιστινιακές Οργανώσεις. Είμαστε στο πλευρό τους. Δεν έχει σταματήσει η Πλεύση Ελευθερίας να μιλά γι΄ αυτά τα θέματα εδώ μέσα στη Βουλή πεισματικά, ακόμη και όταν άλλοι σιωπούσαν και όταν άλλοι στρογγύλευαν τα λόγια τους. Δεν σταματήσαμε ποτέ. 
Επίκαιρες ερωτήσεις στον κύριο Μητσοτάκη από τις 23 Οκτωβρίου του 2023, η πρώτη που του κατέθεσα και είναι πάνω από 20 αυτές που έχουμε καταθέσει. Στις 23 Οκτωβρίου το 2023 ξέρετε τι έκανε ο κ.  Μητσοτάκης, κύριε Χατζηβασιλείου; Θυμάστε; Πήγε επίσκεψη αστραπή στο Ισραήλ, αγκάλιασε τον Νετανιάχου, δεν είδε την παλαιστινιακή αρχή και του είπε «I came  not just as an ally  but as a true friend»,  είμαι εδώ όχι μόνο ως σύμμαχος αλλά ως πραγματικός φίλος. Και στη συνέχεια τι άλλο του είπε; «Whatever happens, happens without too much of humanitarian cost», ότι είναι να γίνει να γίνει χωρίς υπερβολικό ανθρωπιστικό κόστος. 
Αυτές οι δηλώσεις του κυρίου Μητσοτάκη, για τις οποίες δεν μου έχει απαντήσει εδώ και ενάμιση χρόνο, είναι πρόσκληση σε διάπραξη διεθνών εγκλημάτων και αποδοχή της επικείμενης διάπραξης διεθνών εγκλημάτων. Από τότε, έχουν δολοφονηθεί 60.000 και πλέον Παλαιστίνιοι. Αντιλαμβάνεστε την ευθύνη σας; Δεν είναι όλα παιχνίδι, ούτε είναι όλα επικοινωνία ούτε μπορείτε όλα να τα διαχειρίζεστε με εξυπνακισμούς, γιατί μιλάμε για ανθρώπινες ζωές. 
Είστε αρνητές του εγκλήματος των Τεμπών, αρνητές της γενοκτονίας των Παλαιστινίων και έρχεστε με αυτή την αυταρέσκεια και με αυτή την αλαζονεία, να μας πείτε ότι η κυβέρνηση κάνει τα δέοντα και κάνει κάτι φοβερό. Τι φοβερό; Ξέρετε τι φοβερό κάνει; Δίνει άλλοθι στο Ισραήλ. Πως μια χώρα, η οποία έχει πληγεί από γενοκτονία -είχαμε πριν από λίγες μέρες την επέτειο της γενοκτονίας των Ποντίων- πώς μια χώρα, αδελφή χώρα της Κύπρου, που βρίσκεται σε καθεστώς παράνομης στρατιωτικής κατοχής από τρίτο κράτος, την Τουρκία, πως η Ελλάδα δεν έχει βγει στην πρωτοπορία και στην πρωτοκαθεδρία για την ειρήνη; Γιατί δεν έχουμε διακόψει ακόμη τις διπλωματικές σχέσεις με το Ισραήλ; 
Είναι κάτι που το είπε η Πλεύση Ελευθερίας και εγώ προσωπικά το πρότεινα στη Βουλή από το 2023. Τώρα, το προτείνει και το διαπραγματεύεται μια πολύ σημαντική πλειοψηφία στην Ευρωπαϊκή Ένωση. Εσείς τότε μας αντιμετωπίζατε σαν γραφικούς. Αυτό που εμείς λέγαμε τότε τώρα γίνεται αντικείμενο πολιτικής θέσης και εσείς τηρείτε σιγή ιχθύος ή δεν ξέρω σε ποιο πλάσμα του ζωικού βασιλείου να αναφερθώ, στο ψάρι, στην πάπια; Σιωπάτε, ποιείτε την νήσσαν. Σιωπάτε και αυτή η σιωπή είναι συνενοχή. Γιατί αυτή η σιωπή δεν είναι αθώα σιωπή. 
Γνωρίζετε πάρα πολύ καλά τι συμβαίνει στη Γάζα. Το γνωρίζει όλος ο κόσμος και η ανθρωπότητα θα πρέπει να απαντήσει τι έκανε. Στα παιδιά του μέλλοντος, που θα βλέπουν τις εικόνες που βλέπουμε καθημερινά, θα πρέπει να απαντήσετε εσείς τι κάνατε. Εμείς ξέρουμε τι κάνουμε καθημερινά και δεν τα θεωρούμε αρκετά και βασανιζόμαστε τι ακόμη πρέπει και μπορούμε να κάνουμε, για να προστατεύσουμε αμάχους και αθώους. Και εσείς δεν κάνετε τίποτε και αυτάρεσκα μας λέτε ότι κάτι κάνετε. Είναι εγκληματική η στάση της ελληνικής κυβέρνησης. 
Πρέπει να πάρετε θέση και με δεδομένο ότι συζητιέται ένα νομοσχέδιο που αφορά τις άμεσες ξένες επενδύσεις, θέλω να επισημάνω ότι ένα βασικό αίτημα και κίνημα των Παλαιστινίων, εδώ και δεκαετίες, είναι το BDS, Boycott Divest Sanction. Mμποϊκοτάζ στα προϊόντα, αποεπένδυση και κυρώσεις. Εδώ, εσείς, συζητάτε το κομμάτι των ξένων επενδύσεων, την ώρα που βασίζεστε σε επενδύσεις του Ισραήλ και κρατικών επιχειρήσεων στον τομέα της ασφάλειας, στον τομέα της άμυνας, στον τομέα της ενέργειας, στον τομέα των ακινήτων, για να αναφέρω λίγους μόνον τομείς.
Θα εισαγάγετε ρύθμιση ότι απαγορεύεται η επένδυση σε κράτη τα οποία απειλούν την ειρήνη ή διαρρηγνύουν την ειρήνη και την ασφάλεια ή διαπράττουν διεθνή εγκλήματα; Αναφέρομαι πρώτα στο Ισραήλ, χωρίς καθόλου να υποβαθμίζω τη σημασία, επίσης του να υπάρξουν ανάλογες απαγορεύσεις για την Τουρκία. Για την Τουρκία, η οποία ευθέως απειλεί την εδαφική ακεραιότητα της χώρας, ευθέως αναφέρεται σε απειλή πολέμου. 
Σας έκανα ισχυρή κριτική, την προηγούμενη φορά, για το γεγονός ότι την ώρα που ο Ερντογάν προκαλούσε εγκαινιάζοντας ψευδοπροεδρικό μέγαρο στα κατεχόμενα και έλεγε ότι η κατεχόμενη γη της Κύπρου ανήκει στον στρατό κατοχής, εσείς ήσασταν στην Κωνσταντινούπολη σε ένα επενδυτικό φόρουμ, σαν να μην τρέχει τίποτα. 
Οι επιλογές αρχής και η υπεράσπιση των ανθρωπίνων δικαιωμάτων και του διεθνούς δικαίου και των ανθρωπίνων υπάρξεων, έχουν κόστος ξέρετε. Ο ελληνικός λαός είναι σίγουρα διατεθειμένος να αναλάβει το κόστος του να μην έχουμε για επενδυτές κράτη σφαγείς, κράτη τα οποία αφαιρούν ανθρώπινες ζωές. Δεν μπορεί με αιματοβαμμένα χρήματα να σχεδιάζετε καμία ανάπτυξη και καμία ανάπτυξη δεν έρχεται με αιματοβαμμένα χρήματα. 
Η δική μας θέση είναι πάρα πολύ ξεκάθαρη. Είναι βαρύτατα εκτεθειμένος ο κ. Μητσοτάκης και η κυβέρνησή σας από τη στάση σας. Σας καλώ αυτήν την ώρα και είναι κάτι που το έχω θέσει στον κ. Γεραπετρίτη κατ’ επανάληψη. Σωστά το είπε ο κ. Καζαμίας, πρέπει να είναι πια εκατοντάδες οι παρεμβάσεις μας. Σας καλώ αυτήν τη στιγμή, την ύστατη στιγμή, να περισώσετε την αξιοπρέπεια, την όποια αξιοπρέπεια μπορεί να διαφυλάξετε ως κυβέρνηση και να καταδικάσετε απερίφραστα, συγκεκριμένα και συμπράττοντας με τις υπόλοιπες ευρωπαϊκές χώρες και πηγαίνοντας και ακόμα πιο μπροστά και αναλαμβάνοντας ουσιαστικές πρωτοβουλίες στο συμβούλιο ασφαλείας του ΟΗΕ, να καταδικάσετε τη γενοκτονία και να καταδικάσετε την παρεμπόδιση της ανθρωπιστικής βοήθειας, που είναι πράξη γενοκτονίας. 
Είναι πράξη εξουδετέρωσης ενός λαού. Και να ξέρετε, ότι όταν στοχεύει κανείς στα παιδιά, δηλαδή στα πιο ιερά και στα πιο ανυπεράσπιστα πρόσωπα, στοχεύει στο μέλλον της ανθρωπότητας. Τα παιδιά της Παλαιστίνης δεν είναι παιδιά μόνο των μανάδων τους και των πατεράδων τους. Είναι παιδιά όλων μας. Η κοινωνία και η διεθνής κοινότητα έχει υποχρέωση να τα προστατεύσει. 
Εγώ, πραγματικά, είμαι συγκλονισμένη από την από τη στάση και την απάθειά σας. Είμαι συγκλονισμένη από την βοήθεια που παρέχει η ελληνική κυβέρνηση σε έναν υπόδικο, διεθνή εγκληματία, τον Νετανιάχου. Είμαι συγκλονισμένη από τις άδειες που δόθηκαν, χωρίς καμία νομιμοποίηση από τον ελληνικό λαό στον Νετανιάχου, για να διέλθει από τη χώρα μας. Είμαι συγκλονισμένη ακόμη και από το γεγονός ότι διευκολύνατε όπως προκύπτει -και δεν το έχετε αρνηθεί- ακόμα και την επίθεση στην ανθρωπιστική βοήθεια και στον στόλο των εθελοντών στη Μάλτα, που προοριζόταν να δώσει ανθρωπιστική βοήθεια και δέχθηκε επίθεση με drones ισραηλινά.  
Ποιος θα προστατεύσει, κύριε Υφυπουργέ, τους πολίτες της Ελλάδας, τους ανθρώπους στη χώρα αυτή, από ανάλογες πράξεις, όταν η κυβέρνησή σας τις νομιμοποιεί; 
Και με ποιο δικαίωμα, σε μια Χώρα, που ο λαός της έχει πληρώσει τόσο βαρύ φόρο. Ναι, κύριε Πρόεδρε, ολοκληρώνω. Είναι, ξέρετε, υπερβαίνουν όλους μας αυτά που συζητάμε. Με ποιο δικαίωμα σε μια χώρα που έχει πληρώσει τόσο βαρύ φόρο αίματος για την αντίστασή του, σε εκείνους που διέπρατταν γενοκτονία και εξάπλωναν το ολοκαύτωμα. Με ποιο δικαίωμα σε αυτή τη Χώρα δεν τιμάτε την ιστορία του Ελληνικού λαού που είναι ιστορία αντίστασης και ιστορία υπεράσπισης των αρχών της δικαιοσύνης και της ειρήνης;  Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Εμείς σας ευχαριστούμε, κυρία Πρόεδρε και ολοκληρώνουμε τις τοποθετήσεις με τον κύριο Αποστολάκη.
ΕΥΑΓΓΕΛΟΣ ΑΠΟΣΤΟΛΑΚΗΣ: Κύριε Πρόεδρε, κύριε Υφυπουργέ, κυρίες και κύριοι συνάδελφοι. Δεν μπορώ και εγώ να μη σταθώ λίγο σε αυτό το θέμα που είναι πάρα πολύ σοβαρό και που φέρουμε όλοι ευθύνη. Κάτι πρέπει να γίνει. Η ανθρωπιστική καταστροφή και το έγκλημα είναι τεράστιο. Δεκατέσσερις χιλιάδες παιδιά θα πεθάνουν εάν δεν γίνει κάτι. Νομίζω ότι πρέπει να πάρουμε μια θέση. Έχουμε φτάσει, όπως ξέρετε, να το φρεσκάρω για να το θυμόμαστε όλοι, 61.000 νεκρούς και 110.000 τραυματίες, σε μια περιοχή δίπλα μας. Και το χειρότερο που μπορεί να συμβεί σε έναν πόλεμο, είναι να τον ξεχνάμε ή να τον συνηθίζουμε.
Κυρίες και κύριοι συνάδελφοι, η ενίσχυση της ασφάλειας των επενδύσεων, αποτελεί ζήτημα εθνικής προτεραιότητας. Βρισκόμαστε σε μια περίοδο γεωπολιτικής ρευστότητας με αναθεωρητικές στρατηγικές, οικονομικούς ανταγωνισμούς και επενδυτική διείσδυση σε κρίσιμους τομείς και πλέον, η εθνική ασφάλεια δεν εξαντλείται πια στην κλασική έννοια της άμυνας. 
Αφορά τις κρίσιμες υποδομές, την τεχνολογία, τα δεδομένα, την ενεργειακή αυτάρκεια. Όπως κάθε Ευρωπαϊκή Χώρα έτσι και η Ελλάδα χρειάζεται ένα ισχυρό και λειτουργικό πλαίσιο ελέγχου για τις Άμεσες Ξένες Επενδύσεις. 
Το νομοσχέδιο κινείται σε θετική κατεύθυνση αρχικά και βέβαια, έρχεται να καλύψει ένα θεσμικό κενό, όπως έχει σημασία να δούμε με προσοχή, πώς διαμορφώνεται αυτό το πλαίσιο, όχι μόνο τι προβλέπει, αλλά και πώς εφαρμόζεται, από ποιους και με ποιους θεσμικούς ελέγχους. 
Σήμερα, ο Υπουργός Εξωτερικών έχει την πλήρη αρμοδιότητα να συγκροτήσει τη λεγόμενη Διυπουργική Επιτροπή με δική του απόφαση. Δεν προβλέπεται θεσμική συμμετοχή άλλων κρίσιμων Υπουργείων, όπως του Υπουργείου Άμυνας παρότι η Άμυνα αναφέρεται ρητά στο παράρτημα του νόμου, ούτε του Υπουργείου Οικονομικών. Παρότι μιλάμε για επενδύσεις που μπορεί να επηρεάσουν ευθέως τη δημοσιονομική σταθερότητα ή τον σχεδιασμό στρατηγικών επενδύσεων.
 Το ερώτημα είναι απλό. Μπορεί ένα τόσο κρίσιμο εργαλείο να λειτουργεί χωρίς τη θεσμική συμμετοχή αυτών των Υπουργείων; Από την ακρόαση των Φορέων, καταγράφηκαν εύλογες επιφυλάξεις. Υπήρξαν ερωτήματα για το εάν η διοικητική δομή που προβλέπεται είναι επαρκής, αλλά και για το εάν υπάρχει τεχνικός τρόπος να ελέγχεται η έμμεση συμμετοχή Τρίτων Χωρών μέσω σύνθετων σχημάτων. Και εδώ το ζήτημα δεν είναι θεωρητικό ιδιαίτερα όταν πρόκειται για Χώρες με ειδική σχέση με την Ευρωπαϊκή Ένωση, όπως η Τουρκία. Χρειάζεται να υπάρχει η δυνατότητα εντοπισμού τέτοιων συμμετοχών ιδίως όταν μιλάμε για ευαίσθητες περιοχές, όπως η Θράκη, όπου η επενδυτική δραστηριότητα συνδέεται με γεωπολιτικές παραμέτρους και ζητήματα κοινωνικής συνοχής.
 Θα πρέπει να σημειώσουμε κάτι εδώ. Έχουμε δει τελευταία πριν από το «REARM EUROPE» και μετά ακόμα ότι γίνανε πάρα πολλές συμφωνίες, κοινές εταιρείες μεταξύ Κρατών της Ευρωπαϊκής Ένωσης και της Τουρκίας. 
Είναι δύσκολο λοιπόν με αυτό το καθεστώς να μείνει η Τουρκία απέξω από αυτή την υπόθεση του «REARM». Θέλει πάρα πολύ προσοχή και θέλει μία διερεύνηση για το πώς θα πρέπει να αντιμετωπιστεί αυτό το θέμα.
Παραμένει επίσης ασαφές το αν και πώς εντάσσονται στο νέο πλαίσιο οι επενδύσεις που γίνονται μέσω διακρατικών συμφωνιών ή κρατικών ταμείων Τρίτων Χωρών. Αν δηλαδή θα υπάγονται στο μηχανισμό ελέγχου ή θα λειτουργούν με άλλες εξαιρέσεις. Είναι κρίσιμο αυτό να αποσαφηνιστεί διότι επηρεάζει την αξιοπιστία του πλαισίου και την ασφάλεια του δικαίου. 
Είναι σαφές ότι η Ελλάδα έχει ανάγκη από ένα αξιόπιστο και αποτελεσματικό σύστημα ελέγχου με σαφείς διαδικασίες, με θεσμική συμμετοχή των αρμόδιων Υπουργείων με επιχειρησιακή επάρκεια και με διαφάνεια, χωρίς υπερβολική συγκέντρωση αρμοδιοτήτων και χωρίς «θολά» πεδία αρμοδιότητας.
 Κλείνω λέγοντας το εξής. Η ανάγκη ελέγχου των ξένων επενδύσεων είναι αυτονόητη. Το ζήτημα είναι πως το κάνουμε με ποια θεσμικά εχέγγυα, με ποιο επίπεδο διαφάνειας και με ποια συμμετοχή των αρμόδιων φορέων;
 Πρέπει λοιπόν να διαμορφώσουμε ένα «εργαλείο» που να προστατεύει ουσιαστικά την ασφάλεια της Χώρας χωρίς κενά χωρίς ασάφειες χωρίς μονοπρόσωπες εξουσίες. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Εμείς, σας ευχαριστούμε.
Ολοκληρώνουμε τη συνεδρίαση με την τοποθέτηση του Υφυπουργού Εξωτερικών του κυρίου Αναστάσιου Χατζηβασιλείου.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):Ευχαριστώ, κύριε Πρόεδρε. Πριν εισέλθω στο νομοσχέδιο θέλω να απαντήσω σε όσα ακούστηκαν για ζητήματα εξωτερικής πολιτικής ευρύτερα, που δεν σχετίζονται με το νομοσχέδιο που έχουμε σήμερα. Θέλω κι εγώ να εκφράσω τη μεγάλη μου απορία γιατί οι συνάδελφοι της Αντιπολίτευσης, από την αρχή, μιλάνε για μία ψηφοφορία, κύριε Πρόεδρε, η οποία επειδή δήθεν έλαβε χώρα…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Μιλάμε για κοινή δήλωση, κύριε Χατζηβασιλείου, δεν είπα εγώ για ψηφοφορία. Μιλάμε για την κοινή δήλωση
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Σας άκουσα με υπομονή και με προσοχή και με σεβασμό, παρακαλώ να κάνετε το ίδιο.
Δεν ετέθη κανένα θέμα ψήφισης, επί οποιασδήποτε πρότασης, στην Ευρωπαϊκή Ένωση σχετικά με το Ισραήλ παρά μόνο ετέθη προς συζήτηση η αναθεώρηση του άρθρου 2 της «Συμφωνίας σύνδεσης μεταξύ Ευρωπαϊκής Ένωσης και Ισραήλ», την οποία τελικώς και θα πραγματοποιήσει την αναθεώρηση αυτή η κυρία Κάγια Κάλας χωρίς να χρειάζεται ψήφο ή σύμφωνη γνώμη από τα Κράτη Μέλη. Διότι αυτό, το έχει δικαίωμα, να το κάνει η κυρία Κάλας από τη θέση της και απλώς, το ζήτημα αυτό συζητήθηκε ‘χθες στο Συμβούλιο Εξωτερικών Υποθέσεων και η κυρία Κάλας αποφάσισε να προχωρήσει στην αναθεώρηση, όπως σας είπα, με το δικαίωμα που της δίνει η θέση της. Είναι ανακριβές ότι έλαβε χώρα η οποιαδήποτε ψηφοφορία, στην οποία μάλιστα, καταψήφισε η Ελλάδα και προχωράω για άλλη μια φορά σε μια επιγραμματική περιγραφή των όσων έχουμε κάνει για τη Γάζα για να μην υπάρχουν παρεξηγήσεις στην αίθουσα αυτή.
 Από την πρώτη στιγμή της κρίσης στη Μέση Ανατολή. Η Ελλάδα τάχθηκε αναφανδόν υπέρ της ανεμπόδιστης ροής της ανθρωπιστικής βοήθειας προς τη Λωρίδα της Γάζας και σε οποιαδήποτε άλλη περιοχή αντιμετωπίζει ανθρωπιστική κρίση και μάλιστα, η Ελλάδα διατηρεί σταθερή επικοινωνία με την Παλαιστινιακή Αρχή, την οποία εξ’ αρχής έχουμε στηρίξει ως τον νόμιμο εκπρόσωπο των Παλαιστινίων και θέλω να ενημερώσω την Επιτροπή, κύριε Πρόεδρε ότι πριν από λίγα λεπτά ο κύριος Γεραπετρίτης είχε επικοινωνία και με τον Πρωθυπουργό και με τον Υπουργό Εξωτερικών της Παλαιστινιακής Αρχής για το ζήτημα της ανθρωπιστικής βοήθειας, οι οποίοι εκτιμούν σταθερά τη συνδρομή της Ελλάδας προς τον σκοπό αυτό. 
Με πρωτοβουλία λοιπόν επαναλαμβάνω, της Ελλάδας ως Προεδρεύουσας Χώρας, στο Συμβούλιο Ασφαλείας. Αύριο θα γίνει μια ειδική συζήτηση στο Συμβούλιο Ασφαλείας με θέμα την προστασία του αμάχου πληθυσμού και θα προεδρεύσει ο Έλληνας Υπουργός Εξωτερικών. Και δεν είναι μια απλή εκδήλωση παρακαλώ, όπως ακούστηκε νωρίτερα. Είναι μια σοβαρή συζήτηση στο Συμβούλιο Ασφαλείας με πρωτοβουλία της Ελλάδας. Εκεί, όπου, όπως γνωρίζετε, λαμβάνονται πολύ συχνά πολύ σοβαρές αποφάσεις σε διεθνή ζητήματα και θέλω να θυμίσω στους συναδέλφους ότι, η Ελλάδα και η Κυβέρνηση αυτή, σταθερά και απαρέγκλιτα, στηρίζει, κύριε Πρόεδρε, την «Υπηρεσία Αρωγής και Έργων του ΟΗΕ για τους Παλαιστινίους», τη γνωστή «UNRWA», όπως την ξέρουν οι περισσότεροι Έλληνες, παρά τις καταγγελίες που έχουν υπάρξει σε βάρος αυτής της Επιτροπής και παρά τη διακοπή στήριξης από άλλες Χώρες της Ευρωπαϊκής Ένωσης, στο έργο που κάνει αυτή η Επιτροπή. 
Η Ελλάδα λοιπόν ποτέ δεν έπαψε, ούτε να συνεργάζεται, ούτε να στηρίζει το έργο που κάνει η «Υπηρεσία Αρωγής και Έργων του ΟΗΕ για τους Παλαιστινίους» 
Και θέλω μάλιστα να θυμίσω ότι με πρωτοβουλία του κυρίου Γεραπετρίτη στο ΣΕΥ της Ευρωπαϊκής Ένωσης, Κράτη Μέλη της Ευρώπης ανέλαβαν να παράσχουν ιατρική περίθαλψη σε ανήλικα παιδάκια από τη Γάζα και έτσι η Ελλάδα παρέλαβε ήδη, αν θυμάμαι καλά, τον αριθμό, 11 μικρά παιδιά, τα οποία φροντίζει και νοσηλεύει και, επαναλαμβάνω, είμαστε έτοιμοι και επιθυμούμε να πάρουμε και άλλα παιδιά από την πολύπαθη Γάζα ούτως ώστε να απαλύνουμε τον πόνο τους. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Αν επιζήσουν όμως, κύριε Χατζηβασιλείου. Εδώ απειλείται η ζωή τους.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Δεν έχετε τελικά καμία υπομονή να ακούσετε τις απαντήσεις των άλλων σας.
	ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Έχω αγωνία για τους ανθρώπους, κύριε Χατζηβασιλείου. Δεν είναι θέμα υπομονής όταν απειλείται η ανθρώπινη ζωή.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Κυρία Πρόεδρε, σας ακούσαμε με προσοχή. Η δημοκρατία, ξέρετε, έχει και αντίλογο. Λοιπόν, συνεχίζω, κύριε Πρόεδρε. Η Ελλάδα ως μέλος του Συμβουλίου Ασφαλείας του ΟΗΕ οφείλει να εκφράζεται για την ανθρωπιστική κρίση στη Γάζα θεσμικά. Όχι μέσα από πρωτοβουλίες δωρητών ή πρωτοβουλίες άλλων οργανώσεων και οργανισμών και έτσι, πολύ σωστά, η κυβέρνηση προσυπέγραψε την κοινή δήλωση των ευρωπαϊκών χωρών που συμμετέχουν στο Συμβούλιο Ασφαλείας του ΟΗΕ για την ανάγκη βοήθειας προς τη Γάζα και, ταυτόχρονα, έχει προσυπογράψει και τη δήλωση της Ευρωπαϊκής Ένωσης προς τον ΟΗΕ τον ίδιο για το ίδιο ζήτημα.
Για το, δε, Κυπριακό, επειδή ακούστηκαν διάφορα νωρίτερα, θέλω να στεκόμαστε στο ύψος των περιστάσεων. Εχθές ο Πρωθυπουργός συμμετείχε, με δική του πρωτοβουλία, προεδρεύοντας σε μία σοβαρή συζήτηση για τη θαλάσσια ασφάλεια. Δεν ετέθη θέμα συζήτησης διμερών ζητημάτων σε εκείνη τη συνεδρίαση. Όμως, επειδή μάλλον η αντιπολίτευση δεν παρακολουθεί τα νέα, να θυμίσω ότι ο Πρωθυπουργός εχθές σε συνάντηση που είχε με τον κύριο Γκουτέρες, τον Γενικό Γραμματέα των Ηνωμένων Εθνών, για άλλη μια φορά τον ευχαρίστησε πρώτα από όλα για τον διορισμό της νέας απεσταλμένου στο Κυπριακό, της κυρίας Ολγκίν και, ταυτόχρονα, χαιρέτισε την προσπάθεια που γίνεται για να ξαναξεκινήσει η συζήτηση για το Κυπριακό.
Για άλλη μια φορά επανέλαβε, όπως κάνει σε κάθε ευκαιρία, σε κάθε διεθνές φόρουμ ο Πρωθυπουργός, αλλά και ο Υπουργός Εξωτερικών, την εθνική θέση η οποία είναι σταθερή και απαράλλαχτη. Πιστεύουμε και αγωνιζόμαστε για την επανένωση της νήσου στη βάση διζωνικής, δικοινοτικής ομοσπονδίας στο πλαίσιο των ψηφισμάτων του Συμβουλίου Ασφαλείας και κάθε φορά στέλνουμε μήνυμα στην Τουρκία ότι αυτές οι καινοφανείς προτάσεις της περί λύσης δύο κρατών είναι απορριπτέες όχι μόνο από την Αθήνα ή τη Λευκωσία, αλλά από τα Ηνωμένα Έθνη, την Ευρωπαϊκή Ένωση, συλλήβδην τη διεθνή κοινότητα και αυτό δεν πρόκειται να αλλάξει ποτέ. Ναι, ο Πρωθυπουργός εχθές έστειλε μηνύματα από τη συζήτηση αυτή στα Ηνωμένα Έθνη, υπενθυμίζοντας ότι, για παράδειγμα, τα έργα διασύνδεσης, ηλεκτρικά καλώδια και ούτω καθεξής, είναι έργα και υποδομές ειρήνης που δεν πρέπει να συναντούν κανένα απολύτως πρόσκομμα.
Για τη, δε, Τουρκία, επειδή ακούστηκαν εδώ πέρα άλλες ανακρίβειες για τη στάση της Ελλάδας απέναντι στην Τουρκία, να υπενθυμίσω ότι η κυβέρνηση αυτή είναι εκείνη που θωράκισε υποδειγματικά τις Ελληνικές Ένοπλες Δυνάμεις και η κυβέρνηση αυτή είναι εκείνη που στάθηκε όρθια, κυρίες και κύριοι συνάδελφοι, και στην κρίση στον Έβρο και στην κρίση στο Όρουτς Ρέις και οποτεδήποτε χρειάστηκε να στείλει αυστηρό μήνυμα προς την Άγκυρα. Και φτάσαμε σήμερα, μετά από έξι χρόνια, να έχουμε στο πεδίο σχεδόν μηδενικές παραβιάσεις. Θεωρώ ότι αυτό πρέπει να το χαιρετήσουν όλα τα κόμματα, ότι αυτή τη στιγμή στο πεδίο, σε αέρα και θάλασσα, οι παραβιάσεις της τουρκίας είναι σχεδόν μηδενικές και, ταυτόχρονα, ξεκινήσαμε μια προσπάθεια συνεννόησης σε θέματα δευτερεύουσας σημασίας.
Αναφέρομαι στη λεγόμενη «θετική ατζέντα», η οποία φέρνει απτά αποτελέσματα. Θα φέρω, για παράδειγμα, την συμφωνία για εύκολη χορήγηση θεώρησης στους τούρκους επισκέπτες σε νησιά του Ανατολικού Αιγαίου που ωφελούν την τοπική οικονομία και συνεχίζουμε με την τουρκία να προσπαθούμε να συζητούμε παρά τη μεγάλη διαφορά που έχουμε στον καθορισμό ΑΟΖ και υφαλοκρηπίδας.
Εάν, λοιπόν, υπάρχουν κάποια κόμματα τα οποία διαφωνούν με την επικοινωνία που έχει η κυβέρνηση με την Τουρκία, παρά τις μεγάλες μας διαφορές, ας το λένε εδώ πέρα κατάματα να ακούσουν και οι Έλληνες πολίτες και να μας αντιπροτείνουν τι άλλο θέλουν. Θέλουν να πάμε να κάνουμε πόλεμο; Θέλουν να πάψουμε να μιλάμε; Εν πάση περιπτώσει, τί θέλει η αντιπολίτευση στη σχέση Ελλάδας και τουρκίας; Εμείς πιστεύουμε ότι είναι στάση ευθύνης να προσπαθούμε να επικοινωνούμε με την τουρκία παρά τη μεγάλη μας διμερή διαφορά, η οποία είναι μία και μοναδική, την υπενθυμίζω, ο καθορισμός ΑΟΖ και υφαλοκρηπίδας και, φυσικά, η διαφορά που έχουμε στο Κυπριακό, την Κύπρο δεν την ξεχνούμε ποτέ και επανέλαβα νωρίτερα ποιες είναι οι εθνικές μας θέσεις.
Όσο δε για τα περί σχέσεις εξάρτησης από το Ισραήλ. Με συγχωρείτε. Αυτά είναι τελείως αβάσιμα φληναφήματα. Είναι το λιγότερο που μπορώ να πω, κύριε Πρόεδρε. Η Ελλάδα δεν ετεροκαθορίζεται. Η Ελλάδα ασκεί εξωτερική πολιτική αρχών και θέσεων και χάρη στους χειρισμούς αυτής της κυβέρνησης έχει σωρεύσει πολύτιμο και περίσσιο, θα έλεγα, διπλωματικό κεφάλαιο που την προσδιορίζει υπερήφανη και ισχυρή στον κόσμο. Όποια πολιτική δύναμη θεωρεί ότι η Ελλάδα ετεροκαθορίζεται ή ότι έχει σχέσεις εξάρτησης, όπως ακούστηκε εδώ, από τρίτες χώρες πραγματικά διαπράττει ύβρη απέναντι στη χώρα και στους Έλληνες πολίτες.
Θα περάσω, κύριε Πρόεδρε. στο νομοσχέδιο διότι γι’ αυτό ήρθαμε εδώ σήμερα.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κύριε Χατζηβασιλείου, γιατί σας ακούω και θαυμάζω τη ρητορική σας δεινότητα, αλλά ο κύριος Γεωργιάδης και ο κύριος Συρίγος είναι σε αυτή την κυβερνητική πολιτική; Είναι άλλη πολιτική; Γιατί μας την παρουσιάζετε πολύ ωραία. Ακούσαμε τον κύριο Γεωργιάδη να λέει ότι: «Η μεγάλη δημοκρατία της Μέσης Ανατολής και οι θυσίες που κάνει» και ο κύριος Συρίγος που είπε ότι: «Στέκομαι δίπλα στο Ισραήλ». Συγνώμη, αλλά έτσι απλά ερώτηση κρίσεως. Δεν λέω τώρα για όλα τα άλλα.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Οι συνάδελφοι της ΝΔ κρατούν συνεκτική στάση και μην προσπαθείτε να βρείτε τώρα διαφορετικές προσεγγίσεις μέσα στη ΝΔ. Είμαι απολύτως ξεκάθαρο και παρακαλώ να με αφήσετε να ολοκληρώσω. Επιστρέφω στο νομοσχέδιο, κύριε Πρόεδρε, διότι εκεί έχουν τεθεί σοβαρά ζητήματα στα οποία θα ήθελα να απαντήσω. Πράγματι, λοιπόν, σήμερα η κυβέρνηση, διά του Υπουργού Εξωτερικών, φέρνει ένα νομοσχέδιο που είναι πολύ σημαντικό για τον έλεγχο των άμεσων ξένων επενδύσεων με μοναδικό στόχο, κύριε Πρόεδρε, να προστατεύσουμε και τη χώρα, αλλά και τους ευρωπαίους εταίρους μας, από επενδύσεις που ενέχουν πιθανούς κινδύνους για τη δημόσια τάξη και την ασφάλεια.
Επαναλαμβάνω ότι ερχόμαστε να εφαρμόσουμε τον Κανονισμό της Ευρωπαϊκής Ένωσης καίτοι δεν μας υποχρεώνει να δημιουργήσουμε εθνικό μηχανισμό, αλλά εμείς πιστεύουμε ότι αυτή τη στιγμή είναι σημαντική η ώρα, λόγω των πολιτικών εξελίξεων που έχουμε στην ευρύτερη περιοχή, να θεσπίσουμε έναν εθνικό μηχανισμό, λαμβάνοντας υπόψη, μάλιστα, πολλά στοιχεία από τον υπό συζήτηση νέο Κανονισμό ο οποίος, όπως είπα και τις προηγούμενες φορές, θα χρειαστεί ενδεχομένως και δύο έτη μέχρι να ολοκληρωθεί. Ταυτόχρονα, υπενθυμίζω ότι προτεραιότητά μας είναι η προστασία των κρίσιμων τεχνολογιών και των ευαίσθητων υποδομών, όπως είπα, με μοναδικό γνώμονα τη δημόσια τάξη και την ασφάλεια.
Τι κάνουμε λοιπόν; Φέρνουμε μηχανισμό ελέγχου των ΑΞΕ σε υποδομές που σχετίζονται με άμυνα, με ενέργεια, με μεταφορές, με ψηφιακές υποδομές, με κυβερνοασφάλεια, με τεχνητή νοημοσύνη, με λιμενικές και κρίσιμες υποθαλάσσιες υποδομές, αλλά και τουριστικές επενδύσεις στις παραμεθόριες περιοχές της χώρας. Υπενθυμίζω το ενδιαφέρον της κυβέρνησης για περιοχές, όπως είναι η Θράκη και το Βορειοανατολικό Αιγαίο. Για το σκοπό αυτό, λοιπόν, δημιουργείται η Διυπουργική Επιτροπή Ελέγχου των ΑΞΕ, η οποία αποτελείται από Γενικούς Γραμματείς Υπουργείων. Τα έχουμε πει την προηγούμενη φορά, κύριε Πρόεδρε. Εκείνη η Επιτροπή θα κάνει την εισήγησή της στον Υπουργό Εξωτερικών και εκείνος στο τέλος θα λαμβάνει την τελική πολιτική απόφαση.
Ακούστηκαν πράγματα για τα πρόστιμα. Άκουσα και τον κύριο Καζαμία να το λέει στην προηγούμενη συνεδρίασή μας. Τα πρόστιμα, λοιπόν, είναι ζήτημα το οποίο μπορούμε να ξανασυζητήσουμε και να ελέγξουμε κατά πόσο είναι δυνατόν να κάνουμε μια αναπροσαρμογή είτε τώρα είτε σε ύστερη φάση.
Σε ότι αφορά τα λιμάνια. Συζητήσαμε στην προηγούμενη συνεδρίαση μας το ζήτημα αυτό. Απάντησα ήδη. Θα επαναλάβω, για παράδειγμα, για την COSCO. Πρόκειται για μια κινεζική επένδυση στη χώρα την οποία έχουν στηρίξει όλες οι κυβερνήσεις όλων των πολιτικών αποχρώσεων και πεποιθήσεων την τελευταία δεκαετία στη χώρα μας.
Ακούστηκαν πράγματα για τον έλεγχο της της επένδυσης, πότε θα γίνεται. Ξεκαθαρίζω για άλλη μια φορά. Ο έλεγχος των επενδύσεων θα γίνεται ακόμα και από το πρώιμο στάδιο της επένδυσης. Προσέξτε, όμως. Αρκεί να ξέρουμε τον επενδυτή, διότι, υπενθυμίζω, σκοπός μας είναι να ελέγξουμε το ποιόν του επενδυτή που θέλει να έρθει να επενδύσει στη χώρα μας.
Επειδή ακούστηκαν και πάλι για τις διαδικασίες προσφυγής θα επαναλάβω ότι σε κάθε περίπτωση η μη πρόβλεψη ειδικής διαδικασίας στο νομοσχέδιο αυτό δεν σημαίνει ότι ο ξένος επενδυτής μένει έκθετος ή ακάλυπτος, όπως θέλετε πείτε το, έναντι του κράτους. Όχι, κυρίες και κύριοι συνάδελφοι. Κανένας επενδυτής δεν στερείται των διαδικαστικών δικαιωμάτων που του επιφυλάσσει, καταρχήν ο Κώδικας Διοικητικής Διαδικασίας, αναφέρομαι στο άρθρο 24, δηλαδή του δικαιώματος του να υποβάλει αίτηση θεραπείας, όπως επίσης και ότι του προσφέρει η διοικητική δικονομία. 
Ακούστηκε για άλλη μια φορά το ζήτημα των Μέσων Μαζικής Ενημέρωσης και της προστασίας των επενδύσεων στην Ελλάδα. Θέλω, λοιπόν, να υπενθυμίσω στους συναδέρφους ότι τα Μέσα Μαζικής Ενημέρωσης στη χώρα μας έχουν υποχρεωτικά ονομαστικές μετοχές. Έχουν διαφανή μετοχική σύνθεση και υπόκεινται σε διαρκείς και πολλαπλούς ελέγχους όχι μόνο από το Εθνικό Συμβούλιο Ραδιοτηλεόρασης, αλλά και από άλλες αρχές της πολιτείας.
Σε ότι αφορά τον όρο και τον καθορισμό του ξένου επενδυτή, θα επαναλάβω, ότι το παρόν νομοσχέδιο το οποίο συζητούμε, φέρνει μια διευρυμένη έννοια του όρου ξένος επενδυτής, που δεν περιορίζεται, κυρίες και κύριοι συνάδελφοι, αποκλειστικά και μόνο σε ένα φυσικό πρόσωπο ή σε μία επιχείρηση που έρχεται από τρίτη μη ευρωπαϊκή χώρα, αντιθέτως, το νομοσχέδιο υιοθετεί έναν ορισμό, ιδιαίτερα επαυξημένο, ούτως ώστε να καταλαμβάνεται οποιαδήποτε αλλοδαπή οντότητα, εναρμονιζόμενο δε απόλυτα με το πνεύμα και του νέου του υπό συζήτηση Κανονισμού. Και μάλιστα καλούμε στην Διυπουργική Επιτροπή όλους τους φορείς, τους κοινωνικούς εταίρους, που θέλουν να γνωμοδοτήσουν ή έχουν σχέση με μία επένδυση. 
Εδώ να απαντήσω και στον κ. Αποστολάκη, για τη Διυπουργική Επιτροπή, είναι πολιτικό όργανο, με τη συμμετοχή Γενικών Γραμματέων από πολλά Υπουργεία της κυβέρνησης, στην οποία Διυπουργική Επιτροπή μπορεί κατά περίπτωση να καλείται ακόμα και ο Σύμβουλος Εθνικής Ασφαλείας του Πρωθυπουργού. Άρα, είναι βαθιά πολιτικό όργανο και αν κάνετε τον κόπο, κύριε Αποστολάκη, να ξαναδιαβάσετε το εδάφιο, νομίζω θα συμφωνήσετε μαζί μου και θα ανακαλέσετε την ερώτησή σας, αυτή που παρουσιάσατε πριν από λίγο. 
Κυρίες και κύριοι συνάδελφοι, θα κλείσω, λέγοντας, τα τελευταία έξι χρόνια η κυβέρνηση αυτή έχει κατορθώσει να καταστήσει τη χώρα ελκυστικό προορισμό επενδύσεων, ενισχύοντας ταυτόχρονα και την εξωστρέφεια της ελληνικής οικονομίας και κυρίως των ελληνικών επιχειρήσεων. Μετά τις αναβαθμίσεις τις διαδοχικές που είχαμε στο ελληνικό αξιόχρεο, η Ελλάδα πλέον αποτελεί έναν διεθνώς αξιόπιστο επιχειρηματικό συνεργάτη και εμείς σήμερα φέρνουμε ένα νομοσχέδιο με το οποίο την καθιστούμε ακόμη πιο αξιόπιστο εταίρο και ταυτόχρονα έναν πιο ασφαλή επενδυτικό προορισμό. 
Θα ήθελα να ευχαριστήσω, λοιπόν, για τη γόνιμη συζήτηση τους συναδέλφους και κυρίως τους φορείς που ήρθαν στις προηγούμενες συνεδριάσεις, αλλά και όλους όσοι συμμετείχαν στη διαβούλευση. Και βέβαια, ένα μεγάλο ευχαριστώ στους φορείς οι οποίοι αναφανδόν στήριξαν το νομοσχέδιο αυτό με τις επιμέρους προτάσεις που παρουσίασαν τις προηγούμενες ημέρες. 
Άρα, λοιπόν, έχοντας λάβει υπόψη όλα όσα έχουν ακουστεί εδώ, κύριε Πρόεδρε, επιφυλάσσομαι εκ μέρους της κυβέρνησης για πιθανές αλλαγές ή νομοτεχνικές βελτιώσεις στη συζήτηση του νομοσχεδίου στην Ολομέλεια αύριο. 
Ευχαριστώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Κύριε Πρόεδρε, παρακαλούμε να υπάρξει δέσμευση της κυβέρνησης και του Υπουργείου, ότι δεν θα υπάρξουν Τροπολογίες από σήμερα για αύριο, εννοώ άσχετες διατάξεις που ξαφνικά θα μπουν στη συζήτηση από σήμερα για αύριο. Τώρα, για τις τροποποιήσεις που λέει ο κ. Υπουργός ότι επιφυλάσσεται να κάνει, θα ήταν πιο σώφρων να συζητηθεί το νομοσχέδιο την άλλη εβδομάδα για να έχει και το χρόνο να τις κάνει. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εξωτερικών,  Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης. 
Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής: 
Ο Εισηγητής της Πλειοψηφίας, κ. Ιωάννης Οικονόμου, εισηγήθηκε την ψήφιση του ανωτέρου σχεδίου νόμου, η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Διαμάντω Μανωλάκου, το καταψήφισε, ενώ ο Εισηγητής της Μειοψηφίας, κ. Δημήτριος Μάντζος, η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ», κυρία Ειρήνη (Ρένα) Δούρου, ο Ειδικός Αγορητής της  Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος, η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αθανασία (Σία) Αναγνωστοπούλου, ο Ειδικός Αγορητής της  Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», κ. Τάσος Οικονομόπουλος, ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας και ο Ειδικός Αγορητής της Κ.Ο. «Σπαρτιάτες», κ. Αλέξανδρος Ζερβέας, επιφυλάχθηκαν για την τελική τοποθέτησή τους κατά τη συζήτηση του σχεδίου νόμου στη Βουλή. 
Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως 16 του σχεδίου νόμου; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Κύριε Πρόεδρε, δεν είναι πάντως σωστό, το έχουμε ξαναπεί, δεν μπορεί να γίνεται έτσι η ψηφοφορία, γίνονται δεκτά τα άρθρα. Κανονικά η κατ’ άρθρον ψήφιση, είναι κατ’ άρθρον και είναι άλλη μια παραβίαση του Κανονισμού που κάνετε, η οποία μας υποχρεώνει και εμάς να τοποθετούμαστε με αυτό το τρόπο. Αυτό πραγματικά δεν είναι κοινοβουλευτική διαδικασία. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Το έχουμε ακούσει και άλλες φορές, το λέτε κάθε φορά, κυρία Κωνσταντοπούλου, λέμε ότι είναι μια κοινοβουλευτική πρακτική που ακολουθείται όλα αυτά τα χρόνια. 
Ερωτάται, λοιπόν, αν τα άρθρα 1 έως 16 του σχεδίου νόμου γίνονται δεκτά: 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Εμείς θα τοποθετηθούμε στην Ολομέλεια, γιατί εδώ δεν κάνετε ψηφοφορία. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Τα άρθρα 1 έως 16 γίνονται δεκτά, ως έχουν, κατά πλειοψηφία.  
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Γίνονται δεκτά μόνο από τη  Νέα Δημοκρατία, από τον κ. Οικονόμου, που είναι και ο μόνος βουλευτής της Νέας Δημοκρατίας τώρα. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Έτσι ερωτάται, από τον Εισηγητή για όλους. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Με έναν βουλευτή είναι η Νέα Δημοκρατία εδώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Ερωτάται η Επιτροπή, γίνεται δεκτό το ακροτελεύτιο άρθρο; 
Δεκτό κατά πλειοψηφία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Όχι. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Τέλος, ερωτάται η Επιτροπή, αν το σχέδιο νόμου γίνεται δεκτό και στο σύνολό του: 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Όχι. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής): Δεκτό κατά πλειοψηφία. 
Συνεπώς, το ως άνω σχέδιο νόμου του Υπουργείου Εξωτερικών γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία 
Στο σημείο αυτό έγινε η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Λαμπρούλης Γεώργιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Κωνσταντοπούλου Ζωή, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.
  
Τέλος και περί ώρα 18.55΄ λύθηκε η συνεδρίαση.

